
Prefaţă 


Această carte nu se doreşte a fi o completare la 
literatura exegetică a lui Platon, deja uriaşă şi în 
continuă creştere, ci o încurajare şi un sprijin pen¬ 
tru publicul mediu care doreşte să se apropie de 
el. Din acest motiv, m-am concentrat asupra a 
ceea ce e mai uşor, adică asupra dialogurilor tim¬ 
purii şi de mijloc, chiar dacă nici cele tîrzii nu sînt 
întru totul neglijate. E bine să spunem că nu există 
nici o afirmaţie cu privire la Platon pe care savan¬ 
ţii să nu o pună în discuţie. Am încercat să scot la 
iveală ceea ce cred eu că a urmărit filozoful, în- 
tr-un mod accesibil; dar limitele unei cărţi de 
popularizare nu îmi permit să-mi susţin propriile 
opinii apelînd la mai mult de cîteva trimiteri la 
text. Nu cred că ele sînt atît de neortodoxe, şi 
acolo unde există controverse majore nu mi-am 
propus să le eludez. înainte de toate am urmărit să 
arăt cît de relevante sînt dialogurile lui Platon pen¬ 
tru problemele care ne frămîntă, sau ar trebui să 
ne frămînte astăzi, incluzînd cîteva teme foarte 
practice privitoare la educaţie şi politică. în acest 
scop am amintit ocazional nume ale unor gînditori 
din perioada modernă; dar nimic important din 

expunerea mea despre Platon nu va scăpa cititoru¬ 
lui căruia aceste nume nu-i spun nimic. 

Concentrîndu-mă asupra a ceea ce cred eu că 
este nucleul filozofiei platoniciene, a trebuit să 
neglijez multe probleme interesante şi importante. 
Mi-ar fi plăcut în mod special să mă opresc mai 
mult asupra concepţiilor sale despre iubire şi arte. 
Am considerat că nu este necesar să insist asupra 
minunatelor calităţi literare şi dramaturgice ale dia¬ 
logurilor sale; sînt la fel de proaspete şi de încîn- 
tătoare ca întotdeauna şi nu au nevoie de reclamă. 

Cîţiva colegi au avut bunăvoinţa ca, la rugămin¬ 
tea mea, să se uite peste manuscrisul meu şi să-l 
critice; printre ei Sir Kenneth Dover, Profesorii 
Ackrill şi Moravcsik, Jonathan Barnes, Russell 
Meiggs, Christopher Taylor şi Julius Tomin. Chiar 
dacă toţi aceştia îl cunosc pe Platon incomparabil 
mai bine decît mine, am fost îndeajuns de încăpă¬ 
ţînat pentru a nu fi întotdeauna de acord cu ei; cu 
toate acestea, le sînt foarte îndatorat. Nu m-aş fi 
apucat niciodată de treabă, şi nici n-aş fi putut-o 
duce la bun sfirşit, dacă nu aş fi avut privilegiul 
de a petrece întregul an 1980 la „Center for Ad¬ 
vanced Study in the Behavioral Sciencesla 
Stanford, unde am fost atît de fericit şi lipsit de 
griji încît această carte precum şi o alta, mai cu¬ 
prinzătoare, au ajuns să vadă lumina tiparului fără 
nici una din întreruperile şi frustrările obişnuite. 

1 Centrul de Studii Avansate pentru ştiinţele comporta¬ 
mentului ( n. t.). 

Sînt extrem de recunoscător directorului şi perso¬ 
nalului de la Centru, precum şi Universităţii Oxford 
care mi-a îngăduit să ajung acolo. 

Pentru a evita notele de subsol, puţinele trimi¬ 
teri au fost grupate la sfîrşitul cărţii, cu excepţia 
celor referitoare la Platon, care sînt puse în paran¬ 
teze, în text, indicînd paginile ediţiei Stephanos 
aşa cum apar în aproape toate ediţiile şi traduceri¬ 
le modeme. Trimiterile din paranteze precedate de 
„pag.“ se referă la paginile acestei cărţi. în foarte 
puţinii termeni greceşti pe care i-am citat am folo¬ 
sit un sistem de transliteraţie care redă cuvintele 
într-o formă apropiată de cea a cuvintelor din limbi¬ 
le modeme derivate din ele (de exemplu, ,,psyche“). 

R.M. HARE 



Nota traducătorului 


Traducerea citatelor din dialogurile lui PI aton con¬ 
ţinute în această carte este preluată din ediţia 

Opere (voi. I-VII) apărută la Editura Ştiinţifică şi 

Enciclopedică după cum urmează: 

- Gorgias, trad. rom. de Alexandru Cizek, în Opere, 
voi. 1 (1974); 

- Protagoras, trad. rom. de Şerban Mironescu, în 
Opere, voi. I (1974); 

- Menon, trad. rom. de Liana Lupaş şi Petru Creţia, 
în Opere, voi. II (1976); 

- Phaidon, trad. rom. de Petru Creţia, în Opere, 
voi. IV (1983); 

- Republica, trad. rom. de Andrei Comea, în Opere, 
voi. V (1986); 

- Theaitetos, trad. rom. de Marian Ciucă, în Opere, 
voi. VI (1989); 

- Sofistul, trad. rom. de Constantin Noica, în Opere, 
voi. VI (1989); 

- Philebos, trad. rom. de Andrei Comea, în Opere, 
voi. VII (1983). 


M. P. 

Viaţa şi epoca 


Deşi lucrarea de faţă nu e o biografie, este nece¬ 
sar să spunem cîte ceva despre mediul în care s-a 
format Platon; căci fără o reprezentare clară a 
acestuia nu putem înţelege cum a devenit el filo¬ 
zoful care a fost. Din informaţiile biografice de 
care dispunem, o mare parte este îndoielnică şi nu¬ 
mai foarte puţine sînt relevante pentru evoluţia sa 
filozofică. I se atribuie cîteva scrisori, dintre care 
unele sînt în mod explicit autobiografice. Autenti¬ 
citatea lor este controversată; dar chiar dacă ar fi 
apocrife, ele sînt probabil suficient de apropiate în 
timp de subiectul lor pentru a servi ca dovezi. 
Anecdotele autorilor de mai tîrziu sînt adesea fie 
îndoielnice, fie banale, fie şi una şi alta. Nu ne 
vom strădui prin urmare să aflăm dacă, de pildă, 
fiind numit de părinţi Aristocles, numele ulterior 
de Platon se explică prin umerii săi laţi sau prin 
fruntea sa înaltă, şi alte asemenea detalii. Dar ştim 
cel puţin trei episoade din viaţa sa care trebuie să-l 
fi marcat profund şi care îl plasează în contextul 
său istoric. 

Platon s-a născut în 427 î. Cr. într-o familie ate¬ 
niană de aristocraţi şi a trăit pînă la 80 de ani. 

Vîrsta îi va fi permis să asiste, cu ochi tineri şi 
impresionabili, la ultimele scene ale unei tragedii: 
declinul şi căderea Imperiului Atenian. Şi a trăit 
destul pentru a fi martor al începuturilor unui tip 
de imperiu foarte aparte, cel al lui Filip al Mace¬ 
doniei, al cărui fiu, Alexandru, a cucerit o mare 
parte a lumii cunoscute pe atunci. Perioada inter¬ 
mediară a fost una a războaielor interminabile şi 
indecise între micile polisuri greceşti, care au ob¬ 
ţinut pe rînd o scurtă perioadă de hegemonie, dar 
au ratat de fiecare dată unitatea Greciei; ea va fi 
isprava macedonenilor şi se va realiza după moar¬ 
tea lui Platon. 

Imperiul Atenian s-a clădit pe o bază morală, ca 
o ligă menită să protejeze libertatea cetăţilor gre¬ 
ceşti, dobîndită în urma minunatelor victorii care 
le scăpaseră de pericolul cuceririi persane, la în¬ 
ceputul secolului al V-lea. Tucidide, a cărui isto¬ 
rie a acestei perioade trebuie citită de oricine vrea 
să-l înţeleagă pe Platon, atribuie lui Pericle, cel 
mai important arhitect al Imperiului, un discurs 
ţinut în onoarea atenienilor care au murit în războ¬ 
iul cu Sparta; discursul a devenit celebru, ca ex¬ 
presie a idealurilor care au însufleţit Atena gene¬ 
raţiei dinaintea lui Platon, şi a fost parodiat de 
acesta din urmă în Menexenos. Conform modului 
nostru de a gîndi, idealurile sînt înalte, dar nu 
întru totul morale. Ele exprimă, în bună măsură, 
un imperialism vădit, iar Pericle este mai preocu¬ 
pat de buna imagine a Atenei decît de a face drep¬ 
tate unor aliaţi pe care îi transformase în supuşi. 

Ea i-a condus într-un mod tot mai rapace şi mai 
tiranic, folosind tributul lor fie pentru a construi 
templele de pe Acropole, care ne mai incintă şi as¬ 
tăzi, fie pentru flotă, care era baza puterii sale. 
Cetăţile recalcitrante erau pedepsite cu severitate 
crescîndă, pe măsură ce teama de o rebeliune vic¬ 
torioasă îşi arăta colţii: Mytilene a fost ameninţată 
cu masacrul, dar a fost graţiată într-al doisprezece¬ 
lea ceas; Melos însă a fost nimicită cu totul. 

Dacă citim dialoguri ca Gorgias şi ne gîndim la 
istoria Imperiului Atenian, ne putem da seama că 
Platon a reacţionat cu repulsie morală faţă de o 
mentalitate curentă în Grecia de atunci, atît la 
nivel naţional cît şi la nivel personal: o mentali¬ 
tate pentru care onoarea şi gloria erau deasupra 
virtuţilor care permit oamenilor „să convieţuiască 
în unitate 11 . Despre întemeietorii Imperiului se 
spune: „Fără înţelepciune şi fără spiritul dreptăţii, 
ei au umplut cetatea cu porturi şi arsenale, cu zi¬ 
duri, tributuri şi cu alte asemenea zădărnicii 1 ' 
(519 a). 

Aproape întreaga ultimă treime a secolului al 
V-lea, pînă la înfrângerea ei în 405 î. Cr., Atena s-a 
aflat aproape neîntrerupt în război cu Sparta care, 
împreună cu aliaţii ei, a rezistat şi în cele din urmă 
a înfrînt puterea ateniană. Platon era destul de 
matur ca să lupte în ultima parte a războiului, aşa 
cum li se cerea tuturor cetăţenilor, dar nu avem 
nici o atestare privitoare la serviciul său militar. 
Un om din categoria lui socială ar fi slujit în mod 

normal la cavalerie; iar despre fraţii lui se spune 
în Republica că ar fi luptat bine (368 a). 

Menţionarea statutului social al lui Platon poate 
aminti o altă latură a luptelor dintre oraşele gre¬ 
ceşti din secolul al V-lea şi cel următor. Bătălia se 
dădea nu numai între oraşe, dar şi în interiorul lor. 
Aproape fiecare oraş era divizat politic între clase¬ 
le superioare şi restul cetăţenilor liberi (numeroşii 
sclavi pot fi lăsaţi în afara acestei răfuieli politice). 
Asta nu înseamnă că nu existau şi democraţi în 
familii aristocratice; dimpotrivă, „liberali 11 patri¬ 
cieni ca Pericle au jucat cel mai important rol în 
dezvoltarea democraţiei, şi cîtă vreme ea a pros¬ 
perat, idealul imperial s-a bucurat de sprijin din 
partea tuturor claselor sociale. Dar tot mai des, 
aceşti conducători din familii aristocratice făceau 
loc oamenilor din popor şi fiilor lor care se adap¬ 
tau cu abilitate adunărilor populare ce le slujeau 
drept parlament. Clasa socială a lui Platon îi pri¬ 
vea pe aceşti demagogi cu un dispreţ amestecat cu 
teamă. Simţămintele politice în care a crescut sînt 
cele exprimate la începutul unui pamflet politic la 
modă atunci, aşa-numitul Statul atenian: „Ateni- 
enii şi-au ales o formă de guvemămînt, potrivit că¬ 
reia oamenii răi duc un trai mai fericit ca cei buni. 
Pentru această faptă a lor nu le aduc nici o laudă* 
ba îi şi dezaprob.“ 

Sparta, potrivnică Atenei, era, prin natura ei şi 
fiindcă îşi urmărea propriul interes, o susţinătoare 
a aristocraţiei sau oligarhiei; conducătorii populişti 
atenieni au fost întotdeauna cei mai înflăcăraţi 

susţinători ai războiului împotriva Spartei, iar cei 
bogaţi, ale căror averi şi stil de viaţă erau ameninţa¬ 
te, au arătat mai puţin entuziasm atît pentru război, 
cît şi pentru Imperiu. Ambiţiile care i-au trans¬ 
format pe tinerii englezi din înalta societate şi pe 
alţi europeni în imperialişti în secolul al XlX-lea 
erau prezente şi în cazul nostru, dar cu perspective 
mult mai puţin atrăgătoare; şi astfel, contrar mo¬ 
dului nostru de a gîndi, cei săraci erau principalii 
beneficiari şi susţinători ai Imperiului. In cele mai 
multe cetăţi, democraţii preferau alianţa cu Atena, 
sau supunerea faţă de ea, în vreme ce elitele cău¬ 
tau sprijinul Spartei. 

în timp ce războiul continua, divizarea internă 
a oraşelor a devenit mai virulentă şi mai sălbatică; 
şi a persistat pe tot întinsul secolului al IV-lea, 
chiar şi după înfrîngerea Atenei. Ambiţia persona¬ 
lă fără oprelişti constituia un principal mobil pen¬ 
tru politicieni. în Menon, acel tînăr deloc atipic, 
rugat de Socrate să definească „virtutea“ sau „de- 
săvîrşirea“, răspunde că virtutea înseamnă pentru 
un bărbat să fie capabil să se ocupe de treburile 
cetăţii şi, ocupîndu-se de ele, să facă bine priete¬ 
nilor şi rău duşmanilor şi să se ferească să nu 
sufere el însuşi vreun neajuns (7 le). Iar în Gorgias 
un alt tînăr îl prezintă ca demn de invidiat pe 
Archelaos al Macedoniei care, ucigîndu-şi rudele 
cele mai apropiate, s-a înscăunat el însuşi rege 
(471b). 

în Atena, crimele şi masacrele politice, răspîn- 
dite pe întinsul întregii Grecii, erau relativ rare; 

dar cu toate acestea, dacă ar fi să citim despre eve¬ 
nimentele din Grecia secolelor al IV-lea şi al V-lea 
într-un ziar din zilele noastre, am fi fericiţi că nu 
trăim acolo, în special dacă nu am şti de perfor¬ 
manţele ei culturale — bunăoară, de faptul că Par- 
tenonul a fost clădit chiar în această perioadă, sau 
că an de an, la festivaluri, unii dintre cei mai mari 
poeţi şi dramaturgi ai lumii înfăţişau publicului 
piesele lor. Putem remarca în treacăt că doi lideri 
politici de o cruzime moderată, Critias, vărul lui 
Platon, şi Dionysios I al Siracuzei (ambii vor juca 
un rol scurt în istorisirea noastră), au scris trage¬ 
dii care au fost jucate cu prilejul concursurilor 
ateniene. 

Despre aceste două neajunsuri ale Greciei — lup¬ 
ta dintre oraşe şi lupta dinăuntrul lor — Platon 
vorbeşte puţin; menţionează un remediu pentru 
cea dintîi (pentru care Isocrate, rivalul său literar, 
are o soluţie mai bună), iar în Legi şi în alte locuri 
o tratează pe cea din urmă drept principala pro¬ 
blemă care trebuie rezolvată (628a, b). El crede că 
războiul civil poate fi curmat printr-un bun sistem 
de guvernare, iar descrierea şi justificarea unui 
astfel de sistem a fost unul din principalele sale 
scopuri. 

O altă cauză, de ordin mai general, a contribuit 
la instabilitatea morală a cetăţilor greceşti. E vorba 
de creşterea rafinamentului lor intelectual ca ur¬ 
mare, probabil, a orizontului cultural tot mai larg. 
în istoria războaielor medice a lui Herodot, se po¬ 
vesteşte cum un conducător persan a pus faţă în 

faţă nişte greci, care aveau obiceiul să-şi incinere¬ 
ze rudele decedate, cu nişte indieni, al căror obi¬ 
cei era să le mănînce, pentru ca apoi să conchidă 
din reacţiile de perplexitate ale unora faţă de obi¬ 
ceiurile celorlalţi că: 

„Legea-i tuturor stăpînă, 

Muritorilor şi nemuritorilor. “ 

Platon citează aceleaşi rînduri din Pindar în Gorgias 
(484b); cu continuarea: 

„Să conducă straşnicei puteri îi dă îndreptăţire 

Cu mînă atotstăpînitoare.“ 

Cuvîntul nomos tradus cu „lege“ însemna de ase¬ 
menea şi „datină", „obicei". Putem vedea cum 
circula ideea potrivit căreia legea şi moralitatea se 
bazau în mod asemănător pe simpla convenţie. Nu 
exista nici măcar un fundament religios stabil în 
spatele acestora. Platon pune în evidenţă în Euthy- 
phron faptul că zeii înşişi sînt diferiţi unii faţă de 
alţii, potrivit tradiţiei; în cer, ca şi pe pămînt, deo¬ 
sebirile morale duc la dezbinare (7e). 

Protagoras, care alături de Socrate a fost unul 
dintre cei mai de seamă gînditori ai generaţiei an¬ 
terioare lui Platon, a expus acest relativism în doc¬ 
trina sa potrivit căreia: „Individul este măsura 
tuturor lucrurilor: a celor existente, întrucît există, 
iar a celor inexistente, întrucît nu există." După 
cum sugerează Platon în Theaitetos (152a), unde 
discută această doctrină, Protagoras se referă la 

„fiecare individ pentru sine“. Vom reveni mai 
tîrziu la încercarea lui Platon şi a lui Socrate de a 
respinge această concepţie relativistă; e lesne însă 
de văzut cum vechile restricţii morale păleau, mai 
ales în politică. 

Aceşti factori — lupta politică lipsită de scrupule 
şi creşterea relativismului moral — se consolidau 
reciproc. Tucidide arată, într-un fragment filozofic 
pătrunzător, cum pînă şi limbajul în care trebuia 
gîndit era afectat de asta. Cînd discută despre efec¬ 
tele violenţei politice el spune: „Şi înţelesul obiş¬ 
nuit al cuvintelor, condiţionat de fapte, l-au schim¬ 
bat, după legitimarea adusă de ei“. Şi dă exemple: 
ceea ce se numea „îndrăzneală necugetată' 1 a ajuns 
să se numească „vitejie credincioasă tovarăşilor 11 . 
Acest proces, ilustrat în termeni asemănători şi în 
Republica (560d), este totuna cu ceea ce în vre¬ 
murile noastre s-a numit „definiţie persuasivă 11 . 
Rezultatul său imediat a fost de a fi răsturnat mo¬ 
ralitatea; dar indirect, a avut şi efectul de a-i sti¬ 
mula pe Socrate şi pe Platon să caute în schimb un 
mod de a găsi definiţii întemeiate ale termenilor 
morali sau ale lucrurilor la care ei se referă. De 
aceea se întreabă „Ce este aşadar curajul? 11 ; „Ce 
este dreptatea? 11 şi în general „Ce este binele? 11 

Ni-1 putem imagina cu uşurinţă pe tînărul Pla¬ 
ton, influenţat de Socrate, însufleţit de speranţa de 
a găsi răspuns la aceste întrebări; dar pe de altă 
parte, el a crescut într-o atmosferă de deziluzie 
care a culminat cu un dezastru. Efectele ei asu- 

pră-i trebuie să fi fost intensificate de educaţia sa 
aristocratică. După cum am văzut, aristocraţii ate- 
nieni nu erau nicidecum susţinători înflăcăraţi ai 
Imperiului; mulţi admirau chiar Sparta pentru sis¬ 
temul ei de guvernare bine rînduit şi stabil, care 
i-a slujit lui Platon drept model pentru ideile sale 
politice; şi există cel puţin bănuiala că trădarea 
venită din partea unor membri ai acestei clase 
a contribuit la dezastrul naval final al Atenei la 
Aigospotamos. 

în orice caz, cînd a sosit vremea ca Sparta să 
decidă soarta Atenei învinse, deşi nu a purces, 
cum s-au aşteptat unii, la masacrarea democraţilor, 
ea şi-a asigurat totuşi propriul interes instaurînd un 
guvern oligarhic, numit de adversarii ei „al celor 
treizeci de tirani", printre care se numărau două 
rude ale lui Platon: Critias, văr primar al mamei 
sale, şi Charmides, unchi din partea mamei. Ambii 
sînt trataţi cu simpatie în dialogurile sale. „Cei 
treizeci" erau într-adevăr tiranici şi arbitrari: 
Platon relatează în Apărarea lui Socrate (32c) refu¬ 
zul curajos al lui Socrate de a aresta un compatri¬ 
ot, democratdl Leon 1 , pe care aceştia l-au acuzat 
de crimă. Guvernul lor nu a durat mult; a fost 
înlocuit de unul democratic, a cărui performanţă a 
fost şi mai modestă. Atena şi-a pierdut gloria de 
altădată; nu şi-a'pierdut totuşi integral onoarea, 


1 Leon din Salamina, general atenian foarte bogat, prigo¬ 
nit, ca mulţi alţii, de „cei treizeci" ( n. t.). 

dar a avut parte în continuare de urcuşurile şi cobo- 
rîşurile politicii micilor state greceşti. 

Ne putem da seama ce urmări au avut aceste 
evenimente — căderea unei democraţii imperialis¬ 
te lipsite de speranţă, urmată de performanţa pre¬ 
cară a partidului de opoziţie — asupra tînărului 
Platon. Un om înzestrat din clasa lui socială ar fi 
căutat, în mod normal, să se afirme în viaţa publi¬ 
că; şi există dovezi că el însuşi a avut la început 
această ambiţie; cum însă principala cerinţă pen¬ 
tru dobîndirea succesului politic era o totală lipsă 
de scrupule, nu este de mirare că s-a îndepărtat cu 
groază de ea. Se spune că ar fi scris poezii în tine¬ 
reţe, şi judecind după scrierile rămase (printre care 
şi cîteva poeme) ar fi devenit un poet bun; dar 
şi-a dat seama pînă la urmă că există o altă moda¬ 
litate, mai durabilă, de a influenţa mintea oameni¬ 
lor şi, pe această cale, spera el, cursul evenimen¬ 
telor. Socrate exprimă atitudinea lui Platon faţă 
de politică atunci cînd spune în Republica: „...e ca 
un om căzut printre fiare, care nu vrea să fie păr¬ 
taş la rău, dar nici nu este în stare, singur, să se 
împotrivească tuturor sălbăticiunilor şi că, pierind 
el înainte de a putea da sprijin cetăţii sau prie¬ 
tenilor, ar fi nefolositor sieşi, cît şi celorlalţi 14 
(496d). 

în 399 î.Cr., după revenirea la putere a demo¬ 
craţilor, Socrate, idolul lui Platon, a fost judecat 
pentru necredinţă în zei şi corupere a tineretului şi 
condamnat la moarte. Efectul asupra lui Platon a 

fost enorm şi multe din dialogurile sale se referă 
la acest eveniment: Apărarea lui Socrate-, Criton, 
în care Socrate aduce argumente împotriva propu¬ 
nerii de a evada după sentinţă, ceea ce ar fi fost de 
altfel uşor; şi Phaidon, în care ni se arată cum 
Socrate şi-a petrecut ultimele ore pledînd pentru 
nemurirea sufletului; pe lîngă acestea mai sînt şi 
alte mici referiri. Platon pare să se fi hotărît să-şi 
dedice viaţa expunerii şi dezvoltării ideilor lui 
Socrate. 

Aversiunea lui Platon pentru acţiunea politică 
nu putea decît să fie sporită de rezultatul singurei 
sale intervenţii active în politică. Aceasta nu a 
avut loc în propriul său oraş, la Atena, ci la Sira- 
cuza, în Sicilia, la curtea lui Dionysios I şi a fiu¬ 
lui său cu acelaşi nume. Nu ştim de ce s-a dus 
Platon pentru întîia oară în Sicilia la patruzeci de 
ani; poate că a făcut-o ca urmare a călătoriei cu 
scop pur filozofic întreprinse în oraşele italiene 
din vecinătate, care se mîndreau cu cîţiva filozofi 
renumiţi şi mai ales cu urmaşii lui Pitagora. în 
timpul şederii sale în Siracuza, a făcut o pasiune 
puternică pentru tînărul Dion, a cărui soră se căsă¬ 
torise cu Dionysios I, Dion însuşi căsătorindu-se 
cu fiica ei, deci cu propria lui nepoată. Platon a 
scris mai tîrziu un poem despre Dion în care nu¬ 
mea prietenia lor „iubire 11 şi spunea că-1 scosese 
cu totul din minţi. Potrivit felului de a gîndi al 
grecilor nu era cîtuşi de puţin un fapt neobişnuit; 
iar cea de-a doua remarcă nu pare să fie exagerată, 

dacă ne gîndim la lucrurile pe care Dion l-a con¬ 
vins mai tîrziu pe Platon să le facă, împotriva 
judecăţii sale, mai aşezate. 

Dion a devenit discipolul lui Platon şi i-a asimi¬ 
lat doctrina. Nu ştim cît a durat prima vizită a lui 
Platon în Sicilia. Există o poveste îndoielnică cum 
că Dionysios l-ar fi vîndut ca sclav, fiind apbi răs¬ 
cumpărat de prietenii săi. S-a reîntors la Atena, 
unde a întemeiat o şcoală filozofică numită Aca¬ 
demia, datorită aşezării ei în grădinile consacrate 
eroului Academos. Aici, Platon şi „tovarăşii săi 
întru filozofie 4 ' luau masa împreună şi se ocupau 
de matematică, dialectică (adică filozofie) şi alte 
studii, toate fiind considerate importante pentru 
formarea oamenilor politici. Nu era prima insti¬ 
tuţie de acest tip şi era probabil structurată după 
modelul unor comunităţi similare ale pitagoreicilor 
din Italia. Aristotel a fost numai unul dintre renu¬ 
miţii ei membri, iar Academia a durat secole de-a 
rîndul. 

Cînd Platon avea în jur de şaizeci de ani, Dio¬ 
nysios I a murit şi a fost urmat de fiul său Diony¬ 
sios II. Unchiul celui din urmă, Dion, a lansat ideea 
ca tînărul rege să fie modelat de Platon în spiritul 
filozofului-rege din Republica. Era un proiect care 
nu promitea mare lucru din pornire, şi este proba¬ 
bil că Platon a acceptat invitaţia la Siracuza cu re¬ 
zerve şi cu speranţe minime. Pentru el era însă 
greu să reziste acestei provocări, deoarece spusese 
în Republica că un astfel de filozof-conducător era 

singura şansă de a salva specia umană de relele ei 
(473d). Tînărul Dionysios era inteligent, dar nu 
avea răbdare să studieze sistematic, şi fără îndoială 
că existau multe alte lucruri care să-i distragă aten¬ 
ţia. Dion a căzut în dizgraţie şi a fost surghiunit, 
iar curînd după aceea lui Platon i s-a îngăduit să se 
întoarcă la Atena, aşa cum a cerut, Dion urmîndu-1 
la Academie. Dionysios a rămas totuşi în relaţii de 
amiciţie cu Platon şi între ei exista o înţelegere ca 
Platon să se reîntoarcă, împreună cu Dion, de în¬ 
dată ce climatul politic va fi mai favorabil. 

Patru ani mai tîrziu el i-a cerut lui Platon să 
revină, spunînd că Dion l-ar putea urma după un 
an. Dionysios îl asigura că zelul lui pentru filo¬ 
zofie nu slăbise nici o clipă şi îşi susţinea afir¬ 
maţia cu mărturii ale unor filozofi eminenţi. Pla¬ 
ton a fost silit din toate părţile să accepte invitaţia 
şi în cele din urmă a consimţit. Dar Dionysios nu 
mai era atît de maleabil; dîndu-şi aere de filozof, 
l-a ţinut pe Dion în surghiun şi i-a confiscat şi 
vîndut averea. Platon a scăpat cu oarecare greutate 
din Sicilia şi a refuzat cu înţelepciune să-l susţină 
pe Dion în încercarea de a-şi recupera poziţia prin 
forţă. Această încercare a avut la început succes, 
pentru ca mai apoi Dion să fie asasinat de un 
presupus prieten, un membru al cercului Platon, 
Callippus (care nu a fost singurul elev al lui Pla¬ 
ton vinovat de asasinat politic împotriva'unui con¬ 
frate). Cum vederile sale asupra politicii au fost cu 
prisosinţă confirmate, Platon s-a ţinut departe de 
ea şi s-a dedicat întru totul Academiei. 

Nu-1 putem înţelege pe Platon fără a-i avea în 
vedere şi pe cei mai de seamă dintre gînditorii 
anteriori care i-ar fi putut influenţa ideile. Nu 
importă dacă-i numim filozofi sau nu; cuvîntul 
poate avea sensuri mai largi sau mai restrînse. Din 
scrierile lor ne-au rămas cel mult cîteva frag¬ 
mente şi aproape tot ce ştim despre ei provine din 
surse mult mai tîrzii. De aceea, filozofii preso¬ 
cratici, cum sînt numiţi în mod generic, au consti¬ 
tuit un fericit prilej de dispută pentru savanţi. Dar 
din aceste dispute n-au rezultat decît puţine lucruri 
pe care să ne putem bizui cu încredere ca fiind 
adevărate. Tot ce putem face în acest caz e să 
culegem cîteva idei, atribuite unuia sau altuia din 
aceşti oameni de seamă, idei care, dacă ar fi fost 
actuale în Grecia în vremea lui Platon, ar fi putut 
contribui la formarea sa intelectuală. La prima 
vedere este improbabil ca toate ideile pe care le 
găsim în dialogurile platoniciene să fie cu totul 
originale. Şi avem, în fapt, o mulţime de dovezi că 
nu erau. Originalitatea în filozofie constă adesea 
nu în a avea idei noi, ci în a lămuri ceea ce nu e 
încă lămurit. 

Primii filozofi ai naturii, începînd cu figura 
incertă a lui Tales din Miletul secolului al Vl-lea, 
pe ţărmul răsăritean al Mării Egee, au dedicat 
întregul lor interes cosmologiei. Dar faptul că gre¬ 
cescul „kosmos 44 , din care derivă şi „cosmologie 41 , 
avea şi o semnificaţie morală („ordine desăvîr- 
şită“) ne poate face să presupunem că mobilul lor, 
ca şi cel al succesorilor lor, incluzîndu-1 pe Platon 
însuşi, nu era simpla curiozitate ştiinţifică. în 
Phaidon, Platon atribuie unuia dintre ei, Anaxa- 
goras, opinia potrivit căreia „...acest Spirit ordo¬ 
nator care săvîrşeşte ordinea lumii întregi va fi 
dispunînd fiecare lucru în chipul cel mai bun cu 
putinţă“(97 c). 

Găsim la aceşti primi gînditori începutul stră¬ 
daniei de a reconcilia „Unul 44 cu „Multiplul 44 , o 
temă recurentă a întregii filozofii greceşti, şi mai 
ales a celei platoniciene. Lumea, aşa cum se dez¬ 
văluie ea simţurilor noastre, ne pune în contact cu 
o mulţime de fenomene; nu poate fi găsit oare un 
principiu unificator care să aducă ordine în acest 
haos? Primii cosmologi au încercat să-l găsească 
afirmînd că totul în lume s-a format (sau constă, 
poate, realmente ) dintr-o substanţă unică (Tales 
propunea apa). Acest tip de soluţie a fost mai tîr- 
ziu abandonat; dar problema de a găsi o realitate 
coerentă care să stea la baza diversităţii deconcer¬ 
tante a lumii („diversitatea 44 , cum avea să-i spună 
Kant mai tîrziu) a rămas. Platon, după cum vom 
vedea, avea o soluţie proprie la această problemă 

— o soluţie legată nu de fizică, ci de logică, de 
metafizică şi de etică. 

Un pas important în direcţia adoptată ulterior de 
Platon i-a revenit, poate, lui Pitagora din Crotona 
Italiei meridionale (se născuse pe insula Samos, 
nu departe de Milet, probabil în 570 î. Cr.). Dat 
fiind că nu ne-a rămas nimic din opera sa, iar rela¬ 
tările despre el sînt toate îndoielnice, este foarte 
greu să cemem ideile sale de cele ale discipolilor 
lui de mai tîrziu, pe care Platon îi cunoştea. Pentru 
noi însă, o asemenea distincţie e irelevantă; căci 
dacă o idee pe care o găsim dezvoltată la Platon 
poate fi afiliată unei surse pitagoreice, este mai 
puţin important dacă această sursă era Magistrul 
însuşi. Principalul pericol de care trebuie să ne 
ferim este să credem că o anumită idee a lui Pla¬ 
ton vine de la pitagoreici, cînd de fapt ea vine de 
la Platon către pitagoreicii tîrzii. 

Se pot sugera cel puţin trei idei pe care Platon 
le-ar fi putut prelua de la pitagoreici. Prima e cea 
a unei comunităţi ferm organizate de gînditori în¬ 
sufleţiţi de aceleaşi idei, care să trăiască nu numai 
ei înşişi conducîndu-se după principii stricte, dar 
să asigure totodată călăuzirea (sau chiar cîrmuirea) 
societăţii în care trăiesc. Soluţiile politice ale lui 
Platon pot fi considerate ca un rezultat al combi¬ 
naţiei dintre această idee pitagoreică şi modelul 
spartan al unei guvernări şi discipline riguroase. 

Dacă ar fi să credem relatările despre Pitagora, 
el a fost într-adevăr, pentru o vreme, aproape de 

împlinirea visului pe care Platon avea să-l descrie 
în Republica — idealul filozofului-conducător. 
Dacă a fost cu adevărat aşa, atunci a fost o împli¬ 
nire de scurtă durată; căci Pitagora trebuia să se 
bizuie pe persuasiune, neavînd şi nedorindu-şi 
acea putere absolută şi stabilă pe care Platon o 
pretindea pentru filozofii săi regi. Ni se spune că 
în jurul lui 500 î. Cr., după treizeci de ani de viaţă 
la Crotona, din care vreo douăzeci petrecuţi la pu¬ 
tere, a avut loc o revoluţie, la sfîrşitul căreia mulţi 
dintre adepţii lui au fost ucişi, el însuşi trebuind să 
fugă. Dar — după standardele greceşti, dacă nu şi 
după cele ale lui Platon — douăzeci de ani înseam¬ 
nă o perioadă lungă de stabilitate. 

Pitagoreicii pot de asemenea să fi fost la origi¬ 
nea ideii, centrală în gîndirea lui Platon, potrivit 
căreia matematica şi gîndirea abstractă în general, 
inclusiv logica, pot oferi un temei sigur nu numai 
pentru filozofie, în sensul modern, dar şi pentru 
importante teze din ştiinţă şi morală. E îndoielnic 
că Pitagora sau Platon au făcut o distincţie destul 
de clară între adevărul esenţial potrivit căruia 
matematica şi alte raţionamente abstracte sînt o 
componentă fundamentală a ştiinţei şi nu mai pu¬ 
ţin esenţiala eroare de a crede că acestea pot ajun¬ 
ge prin ele însele la concluzii materiale privind 
lumea fizică. Aristotel îi învinuieşte pe amîndoi, 
în termeni foarte asemănători, de o greşeală co¬ 
mună (implicînd, pentru a folosi chiar termenii 
săi, incapacitatea de a distinge forma de materie): 

pitagoreicii, spune el, încearcă să configureze cor¬ 
puri cu proprietăţi fizice de tipul greutăţii pornind 
de la entităţi geometrice sau aritmetice abstracte 
cum ar fi punctele, liniile şi numerele. Se poate 
dovedi că în Timaios, unde încearcă să întemeieze 
cosmologia numai pe matematică (mai ales pe 
geometrie), Platon se expune aceleiaşi critici. 

O ilustrare mai simplă a acestei greşeli se poate 
găsi în Phaidon, unde Platon trece de la adevărul 
stabilit logic că viaţa şi moartea sînt incompa¬ 
tibile, la concluzia materială nevalidă potrivit că¬ 
reia sufletul, ca principiu al vieţii, este nemuritor 
(105-6). Această greşeală pitagoreică s-ar putea să 
fi contaminat şi teoriile lui Platon privitoare la 
moralitate, care uneori par să scoată din pălării 
logice iepuri reali. 

în al treilea rînd, Platon a devenit foarte pitago¬ 
reic în abordarea mistică (sau într-un sens larg 
religioasă) a problemei sufletului şi a locului său 
în lumea materială — chiar dacă nu pitagoreismul 
era singura sursă a vederilor sale, atît Platon cît şi 
Pitagora fiind probabil influenţaţi de doctrine ori¬ 
entale şi de „religii misterice“ precum Orfismul 
răspîndit în Grecia la acea vreme. Primii pitagore¬ 
ici par (deşi e o problemă disputată) să fi susţinut 
dualismul suflet-trup; cu alte cuvinte, ei credeau, 
cum şi Platon avea să creadă, că sufletul sau min¬ 
tea (psyche) ar fi o entitate distinctă şi separabilă 
de trup. Ceea ce este în spiritul gîndirii eline pri¬ 
mitive despre suflet, cum o întîlnim, bunăoară, la 
primul poet grec, Homer. 

Empedocle din Agrigent, în Sicilia, la începutul 
secolului al V-lea, credea în transmigraţia suflete¬ 
lor şi este posibil să fi luat această doctrină de la 
Pitagora; Platon cu siguranţă o utilizează. Teoria 
platoniciană potrivit căreia sufletul, familiarizat 
înainte de naştere cu lucrurile în plan etern, poate 
redobîndi cunoaşterea lor în viaţa pămîntească, 
pornind de la matematică pentru a ajunge la dia¬ 
lectică (filozofie) — e o teorie marcată de ceea ce 
în timpurile vechi trecea drept pitagoreism. Ace¬ 
laşi lucru se poate spune şi în privinţa denigrării 
platoniciene a trupului şi a dorinţelor lui primare 
(„carnea“ în sensul dat de Sf. Pavel), precum şi a 
ascetismului ce derivă de aici. 

Doi mari filozofi, cu totul diferiţi atît de Pitagora 
cît şi unul de altul, dar care au trăit cam în acelaşi 
timp, par de asemenea să-l fi influenţat pe Platon 
în profunzime. Aceştia au adoptat puncte de ve¬ 
dere diferite asupra problemei „Unului şi Multi¬ 
plului “. Primul este Heraclit din Efes, în apropiere 
de Milet, cu al cărui discipol radical, pe nume 
Cratylos, Platon s-a întîlnit în timpul şederii sale 
la Atena. Datorită lui Cratylos, poate, a considerat 
Platon că Heraclit scoate în evidenţă diversitatea 
şi caracterul schimbător al Multiplului în dauna 
Unului. Pentru Platon, Heraclit este adeptul arheti¬ 
pal al teoriei devenirii universale, care crede că 
multitudinea cu totul instabilă a fenomenelor pe 
care simţurile o percep este tot ce există. Dacă 
acestea erau chiar adevărate în cazul lui Heraclit, 
nu vom şti niciodată; puţinele fragmente rămase 

sînt extrem de criptice şi sînt folosite de savanţi pen¬ 
tru a susţine o gamă de interpretări foarte variate. 

Parmenide, născut ceva mai tîrziu în Elea, în 
sudul Italiei, cade, dimpotrivă, în cealaltă extremă, 
negînd întru totul realitatea aparenţelor. Chiar dacă 
lucrurile din lume par să fie în mişcare şi în 
schimbare continuă, logic asta este cu neputinţă. 
Argumentele lui Parmenide (în versuri) sînt mult 
mai puţin clare decît cele, mai fragmentare, ale 
discipolilor săi Melissos 1 şi Zenon 2 (a nu se con¬ 
funda cu Zenon stoicul 3 ). Un lucru e limpede, 
oricum, şi anume că premisa fundamentală a elea¬ 
ţilor (numele dat acestor filozofi e derivat de la 
numele oraşului lui Parmenide) era „Ceea ce nu 
este nu este“. Ei priveau această premisă ca pe un 
adevăr logic necesar, şi asta şi trebuie ea să fie 
atunci cînd „nu este“ e lipsit de orice echivoc. Din 
păcate, eleaţii par să fi înţeles (făcînd acelaşi tip 
de greşeală pe care tocmai am întîlnit-o la Pita- 
gora) lucruri diferite prin „nu este“ în subiectul şi 
predicatul premisei lor, folosind acest adevăr logic 
pentru a stabili o concluzie materială, şi anume că 
vidul sau spaţiul gol nu pot exista; şi de aici, din 
moment ce orice mişcare presupune un spaţiu gol 
în care un anume obiect să se poată mişca, rezultă 
că mişcarea (sau schimbarea de orice fel, cum de¬ 
monstrează un argument legat de cele de mai sus) 


1 Melissos din Samos (n. t.). 

1 Zenon din Elea (n. t.). 

3 Zenon din Cition — fondatorul şcolii stoice ( n. t.). 

nu poate avea loc. Zenon a inventat faimoasele 
sale aporii pentru a demonstra acelaşi lucru, anu¬ 
me că acceptarea existenţei mişcării şi schimbării 
duce la contradicţii logice. Astfel, eleaţii au con¬ 
chis că, în ciuda aparenţelor, universul întreg este, 
în realitate, solid şi imobil. 

Scrierile lui Parmenide şi ale discipolilor săi re¬ 
prezintă prima încercare exhaustivă de a stabili un 
sistem cosmologic pe temeiul unor argumente lo¬ 
gice riguroase. Unii o vor saluta ca pe un început al 
metafizicii, alţii o vor condamna ca pe o primă iz¬ 
bucnire a pseudo-ştiinţei metafizice, ruptă de cer¬ 
cetarea naturii; cert este însă că a avut o influenţă 
imensă. Aporiile lui Zenon nu sînt încă toate re¬ 
zolvate în chip satisfăcător pentru toată lumea; aşa 
se face că îl descoperim pe Platon luptîndu-se cu 
problemele ridicate de eleaţi. E vorba de dialogu¬ 
rile Parmenide, Theaitetos şi Sofistul, chiar dacă în 
ultimul dintre ele aceste probleme s-au transfor¬ 
mat în probleme ale presupusei imposibilităţi de a 
rosti propoziţii negative adevărate. Platon arată 
astfel că înţelege (cum pesemne eleaţii înşişi au 
făcut-o) că sursa acestor probleme erau dificultăţi 
mai degrabă logice decît cosmologice. 

Dacă privim filozofia sa în ansamblu, putem 
considera că Platon încearcă, printr-o examinare 
mai atentă a argumentelor, să obţină o sinteză între 
concepţia heracliteană sau cea a lui Cratylos (pe 
care le accepta), potrivit cărora lumea aparenţelor 
este un flux al diversului, şi doctrina parmenidiană, 
în care realitatea este unică şi neschimbătoare. Şi 

a obţinut-o, după cum vom vedea, prin postularea a 
două lumi: o lume a simţurilor, în continuă deve¬ 
nire, şi o alta unificată, a Ideilor — singurele care 
pot fi cunoscute pe deplin — accesibilă numai gîn- 
dirii noastre, nu şi simţurilor. Dar chiar această 
viziune a celor două lumi poate fi atribuită în mod 
plauzibil lui Parmenide, împreună cu distincţia co¬ 
respunzătoare, atît de importantă pentru Platon, 
dintre cunoaştere (care este a realităţii) şi simpla 
presupunere (care este asociată aparenţelor). 

Un alt cosmolog din secolul al V-lea mai tre¬ 
buie amintit pe scurt. Anaxagora, filozof al naturii 
din vechea şcoală, s-a născut în jur de 500 î. Cr. la 
Clazomene, nu departe de Milet şi a trăit la Atena 
ca membru al cercului lui Pericle. Asemenea lui 
Protagoras, un alt prieten al lui Pericle, şi precum 
Socrate mai tîrziu, Anaxagora a avut de suferit de 
pe urma filozofiei sale; dar împreună cu Prota¬ 
goras a scăpat exilîndu-se, aşa cum ar fi putut-o 
face probabil şi Socrate, dacă principiile sale n-ar 
fi fost atît de inflexibile, şi cum a făcut mai tîrziu 
Aristotel, ajuns într-o situaţie asemănătoare. Ni se 
spune, în dialogul platonician Phaidon, într-un 
pasaj pe care l-am pomenit deja (97c; vezi pag. 23), 
că Anaxagora a stîmit interesul lui Socrate cu doc¬ 
trina potrivit căreia Spiritul ( nous ) este cauza tu¬ 
turor proceselor fizice, pentru ca mai apoi să-l 
piardă, cînd Socrate a descoperit că Anaxagora nu 
s-a folosit de Intelect pentru a explica ceea ce se 
întîmplă, invocînd în schimb cauze fizice mai ru¬ 
dimentare. Este totuşi posibil ca el să-i fi sugerat 

lui Platon sau lui Socrate (nu se ştie niciodată 
dacă Socrate din dialoguri este adevăratul Socrate) 
ideea că Intelectul are un rol în explicarea mecanis¬ 
mului lumii. Această idee este scoasă în evidenţă 
în dialoguri ca Timaios şi Legi , din care cel puţin 
al doilea a fost scris spre sfîrşitul vieţii lui Platon. 

Cel mai bine ar fi să amînăm pentru capitolul 7 
o discuţie despre gînditorii, numiţi în mod colec¬ 
tiv sofişti, împotriva cărora Platon a reacţionat în 
mod deliberat într-o mare parte din filozofia sa 
morală, şi care apar în dialogurile sale, adesea dar 
nu totdeauna, caricaturizaţi cu cruzime. Unul din¬ 
tre ei, Protagoras, a fost deja menţionat în treacăt. 
Sofiştii aparţin generaţiei de dinaintea lui Platon; 
cu alte cuvinte, erau aproximativ contemporani cu 
Socrate. Despre Socrate însuşi (care, în mod evi¬ 
dent, a exercitat de departe cea mai puternică in¬ 
fluenţă asupra lui Platon) voi vorbi puţin, deoarece 
filozofia sa este atît de legată de cea a lui Platon, 
încît savanţilor le vine greu să decidă care idei îi 
aparţin unuia şi care celuilalt. Avem puţine dovezi 
independente despre ceea ce a gîndit Socrate, de 
pildă de la Aristofan, Xenofon şi Aristotel. Totuşi, 
portretul făcut de Aristofan este unul satiric şi 
popular şi poate să fi avut drept ţintă şi pe alţii, nu 
doar pe Socrate; Xenofon nu era un filozof şi, ca 
atare, cîtuşi de puţin în postura de a înţelege în 
profunzime ceea ce îl frămînta pe Socrate; după 
cum nu este totdeauna limpede dacă, atunci cînd 
atribuie o opinie lui Socrate, Aristotel se referă la 
personajul din dialoguri sau la cel istoric. 

Propria mea părere, destul de ortodoxă, este că 
putem, cu oarecare încredere, atribui lui Socrate: 
preocuparea pentru diferenţa dintre presupunerea 
întîmplător corectă şi cunoaştere; pentru căutarea 
unor definiţii sigure care să o transforme pe cea 
dintîi în cea din urmă; pentru o anume metodă de 
a verifica astfel de definiţii numită elenkhos 1 sau 
examinare; pentru aplicarea acestei metode în 
decizii practice privitoare la modul în care ne tră¬ 
im viaţa; pentru întrebarea dacă bunătatea sau de- 
săvîrşirea caracterului poate fi învăţată şi dacă da, 
prin ce procedeu educativ; în sfîrşit, pentru posi¬ 
bilitatea ca desăvîrşirea caracterului şi cunoaşterea 
adevărului despre bine să fie întrucîtva insepa¬ 
rabile, astfel încît, dacă cineva ar putea distribui 
această cunoaştere, nici unul din cei care ar dobîn- 
di-o să nu mai facă rău în chip voluntar. Vom re¬ 
veni la toate aceste doctrine. 

Pe de altă parte, cred că este mai sigur să-i atri¬ 
buim lui Platon şi nu lui Socrate abordarea pre¬ 
caută a educaţiei morale pe care o întîlnim în 
Republica, în care se insistă pe o îndoctrinare rigu¬ 
roasă cu presupuneri corecte, mai înainte ca pu¬ 
ţinii aleşi să fie iniţiaţi în filozofie şi îndrumaţi pe 
calea cunoaşterii; şi la fel doctrina sa tîrzie despre 
suflet, cu cele trei părţi ale sale şi legătura sa cu o 
lume a Ideilor separată de lucrurile din această 
lume — legătură stabilită într-o viaţă trecută, şi 


1 sens originar grec (e/tETXoq): probă, respingere, con- 
traargument (n. r.). 

chiar în viaţa actuală, în cazul celor capabili de a 
se dedica studiului filozofic. Acest ultim corp de 
doctrine poate foarte bine să se bazeze pe idei 
pitagoreice. 

Cercetările extrem de dificile şi profunde ale 
problemelor metafizice şi logice care au constitu¬ 
it subiectul multora din dialogurile tîrzii sînt, evi¬ 
dent, rezultatul propriilor nedumeriri ale lui Pla- 
ton, provocate de Socrate şi de ceilalţi care l-au 
influenţat; şi el a reuşit într-o anumită măsură să 
se elibereze de ele. Dar o soluţie clară nu a apărut 
înaintea efortului de lămurire al lui Aristotel, dacă 
a apărut într-adevăr atunci; oricum, nu există nici 
urmă de îndoială că discuţiile de la Academie, la 
care participa, şi din care unele sînt ilustrate în 
dialogurile platoniciene tîrzii, l-au ajutat pe Aristo¬ 
tel să-şi afle propria cale. Dar între omida socra¬ 
tică sau timpuriu-platoniciană şi fluturele aris- 
totelician se interpune un stadiu de nimfă; este 
tocmai ceea ce savanţii nu au izbutit încă să afle 
şi probabil nici nu vor reuşi vreodată: anume ce se 
întîmplă în spatele suprafeţei opace a crisalidei re¬ 
prezentată de aceste dialoguri, ca şi cît din dezvol¬ 
tarea ei i se datorează lui Platon şi cît lui Aristotel. 



3 

Cum a devenit Platon filozof 


Cînd întîlnim pe cineva preocupat pentru prima 
oară în istorie de anumite probleme importante 
(fie că e vorba de Platon sau de Socrate), merită 
să ne întrebăm „De ce tocmai atunci ?“ Am schiţat 
situarea lui Platon în istorie şi în istoria ideilor; 
pînă acum însă, ne-am referit numai la motivele 
datorită cărora el, sau oricine altcineva, a pus toc¬ 
mai întrebările pe care le-a pus. Dar asta nu e greu 
de înţeles, mai ales pentru noi, care trăim într-un 
context în care ne frămîntă aceleaşi întrebări. Deşi 
ni s-ar putea părea că scara şi pasul schimbării sînt 
astăzi mai mari decît pentru contemporanii lui 
Platon, aceştia erau, subiectiv vorbind, la fel de 
tulburaţi de ea. 

Să presupunem atunci că am întreba ce anume 
l-a determinat pe Platon să pună în gura lui Menon, 
la începutul dialogului omonim, întrebarea „Ai 
putea să-mi spui, Socrate, dacă virtutea se poate 
preda (...) sau nu poate fi nici deprinsă prin exer¬ 
ciţiu, nici învăţată, ci există în oameni de la natură 
sau altfel ?“ Aceasta este întrebarea (pusă mai de¬ 
vreme şi în Protagoras ) la care încearcă să răspun¬ 
dă întreaga filozofie morală a lui Platon, şi prin 

urmare, în mod indirect, şi restul filozofiei sale. 
Deşi Platon avea, desigur, temperamentul filozo¬ 
fic necesar pentru a studia probleme filozofice nu¬ 
mai pentru ele însele, filozofia morală a fost cea 
care l-a mobilizat, iar ea a început ca filozofie a 
educaţiei. 

De ce a pus Platon această întrebare reiese din 
restul dialogului Menon (pesemne cel mai potrivit 
pentru a sluji ca primă lectură celui care doreşte 
să înţeleagă cum a ajuns Platon filozof). Se vor¬ 
beşte mult, ca şi în multe alte dialoguri, despre 
efectul incert al educaţiei morale ateniene: e vorba 
de cetăţeni admirabili ca Pericle, care vor tot ce e 
mai bun pentru copiii lor şi îi învaţă călăria, lup¬ 
tele şi muzica, toate cu mult succes; dar a-i face 
să devină oameni virtuoşi este o altă problemă, 
într-un fel, nu părea să existe vreun mod de a 
reuşi în acest domeniu care să ofere mai mult de 
50% şanse de succes. Se poate totuşi găsi o cale? 
Cît de familiar sună toate acestea! 

După cum am văzut, viaţa în cetăţile greceşti, în 
mod special viaţa politică ce consuma atît de mult 
din energia lor, era un joc destul de murdar care 
devenea din ce în ce mai murdar. Era firesc ca una 
din cauzele acestor neajunsuri să fie văzută în eşe¬ 
cul educaţiei morale: mai ales în ascensiunea în 
viaţa publică a unor persoane care urmăreau binele 
propriu mai degrabă decît pe cel al cetăţii. Prin¬ 
cipalul mobil al strădaniilor filozofice ale lui 
Socrate, şi prin el şi ale lui Platon, era dorinţa de 
a diagnostica răul şi de a-i găsi un remediu. 

Remediul pe care aveau să-l propună reiese 
foarte clar din Menon. Chiar la început, Socrate 
spune că nu-i poate răspunde lui Menon la între¬ 
barea dacă Binele (sau virtutea, desăvîrşirea mo¬ 
rală) poate fi învăţat, înainte de a şti ce este Binele. 
Concepţia sa, exprimată mai tîrziu, şi deja consti¬ 
tuită într-un dialog mai vechi, Lahes (190b), este 
că, dacă predai ceva fără a şti ce anume încerci să 
predai, eşti sortit greşelii. Dar ştie cineva asta? 
Dacă cineva ar avea această cunoaştere şi ar fi ast¬ 
fel capabil să-i înveţe pe oameni să fie virtuoşi, aşa 
cum profesorii de călărie îi învaţă să fie călăreţi 
buni şi profesorii de flaut îi învaţă să cînte bine la 
flaut, atunci, lăsîhd în seama sa educarea tinerilor, 
am asigura o seamă de oameni virtuoşi în viaţa 
publică, în locul inferioarei mulţimi de acum. 

Dar aici Platon face o distincţie foarte impor¬ 
tantă. Este posibil să fii, ca să spunem aşa, un om 
virtuos fără să ştii ce înseamnă să fii un om virtu¬ 
os. în plan strict practic, un om poate duce o viaţă 
exemplară în virtutea a ceea ce Platon numeşte 
„presupunere corectă 41 sau „convingere sinceră 11 . 
Asta îl va determina să facă toate lucrurile bine şi 
să dea sfaturi excelente celorlalţi. Dar această con¬ 
diţie a justei vieţuiri nereflectate nu este una sta¬ 
bilă. Cineva ar putea să pornească de la cele mai 
bune opinii şi deprinderi pentru ca mai apoi ceva 
să survină spre a le răsturna (de exemplu, contac¬ 
tul cu idei noi propagate de vreo figură charisma- 
tică de intelectual). 

într-adevăr, tocmai de aceea l-au condamnat 
atenienii pe Socrate la moarte: pentru „coruperea 
tineretuluiŞi l-au luat ca paradigmă a tipului de 
„sofist“ (cum se numeau aceşti noi „guru“ inte¬ 
lectuali) care îndruma tineretul pe o cale greşită, 
în această vînătoare de vrăjitoare atenienii au fost 
instigaţi de Aristofan, care în comedia sa Norii îl 
înfăţişează pe Socrate ca pe un sofist, îndepărtîn- 
du-i pe tineri de la vechile şi bunele lor obiceiuri 
şi sugerîndu-le o seamă de idei noi şi ciudate care 
să le submineze moralitatea; iar piesa se termina 
cu un puternic îndemn al publicului la violenţă. 
Dar e posibil ca agresorii lui Socrate să fi pus 
mîna pe cine nu trebuie. Dacă Platon avea drep¬ 
tate, tocmai Socrate era cel care arăta calea spre o 
soluţionare a problemei. 

în reconstituirea lui Platon a apărării rostite de 
Socrate la proces, el îl pune — după ce a respins 
caricatura lui Aristofan ca amestecîndu-1 cu învă¬ 
ţători de cu totul altă speţă — să spună o poveste 
despre sine. Oracolul din Delfi (o sursă de doc¬ 
trină religioasă şi de îndrumare politică extrem de 
respectată şi învestită cu autoritate) vorbise despre 
el ca despre cel mai înţelept bărbat din Grecia. în 
eforturile sale de a tălmăci spusele oracolului, So¬ 
crate a purtat multe discuţii cu oameni renumiţi 
pentru cunoştinţele pe care le aveau în nenumăra¬ 
te domenii, dar care au arătat, prin neputinţa de 
a da o dovadă satisfăcătoare a pretinsei lor ştiinţe, 
că nu posedă cîtuşi de puţin cunoaşterea. Putem 
considera cîteva dintre dialogurile timpurii ca pe 

o versiune dată de Platon discuţiilor de acest fel. 
Socrate a conchis că oracolul l-a numit astfel pentru 
că el era singurul care ştia că nu ştie; ceilalţi cre¬ 
deau că ştiu, dar de fapt nu ştiau. 

Spre sfîrşitul dialogului Menon, Socrate face o 
remarcă: chiar dacă lucrurile pe care le ştie sînt 
puţine, unul din ele este că există o diferenţă între 
cunoaştere şi presupunerea corectă (98b). Spre 
deosebire de presupunerea corectă, spune el, cu¬ 
noaşterea oricărui lucru ţine de capacitatea de a da 
un temei pentru ceea ce ştim, ceea ce o transformă 
în ceva durabil care nu se va pierde. Această ce¬ 
rinţă pentru „indicarea temeiului 11 (aitîas logismos , 
pentru „explicaţia întemeiată 11 sau „definiţia cau¬ 
zei 11 , sau pentru un „răspuns explicit la întrebarea 
« De ce? »“ — nici o traducere nu este potrivită) 
este ideea centrală şi cea mai fertilă a lui Socrate 
şi a lui Platon. 

Dacă împletim această idee cu ceea ce tocmai 
am stabilit, că anume cunoaşterea binelui este cea 
care ne împuterniceşte să îl predăm şi altora, pu¬ 
tem deja vedea conturul proiectului pe care Platon 
crede a-1 fi preluat de la Socrate. Ceea ce avem de 
făcut este să găsim un mod de a şti, diferit de a 
avea o simplă presupunere, ce sînt lucrurile şi mai 
ales ce este binele. Abia atunci vom fi în stare, 
dacă ni se îngăduie, să transmitem generaţiilor 
următoare o formă durabilă a binelui. Acesta este 
programul din Republica şi el are anticipări lim¬ 
pezi chiar la sfîrşitul lui Menon. 

Să privim însă mai de aproape elementele aces¬ 
tui program, pentru a înţelege sarcina pe care 
Platon şi-o asumă şi unele din problemele pe care 
ea le ridică. înainte de toate, există ideea potrivit 
căreia predarea binelui este într-un fel asemănă¬ 
toare predării călăriei sau cîntatului la flaut, ceea 
ce înseamnă că binele însuşi este o abilitate ase¬ 
menea acestora. Să fie asta adevărat? Folosim 
acelaşi cuvînt „bun“ pentru un flautist bun ca şi 
pentru un om virtuos. Sensul e acelaşi în ambele 
cazuri? A răspunde cu „Da“ sau „Nu“ la această 
întrebare poate induce foarte uşor în eroare, fiind¬ 
că expresia „sensul e acelaşi“ este ambiguă. în 
orice caz, Socrate şi Platon erau irezistibil atraşi 
de analogia dintre virtute sau viaţa bună şi abilităţi. 

Platon, în orice caz, a observat repede că există 
dificultăţi în această asimilare. în dialogul tim¬ 
puriu numit Hippias Minor , este prezentată aporia 
pe care o conţine analogia dintre a trăi rău şi, de 
exemplu, a lupta prost (374a). Luptătorul care cade 
intenţionat este un luptător mai bun decît acela 
care cade fiindcă nu se poate ţine pe picioare; prin 
analogie se poate argumenta că omul care minte 
intenţionat este mai bun decît cel care o face in¬ 
voluntar. Ideea principală este că, dacă a trăi bine 
este o abilitate, cineva dovedeşte că o posedă prin 
abilitatea de a trăi bine în caz că vrea asta. Dar cei 
mai mulţi dintre noi consideră că binele constă în 
a trăi bine indiferent dacă vrem asta sau nu. în 
manieră socratică, aporia ne este numai înfăţişată, 
nu rezolvată; în mod clar însă necesită o dezlegare. 

O dificultate asemănătoare se găseşte în prima 
carte din Republica (332-3). Dacă a trăi bine este 
o abilitate sau o artă, în ce constă această abilita¬ 
te? Pare să nu fie nici o cale de a defini abilitatea 
ca „abilitate de a face x“ fără a admite că tot de 
abilitate este vorba şi în a face contrariul lui x. 
O altă dificultate este aceasta: dacă cineva are abi¬ 
litatea sau ştie să se lupte, acela este un bun lup¬ 
tător. Dar este cunoaşterea binelui (aceea care, 
cum credea Platon, ne împuterniceşte să îl trans¬ 
mitem şi altora) suficientă pentru a te face un om 
virtuos? Sau, cum s-a mai spus, este cunoaşterea 
o condiţie suficientă pentru virtute? Socrate pare 
să fi crezut că da; puţini oameni însă l-au crezut. 

O altă problemă cu care s-a confruntat Platon 
este de a defini ce înseamnă a cunoaşte ceva, pro¬ 
blemă strîns legată de întrebarea privitoare la 
obiectul cunoaşterii. Teoria platoniciană a Ideilor 
(care susţine că ceea ce cunoaştem trebuie să fie 
un obiect nepieritor) este răspunsul pe care Platon 
îl dă acestei întrebări. Cercetînd lucrurile care 
alcătuiesc obiectul cunoaşterii, Platon întîlneşte o 
nouă problemă, anume aceea a subiectului cunos¬ 
cător şi a relaţiei sale cu aceste lucruri. Concepţia 
lui Platon despre suflet sau spirit avea să devină 
cadrul care susţine întreaga sa filozofie. Divizarea 
sufletului în „facultăţi 11 , „puteri 11 sau chiar „părţi 11 
i-a îngăduit să atribuie diferite tipuri de activităţi 
mentale acestor diferite părţi, ceea ce, credea el, le 
deosebea mai bine. Sufletul era pentru Platon im¬ 
portant şi din următorul motiv: aşa cum am văzut, 

el îl trata, de comun acord cu pitagoreicii, ca pe o 
entitate separată de trup — o entitate care ar putea 
exista separat şi independent. Ceea ce îi permitea, 
credea el, să rezolve problema felului în care putem 
cunoaşte pornind de la întrebări (în matematică, de 
exemplu) al căror răspuns nu poate fi obţinut prin 
percepţie senzorială (tip de cunoaştere care mai 
tîrziu avea să se numească cunoaştere a priori ). 
Potrivit soluţiei pe care o oferă, înainte de a se 
întrupa prin naştere, sufletul capătă cunoaşterea 
Ideilor eterne, de care trebuie numai să-şi reamin¬ 
tească în această viaţă. Această concepţie îi îngă¬ 
duie de asemenea să susţină că după moarte avem 
parte de recompensele şi de pedepsele atît de viu 
descrise în „miturile escatologice 1 ' la sfîrşitul mul¬ 
tora din dialogurile sale. 

Dacă aceste probleme referitoare la cunoaştere, la 
obiectele cunoaşterii şi la subiectul cunoscător pot 
fi rezolvate, filozofia practică — credea Platon —, 
principalul domeniu de interes şi resortul tuturor 
investigaţiilor sale, poate fi pusă pe baze sigure. 
Dacă se poate stabili că există lucruri în privinţa 
cărora putem fi siguri şi că cel mai de seamă din¬ 
tre acestea este Binele, atunci dobîndirea şi trans¬ 
miterea unei astfel de cunoaşteri vor fi mijlocul 
prin care putem să ducem nu numai noi înşine o 
viaţă bună, dar îi putem împuternici, prin educaţie, 
şi pe alţii să trăiască astfel. Rămîne însă problema 
constituirii unui cadru politic adecvat acestei 
educaţii; şi Platon dedică acestei probleme cele 
mai lungi dialoguri ale sale: Republica, scris în 

perioada de maturitate, după decepţia avută în 
Sicilia; Legi, scris la bătrîneţe, precum şi lungi 
fragmente din alte dialoguri. Platon crede că acest 
lucru se poate face numai prin acordarea unei puteri 
absolute celor ce posedă cunoaştere, putere extinsă 
nu numai asupra procesului educaţional, ci asupra 
întregului mecanism de guvernare. 

Odată ajunşi aici, credem că ar fi de folos pen¬ 
tru cititor dacă am schiţa ţelul dialogurilor pla¬ 
toniciene. Deşi în cazul multor dialoguri au loc 
dispute în ceea ce priveşte datarea lor, iar în anu¬ 
mite cazuri ne întrebăm chiar dacă au fost scrise 
de Platon şi nu de vreun discipol de-al său, opinia 
aproape unanim acceptată este că ele pot fi divi¬ 
zate cronologic în grupuri avînd diferite particu¬ 
larităţi. Un prim grup ar fi acela al dialogurilor 
tipic „socratice 11 . De aici fac parte Apărarea lui 
Socrate şi Criton, mai înainte citat, precum şi un 
grup de dialoguri scurte în care Socrate ridică pro¬ 
bleme legate în primul rînd de virtuţi sau însuşiri 
bune, de relaţia dintre ele şi de posibilitatea de a 
le cunoaşte. Acestor probleme nu li se dă o soluţie 
în dialoguri; o parte sînt preluate, mai tîrziu, de 
Platon, şi multe sînt discutate în profunzime de 
Aristotel. 

Aporia ( aporia ) sau paradoxul era recunoscut ca 
metodă de filozofare începînd din timpul lui 
Zenon şi pînă în zilele noastre; poate fi folosit fie 
în maniera lui Zenon, pentru a respinge o teorie 
demonstrînd că are consecinţe de neacceptat, fie 
cum îl utilizează frecvent Socrate, sau Lewis 

Carroll, în zilele noastre, pentru a ne pune pur şi 
simplu pe gînduri în faţa unei probleme, arătînd la 
ce rezultate aparent absurde pot duce implicaţiile 
aparent logice ale conceptelor în mod general 
acceptate sau ale anumitor expresii verbale. Putem 
presupune că această metodă a continuat să fie 
folosită şi în Academia lui Platon şi că multe din 
dialogurile sale tîrzii o reflectă (deşi în aceste dia¬ 
loguri Platon nu este atît de reţinut în privinţa con¬ 
cluziilor pozitive); fără îndoială, aporiile erau dis¬ 
cutate ad nauseam printre studenţii lui. Aristotel, 
unul din participanţii la discuţii, a oferit soluţii 
elegante cîtorva dintre ele. Exemple numeroase 
pentru o astfel de tehnică întîlnim în Euthydemos, 
în care amestecul de sofisticare şi naivitate face 
numai cu greu posibilă o datare certă a dialogului. 

în acest prim grup vom include, alături de dia¬ 
logurile menţionate, Euthyphron, Lahes, Lysis, 
Charmides, Theages, Hippias Major şi Minor , Ion 
şi Alcibiade Major. 

Al doilea în ordine cronologică este grupul dia¬ 
logurilor lungi, cuprinzînd probabil perioada din 
viaţa lui Platon care începe cu puţin timp înaintea 
primei sale călătorii în Sicilia şi durează pînă după 
aceea. Din acest grup fac parte dialoguri ca Pro- 
îagoras, Menon, Gorgias, Phaidon, Banchetul şi 
Phaidros, precum şi straniul dialog Menexenos 
(vezi pag. 10). Această perioadă a fost poate cea 
mai importantă pentru formarea lui Platon; proble¬ 
mele legate de virtute pe care Socrate şi le pune 
sînt discutate acum mai în profunzime, într-un mod 

unitar; apar importante doctrine pozitive şi de 
conţinut privitoare la moralitate, educaţie şi poli¬ 
tică; sînt elaborate două remarcabile disertaţii 
despre iubire; „Teoria Ideilor 11 , despre care vom 
vorbi în capitolul 5, se conturează treptat, cu ce¬ 
rinţa ei potrivit căreia calităţilor morale sau de alt 
fel trebuie să le corespundă entităţi eterne, accesi¬ 
bile spre cercetare numai minţilor instruite; enti¬ 
tăţi care fie sînt modelul unor astfel de calităţi, fie 
— fiind prezente în ele — le transmit lucrurilor, fie 
ambele cazuri deopotrivă. 

Pe parcursul acestei evoluţii se face simţită o 
puternică doză de pitagoreism (corelată de comen¬ 
tatori cu călătoria sa în Italia şi Sicilia). Platon 
propune o viziune în care sufletele noastre sînt 
nemuritoare şi au acces la aceste Idei într-o exis¬ 
tenţă anterioară. 

Republica este un alt dialog scris în această peri¬ 
oadă. Întrucît elaborarea lui poate să fi durat mai 
mulţi ani, este inutil să speculăm în privinţa datării 
lui în raport cu acest al doilea grup (în special cu 
Phaidros). Mulţi savanţi consideră că prima carte 
a dialogului, care are caracteristicile primului 
grup, a luat naştere ca o lucrare de sine stătătoare, 
restul fiind scris mult mai tîrziu. Tema întregului 
dialog rămîne însă „dreptatea 11 sau „viaţa dreap¬ 
tă 11 , şi de asemenea întrebarea dacă e înţelept să 
recomanzi celor care îşi doresc fericirea să tindă 
spre o viaţă dreaptă; astfel Platon ajunge să pro¬ 
pună soluţii majore în privinţa modului în care tre¬ 
buie organizată societatea (vezi capitolul 9). Tot 

aici, întîlnim şi prima expunere completă a con¬ 
cepţiei sale despre natura cunoaşterii şi despre 
metoda filozofică. 

Nu s-a ajuns la nici un consens în privinţa datei 
la care a fost scris Cratylos, dialog dedicat filozo¬ 
fiei limbajului; dar cel mai probabil ar fi să-l si¬ 
tuăm undeva în perioada de mijloc, tocmai discuta¬ 
tă. Celelalte dialoguri, pînă la Legi — ultima lucrare 
a lui Platon — tind să se distanţeze de Socrate, în 
măsura în care acesta este purtătorul de cuvînt al 
concepţiilor platoniciene; de multe ori chiar, nici 
nu mai ia parte la discuţii, deşi în Philebos, con¬ 
trar acestei tendinţe, ocupă din nou rolul principal, 
în Parmenide, tînărul Socrate îl întîlneşte pe dis¬ 
tinsul filozof eleat din vechea generaţie împreună 
cu discipolul său Zenon şi, luînd apărarea Teoriei 
platoniciene a Ideilor într-o manieră cu totul nai¬ 
vă, este aspru criticat; răspunde însă la rîndul lui 
cu cîteva critici convingătoare la adresa sistemului 
lui Parmenide. Este firesc să considerăm acest dia¬ 
log ca pe o introducere pentru grupul din care fac 
parte Theaitetos, Sofistul şi Omul politic. Sînt dis¬ 
cutate aici cu acribie dificultăţi ale primelor doc¬ 
trine socratice şi platonice şi are loc o tentativă de 
reconciliere cu concepţiile lui Protagoras, Heraclit 
şi în primul rînd cu eleaţii. Platon se cufundă 
astfel în ape foarte adînci, unde, pe întinsul aces¬ 
tei mici cărţi, nu ne va fi cu putinţă să-l urmăm. 
Metoda filozofică preferată de Platon, dialectica, 
este dezvoltată în continuare şi sînt introduse noi 
demersuri, numite „reunire 11 şi „diviziune 11 (vezi 


45 



PLATON 


pag. 82), care sînt explicate şi ilustrate pe larg. 
Principala temă a Omului politic este de a expune 
teoria politică a lui Platon, formînd astfel o punte 
de legătură între Republica şi Legi. 

Savanţii nu cad de acord în privinţa măsurii în 
care Platon a modificat sau a abandonat chiar Teo¬ 
ria Ideilor în urma criticilor aduse în Parmenide 
(vezi pag. 64-65). Este cel mai prudent să spunem 
că nu a abandonat-o, dar că s-a străduit să o păs¬ 
treze printr-o expunere mai atentă şi prin refor- 
mulare, la fel cum a făcut în cazul doctrinei lui 
Socrate despre relaţia dintre cunoaştere şi virtute. 
Unul din subiectele de dispută este dacă Timaios, 
în care Teoria Ideilor apare în forma ei iniţială, a 
fost scris, aşa cum se crede îndeobşte, spre sfîr- 
şitul vieţii lui Platon, sau dacă este încadrabil mai 
degrabă în perioada de mijloc. în orice caz, există 
fragmente în Omul politic (258 d, e) şi în Philebos 
(61d, e) care sînt exprimate în limbajul acestei 
teorii. 

Timaios este o lucrare de cosmologie, care a 
anexat şi dialogul Critias, un fragment neterminat 
despre insula dispărută Atlantida, a cărei cucerire 
de către un stat atenian timpuriu guvernat în spiri¬ 
tul idealurilor platoniciene urma să fie subiectul 
principal al dialogului. Planul oraşului şi organi¬ 
zarea administrativă a Atlantidei sînt descrise cu 
fermecătoare amănunţime. Philebos , un dialog scris 
cu siguranţă tîrziu, revine la valoarea opusă a plă¬ 
cerii şi raţiunii ca părţi componente ale vieţii bune; 
iar pe parcursul discuţiei ajunge la expunerea 

metodei dialectice şi la problema „Unului şi Mul- 
tiplului“. în cele din urmă, Legi, lucrarea cea mai 
lungă, dar probabil nerevizuită, expune în detaliu 
structura legislativă a statului ideal, într-un mod 
oarecum diferit de cel din Republica, în sensul (an¬ 
ticipat în Omul politic ) al unei aplicabilităţi sporite. 



4 


A-l înţelege pe Platon 


După această inevitabilă scurtă privire de ansam¬ 
blu asupra formării lui Platon, ne putem permite 
să privim ideile sale mai de aproape. Există însă 
un pericol. Oricine citeşte unul din dialogurile de 
început va avea impresia că Platon este un scriitor 
foarte lesne de înţeles; şi e adevărat, a-l citi este o 
mare plăcere. Acesta este unul din motivele pen¬ 
tru care atît de mulţi încă îl mai citesc. Aşadar, di¬ 
ficultatea de a-l înţelege realmente poate să nu fie 
evidentă la început. Problema nu constă în faptul 
că forma în care scrie este dialogul, astfel încît 
concepţiile cărora le dă glas prin personajele sale 
nu trebuie neapărat să fie ale sale. Dialogurile pot 
fi foarte clare; nu există nici o dificultate, bună¬ 
oară, în a le înţelege pe cele ale lui Berkeley sau 
Hume. Nici în faptul că Socrate, personajul prin¬ 
cipal al tuturor dialogurilor de tinereţe, nu este de 
obicei dornic să-şi exprime propriile opinii (pe 
care Platon, putem presupune, ar fi vrut ca noi să 
le acceptăm) şi preferă mai degrabă să le reducă 
pe cele ale altora la absurd. Principala dificultate 
este aceea a situării lui Platon în timp: el a apărut 
în perioada de început a filozofiei — aşa cum înţe- 

legem noi termenul astăzi — (ceea ce nu se poate 
spune, cu excepţia lui Socrate, despre predecesorii 
lui); şi de aceea a fost nevoit să inventeze metoda 
şi terminologia pe măsură ce înainta. Nu e deci de 
mirare că nu a ajuns dintr-o dată, sau uneori chiar 
deloc la claritate asupra problemelor pe care le-a 
pus. 

Există un stil de a-1 interpreta pe Platon, practi¬ 
cat de mulţi comentatori moderni, care se desfă¬ 
şoară după cum urmează. Mai întîi ei se referă la 
un anumit pasaj din dialoguri a căror semnificaţie 
nu este întru totul clară. Apoi, propun diferite ver¬ 
siuni în engleza modernă referitoare la ceea ce 
Platon ar fi vrut să spună şi trag concluzii din fie¬ 
care versiune cu care, cred ei, Platon ar fi fost de 
acord în caz că asta ar fi vrut să spună. Dacă aces¬ 
te concluzii sînt absurde sau inconsistente, comen¬ 
tatorii, în funcţie de temperamentul lor, fie îl vor 
desfiinţa ca fiind un filozof prost, fie vor conchide 
că, atîta vreme cît nu este un filozof prost, pe¬ 
semne că vroia să spună altceva. 

Deşi metoda nu e foarte diferită de strategia 
folosită de Socrate împotriva adversarilor săi, ea 
nu e corectă deoarece Platon nu este prezent ca să 
ne dea socoteală; oricum, este o metodă îndoiel¬ 
nică de a ajunge la ceea ce a vrut el să spună. Este 
mult mai sigur să nu-i atribuim lui Platon nici o 
propoziţie care nu poate fi tradusă în greacă, limba 
în care el a gîndit. Altminteri, o propoziţie nu poa¬ 
te să fi fost gîndită de el. Este un handicap să scrii 
o carte scurtă despre Platon în engleză şi s-ar 

putea să descopăr că eu însumi am făcut greşeala 
pe care tocmai am condamnat-o. Tot ce putem face 
pentru a ne situa pe un teren ferm, atunci cînd 
propriile lui cuvinte sînt neclare sau ambigue, este 
să ne imaginăm că îl avem ca interlocutor, că îi 
punem întrebări în greacă, şi apoi să speculăm în 
privinţa felului în care el ar răspunde în greacă. 
Dacă urmăm această metodă, vom descoperi că 
multe din distincţiile asupra cărora dorim pe bună 
dreptate să insistăm, ca filozofi moderni, nu îl 
interesau. 

Dacă vrem să ştim ce ar fi spus Platon, dacă ar 
fi trăit acum şi i-ar fi citit pe Hume, Kant, Camap, 
Wittgenstein etc., despre probleme pe care poţi să 
le pui numai dacă introduci aceste distincţii, pu¬ 
tem să ne imaginăm, dacă dorim, că l-am învăţa 
engleza filozofică modernă şi să speculăm apoi în 
privinţa răspunsurilor pe care ni le-ar da atunci; 
dar nu va fi decît o speculaţie (oricît de util ne-ar 
fi ca antrenament filozofic) şi în nici un caz nu va 
putea conta ca interpretare a concepţiilor sale aşa 
cum apar ele în dialoguri. Tot ce putem face este 
să reflectăm asupra acestor concepţii şi asupra 
traseului istoriei filozofiei ce a urmat şi să ne dăm 
seama ce anume a fost preluat şi transformat de 
alţi filozofi. Sînt multe asemănări izbitoare între 
afirmaţiile lui Platon şi cele ale gînditorilor care 
i-au urmat, chiar printre cei care nu sînt numiţi 
platonicieni; aproape toţi filozofii îi datorează 
enorm. Iată de ce putem găsi adeseori, citindu-1 pe 

Platon, germenul unei idei mai tîrzii. Dar foarte 
rar întîlnim mai mult decît un germen. 

Gînditorii mai tîrzii care recunosc influenţa lui 
Platon, sau care, dimpotrivă, reacţionează negativ 
faţă de el, îi atribuie adesea concepţii la care au 
ajuns citindu-i opera; este însă un joc periculos. 
Aristotel l-a jucat (mai justificat probabil decît 
majoritatea celorlalţi, întrucît l-a cunoscut pe Pla¬ 
ton personal şi i-a fost elev). Aşa au făcut neopla- 
tonicienii în Antichitatea tîrzie, propriii noştri pla- 
tonicieni de la Cambridge în secolul al XVII-lea, 
apoi Hegel, precum şi alţi filozofi romantici în 
secolul al XlX-lea. Şi tot astfel fac unii filozofi 
moderni ai matematicii. Nu este cîtuşi de puţin 
clar dacă Platon a fost un „platonician 11 , în vre¬ 
unul din aceste sensuri. Problema se acutizează şi 
prin faptul că, deşi gîndirea sa constituie o unitate 
remarcabilă, ea prezintă totuşi aspecte foarte dife¬ 
rite, pe care le-au sesizat diferiţi discipoli. 

Să personificăm acum două din cele mai impor¬ 
tante aspecte şi să ne imaginăm că am vorbi nu de 
una, ci de două persoane. (Ceea ce ar fi o imagine 
justă, dacă am compara pe unii exegeţi cu alţii). 
Voi numi aceste două personaje Paton şi Laton. 
Paton este un adept a ceea ce Aldous Huxley a 
numit „filozofia perenă 11 . El crede într-o diferenţă 
radicală, de gen, între spiritual şi material, între 
sufletul nemuritor şi trupul perisabil, lumea Ideilor 
eterne şi „lumea materiei şi a simţurilor 11 , cum a 
numit-o Newman; şi învesteşte această diferenţă 
cu semnificaţie morală. Adevărurile eterne sînt 

totodată valori eterne, şi datoria sufletului în 
călătoria sa ciclică de o mie de ani este să tindă 
către ele şi să scape de contaminarea cărnii. Aceste 
reprezentări fac din Platon un moralist sever şi 
ascetic ca acela pe care îl vedem în fresca lui Ra- 
fael de la Vatican; s-ar fi simţit în largul lui într-o 
mînăstire budistă Zen, sau chiar în Egipt, alături 
de părinţii deşertului. 

Laton pare cu totul altfel la prima vedere. îl 
interesează ştiinţa, mai ales matematica, şi prin 
urmare logica şi filozofia limbajului. El l-a învăţat 
pe Aristotel şi l-a îndrumat să devină cel mai mare 
logician din lume şi un bun biolog. El a învăţat de 
la Socrate să pună întrebări insistente cum ar fi 
„Ce este dreptatea? 11 sau „Ce înseamnă Drept? 11 
— întrebări al căror răspuns ar trebui să fie o defi¬ 
niţie — şi să supună apoi răspunsurile date unei 
examinări critice, folosind tehnici logice, concep¬ 
tuale şi lingvistice inventate de el sau de Socrate. 
E, aidoma lui Socrate, un demascator al preten¬ 
ţiilor intelectuale care nu se întemeiază pe înţele¬ 
gerea reală a celor spuse; dar, în acelaşi timp, ne 
încurajează să credem că dacă am putea înţelege, 
raţiunea ne-ar furniza răspunsuri la întrebările care 
ne frămîntă. Această moşire intelectuală 1 , adică 
desprinderea rodului autentic al minţii de cel în¬ 
şelător, face ca numele de „Laton 11 să fie adecvat, 
întrucît Latona era, la vechii greci, zeiţa naşterii, 


1 maieutica ( n. t.) 

şi Socrate pretinde în Theaitetos să fi învăţat aceas¬ 
tă artă de la mama sa care era moaşă (149a). 

Cele două personaje sînt foarte diferite; de 
aceea nu trebuie să ne surprindă faptul că patoni- 
cienii şi latonicienii au produs imagini diferite ale 
lui Platon. Cititorii lui vor fi întotdeauna tentaţi să 
reţină acele idei pe care le consideră ei potrivite 
şi să le neglijeze pe celelalte. Voi încerca să nu 
fac asta în această carte; e însă foarte greu. Aş da 
un sfat oricui doreşte să-l înţeleagă pe Platon: în- 
găduiţi-i ca uneori să nu fie clar. Sînt multe între¬ 
bări filozofice care încă nu existau pe timpul 
lui Platon. Fără îndoială, dacă ar fi fost lămurit 
întru totul asupra unor probleme, ar fi dat un răs¬ 
puns clar acestor întrebări. Dar nu o face; şi este 
mai corect din punct de vedere istoric să nu-i 
impunem cu forţa un răspuns sau altul, ci mai 
degrabă să lăsăm întrebările fără răspuns, ceea ce 
înseamnă să lăsăm doctrina sa incertă asupra cîtor- 
va puncte. E de la sine înţeles că Platon era capa¬ 
bil să facă distincţii foarte clare şi precise, cum a 
şi făcut adesea, şi pentru prima oară în filozofie 
asta a dus la un efect bun. Nu a făcut însă toate 
distincţiile necesare; ar fi o cerinţă prea mare pen¬ 
tru cineva care a creat un domeniu de cercetare cu 
totul nou. 

Putem ilustra acest punct de vedere, anticipînd 
unele probleme de care ne vom ocupa mai tîrziu, 
cu modul în care Platon tratează căutarea de defi¬ 
niţii la Socrate. Cînd Socrate pune întrebări cum 
ar fi: „Ce este dreptatea?“ sau „Ce este Drept?“, 

avem de-a face cu cel puţin trei lucruri pe care, 
presupunem, ar dori să le afle. Doreşte oare o 
definiţie a cuvîntului sau a obiectului; şi dacă 
doreşte una a obiectului, a cărui gen de obiect — 
a unuia pe care îl putem întîlni în lumea aceasta, 
sau a unuia care ne este accesibil numai mental? 
Să încercăm să construim un mic dialog pentru a 
lămuri această problemă, fără a-i atribui lui Platon 
nimic care să nu poată fi exprimat în limba 
greacă. 

STRĂINUL ENGLEZ Cînd Socrale spune în 
Theaiteîos (147c) că lutul este pămînt amestecat cu 
apă, spune ce anume înseamnă cuvîntul „lut“? 

PLATON Da, desigur. Şi ce anume înseamnă 
cuvîntul, lucrul numit lut, este ceea ce trebuie să' 
poţi defini pentru a arăta că ştii ce este lutul. După 
cum spunea Socrate, „Sau crezi că poate înţelege 
numele unui lucru cineva care nu ştie ce este acel 
lucru ?“ (147b) 

S.E. Dar ce este acest lut pe care trebuie să-l 
cunoască? Este cel care-ţi murdăreşte încălţările? 

P. Cum poţi crede că gîndesc astfel? Găsim 
numai bucăţi particulare de lut pe încălţări, pe care 
le poţi atinge şi vedea, dar nu cunoaşte în sensul 
pe care îl urmăresc eu. Eu urmăresc să aflu ceea 
ce este lutul în sine, şi nu bucăţile particulare de 
lut. în Parmenide l-am făcut pe Socrate să-şi dea 
în cele din urmă seama că, pînă şi în cazul unui 
lucru atît de banal cum e lutul, trebuie cunoscut 
Lutul-în-sine pentru a afla ce anume este lutul 
(130c). 

S.E. Deci cînd Socrate spune că lutul este pă- 
mînt amestecat cu apă, defineşte un cuvînt sau un 
lucru ? 

P. Nu văd nici o diferenţă. A defini cuvîntul în¬ 
seamnă a spune ce este lucrul pe care îl desemnea¬ 
ză. Dar acest lucru nu este ceea ce ne murdăreşte 
încălţările; ci este ceea ce se află în minte, atunci 
cînd ne gîndim la lut. 

S.E. Poate că am putea lămuri problema între- 
bîndu-te dacă definiţia lui Socrate este de tipul 
celei pe care o găsim într-un dicţionar. Un dicţio¬ 
nar este o colecţie de definiţii cum e prima pe care 
tu sau discipolii tăi aţi alcătuit-o, care acum e 
socotită ca făcînd parte din scrierile tale şi se 
intitulează Definiţii. Avem în ziua de azi dicţionare 
foarte mari; cel mai mare este editat la Oxford şi 
defineşte „lut“ ca „amestec de particule foarte fine 
de piatră cu apă“ (după cum vezi, ne place să fim 
foarte precişi). Alte definiţii din dicţionarul Oxford, 
foarte asemănătoare celor din Definiţiile tale, sînt: 
„seară: partea cea mai tîrzie a zilei, sau sfîrşitul 
ei“ (cf. 411b); „vînt: aer în mişcare...de obicei 
paralel cu suprafaţa solului 11 ( cf. 411c). Ţi se va 
părea cunoscută şi definiţia asta: „cerc: o figură 
plană...mărginită de o...circumferinţă, situată, pe 
tot întinsul ei, la egală distanţă de un punct interi¬ 
or, numit centru 11 ; se găseşte cel puţin ceva foarte 
asemănător în celebra Scrisoare a şaptea atribuită 
ţie (342b). 

P. Dicţionarul tău pare să urmărească acelaşi tip 
de lucruri care mă interesează şi pe mine, anume 

expuneri în cuvinte a ceea ce înseamnă alte cu¬ 
vinte; şi fireşte, ceea ce înseamnă ele sînt Idei. 

Fără să mai lungim dialogul, putem spune, cred, 
că pur şi simplu nu are rost să-i punem lui Platon 
întrebarea „Defineşti cuvinte sau lucruri?“, întru- 
cît el nu va înţelege ce îl întrebăm. în general, 
nu este foarte clar şi constituie o problemă, chiar 
pentru filozofii de astăzi, dacă metafizica, logica 
şi lingvistica sînt discipline distincte (nu vom 
obţine un răspuns răspicat nici de la un pozitivist 
ca Rudolf Carnap, nici de la un idealist cum e 
F. H. Bradley); şi de aceea nu trebuie să ne mire 
faptul că Platon nu ne poate spune ce anume face. 
Dar în cele ce urmează vom avea posibilitatea să 
lămurim în mai mare măsură o altă întrebare, şi 
anume de ce îi era greu să facă distincţia dintre 
definiţiile cuvintelor şi cele ale lucrurilor. 



5 


Cunoaşterea lucrurilor 

j 


Unul din principalele îndemnuri ale lui Platon 
către metafizică este mulţimea de probleme privi¬ 
toare la cunoaştere la care credea că trebuie să dea 
un răspuns. Primul lucru care trebuie lămurit, pen¬ 
tru a-i înţelege greutăţile, este de a răspunde la 
întrebarea: „Ce credea Platon că este obiectul 
cunoaşterii (adică, ce se cunoaşte) ?“ Dacă prima 
dintre aceste expresii nu e lesne de tradus în grea¬ 
că, cea din urmă este; şi este întru totul corect în 
greacă, ba chiar sună destul de firesc şi în limbile 
moderne, să spui: „Eu cunosc ceva“. „Omul care 
cunoaşte, cunoaşte ceva sau nimic?“ întreabă 
Socrate în Republica-, şi, odată obţinut răspunsul 
previzibil, că omul cunoaşte ceva anume, Socrate 
deduce următorul răspuns, cum că acest ceva este 
o entitate, un obiect existent (476e). 

După cum vom vedea, Platon nu face o distinc¬ 
ţie clară între ceea ce există şi ceea ce este adevărat 
(cel puţin în prima parte a operei sale; distincţia 
este menţionată abia în Timaios (29c)), ceea ce 
poate fi o sursă suplimentară de confuzie. E doar 
un pas de la ideea corectă potrivit căreia ceea ce 
este cunoscut trebuie să fie adevărat, la ideea greşită 


57 



PLATON 


că ceea ce este cunoscut trebuie să existe. Dacă 
vorbim astfel despre un obiect al cunoaşterii, pre¬ 
supunem implicit că această cunoaştere este un fel 
de relaţie între două lucruri: subiectul cunoscă¬ 
tor, adică persoana care cunoaşte, sau mintea sa, 
facultatea sa de cunoaştere, şi un obiect, care este 
lucrul cunoscut, ceea ce persoana cunoaşte. Ne 
putem reprezenta această relaţie ca pe cea dintre 
noi (sau ochii noştri) şi o pasăre, atunci cînd o 
privim. Chiar dacă acest fel de a concepe cunoaş¬ 
terea ne e foarte la îndemînă, el poate duce la o 
mulţime de probleme. 

Odată pusă întrebarea „Care anume este lucrul 
pe care îl cunoaştem? 11 , este de aşteptat ca un filo¬ 
zof modern să răspundă „Adevărul unei propozi¬ 
ţii 11 sau, mai simplu, „Faptul că (de exemplu) 
cinci este un număr prim 11 , sau „Faptul că porcii 
nu zboară 11 . Pentru aceia dintre noi care vorbesc în 
aceşti termeni, statutul „lucrurilor cunoscute 11 , nu¬ 
mite adevăruri sau propoziţii, care au pus pe 
gînduri mulţi filozofi moderni, va fi extrem de 
neclar; nu acesta este însă cazul lui Platon, întrucît 
el nu a privit astfel problema. Dacă ar fi privit-o 
aşa, ar fi fost mai puţin tentat să „ipostazieze 11 , 
sau să „reifice 11 (cum spun specialiştii) obiectele 
cunoaşterii (adică să presupună că ele ar fi lucruri 
existente); căci, chiar dacă unii filozofi au postu¬ 
lat că în lume există entităţi numite „propoziţii 11 , 
e destul de greu de acceptat asta. 

Putem observa că probleme de tipul celor plato¬ 
niciene apar chiar şi atunci cînd concepem cu- 

noaşterea ca pe ceva care se exprimă în propoziţii. 
Oricînd facem o afirmaţie, o facem despre ceva 
(despre subiectul ei). în Sofistul, Străinul din Elea 
spune: „Iar nefiind despre nimeni, nici nu putea fi 
vorbire în vreun fel. Am arătat într-adevăr că e cu 
neputinţă ca vorbirea să nu poarte asupra nimă- 
nui“ (263c). Acest adevăr ne este cunoscut şi din 
disputele moderne. Apar însă probleme în cazul 
afirmaţiilor cu subiecte abstracte, cum ar fi „Cercul 
este o figură geometrică plană etc.“ Această afir¬ 
maţie nu se referă la un cerc particular şi nici măcar 
la o anumită categorie de cercuri; dar pînă cînd nu 
putem identifica la ce anume se referă persoana 
care face afirmaţia, cum putem fi siguri că se re¬ 
feră într-adevăr la ceva? 

Platon însă nu era atras de o viziune prepoziţio¬ 
nală asupra cunoaşterii. Ceea ce se datora parţial 
unor anumite trăsături ale idiomului grec care, în 
combinaţie cu alte capcane, l-au determinat să pos¬ 
tuleze, ca fiind obiecte ale cunoaşterii, Idei existente 
într-un plan etern, iar acestea nu sînt propoziţii, ci 
lucruri. Voi folosi cuvîntul „Idee" cu „1“ mare, pen¬ 
tru a traduce „ idea “ şi „ eidos“ (uneori tradus şi prin 
„Formă") platoniciene; dar trebuie ştiut că el 
înţelegea prin acestea un fel de obiect independent 
de minte, pe care mintea poate să-l cunoască, şi nu 
ceva pur mental (care există numai în minte). 

Prima trăsătură a idiomului grec care poate să-l 
fi indus în eroare pe Platon este următoarea. Limba 
greacă are tendinţa de a pune ceea ce pare a fi 
complement direct după verbele de cunoaştere. Se 

spune, adesea chiar dacă nu totdeauna, „Te ştiu, 
cine eşti“. Dialogurile sînt pline de exemple de 
astfel de construcţii. Pornind de la această posi¬ 
bilitate, lui Platon îi era la îndemînă să conceapă 
cunoaşterea ca pe o relaţie între un subiect cunos¬ 
cător şi un lucru, lucru care nu este o propoziţie ci 
mai degrabă ceea ce este desemnat de subiectul 
propoziţiei introduse prin „că“ sau al întrebării 
indirecte, ca în „îl ştiu pe Menon, cine este el“, 
sau ,,îl ştiu pe Menon, că este bogat“ sau „dacă 
este bogat“. 

Sînt cazuri în care este perfect normală şi corectă 
folosirea lui „a şti“ cu un complement direct. Pu¬ 
tem şti poveşti şi putem şti geometrie, de exem¬ 
plu. Cu alte verbe înrudite este chiar mai uşor. „A 
înţelege 11 , nu însă şi „a şti“ , este folosit chiar în 
limbile modele într-un mod care poate, în anu¬ 
mite contexte, să cuprindă sensul limbii greceşti a 
lui Platon; bunăoară în „El înţelege dreptatea (ce 
este ea)“; în plus, cel mai uzual cuvînt folosit în 
greacă pentru „a înţelege 11 este totodată termenul 
favorit al lui Platon pentru „a şti 11 . Din moment ce 
putem spune totodată că înţelegem cuvîntul „drept 11 , 
se explică în parte şi dificultatea lui Platon, înainte 
amintită, de a face distincţie între definiţiile cuvin¬ 
telor şi definiţiile lucrurilor. 

Platon însă foloseşte mai degrabă un model 
diferit de acestea, la fel de firesc în engleză ca şi 
în greacă: modelul a ceea ce adesea este numit 
acum „cunoaştere prin familiarizare 11 . A devenit 
curentă în zilele noastre deosebirea dintre tipul de 

cunoaştere exprimat prin „savoir 11 , „wissen“ şi 
„scire“ şi cel exprimat prin „connaître“, „kennen u 
şi „cognoscere“ („Ştiu că porcii nu pot să zboare 11 
diferit de „îl cunosc pe Menon“ şi „Cunosc 
Atena 11 ). în mod semnificativ, deşi greaca are un 
cuvînt etimologic înrudit cu al doilea grup de 
verbe pentru a exprima acţiunea de a cunoaşte, nu 
îl foloseşte pentru a face această distincţie, dar 
acceptă folosirea sa atît cu complemente directe, 
cît şi cu propoziţii introduse prin „că 11 sau cu 
ambele, combinate („îl ştiu pe Menon, că este 
bogat 11 ), sau în construcţia participială cu acelaşi 
sens („îl ştiu pe Menon, ca fiind bogat 11 ); într-un 
mod asemănător este folosit şi verbul înrudit cu 
„wissen“. Cel din urmă este înrudit, precum „idea“ 
şi „eidos“, cu cuvîntul grec şi cel latin pentru „a 
vedea 11 , astfel încît pentru Platon este şi mai firesc 
să îşi închipuie cunoaşterea ca fiind o familiarizare 
nemijlocită cu un obiect sau cu un lucru, un fel de 
vedere mentală. Aşadar Platon, cînd doreşte să 
spună ceva despre alte tipuri de cunoaştere, re¬ 
curge adesea la modelul cunoaşterii prin familiari¬ 
zare. Tocmai am dat ca exemplu modul în care îl 
aplică la începutul lui Menon. Spre sfîrşitul dia¬ 
logului îl foloseşte din nou pentru a explica dife¬ 
renţa dintre cunoaştere şi presupunerea adevărată 
cu ajutorul întrebării, ce înseamnă să ştii drumul 
spre Larissa şi nu doar să ai opinii despre el (71b, 
97a). Platon expune aici o teorie a cunoaşterii care 
să fie valabilă pentru toate tipurile de cunoaştere; 

o ilustrează însă printr-un caz de cunoaştere prin 
familiarizare cu un obiect fizic, şi anume un drum. 

Tendinţa limbii greceşti, despre care tocmai am 
vorbit, poate să-l fi determinat în parte pe Platon 
să postuleze un lucru, sau o entitate astfel încît cu¬ 
noaşterea să fie o relaţie între noi şi acest lucru, şi 
să conceapă această entitate ca fiind întrucîtva 
asemenea lui Menon, sau Atenei, sau drumului 
spre Larissa, pe care le cunoaştem în sensul cu 
totul obişnuit de a fi familiarizaţi cu ele, şi totuşi 
într-un mod misterios cumva diferită de ele. Ele 
nu pot fi asemănătoare, deoarece cunoaşterea tre¬ 
buie să fie cunoaştere a ceea ce este adevărat şi, 
pe deasupra (considera Platon), a ceea ce este în 
mod cert şi statornic adevărat. Deoarece în greacă 
cuvîntul pentru „adevărat” are uneori sensul de 
„real“ (vezi pag. 68) şi întrucît nu putem şti ce este 
fals, Platon a considerat că ceea ce cunoaştem tre¬ 
buie să fie şi real. Dacă admitem, o dată cu el, că 
nu putem cunoaşte cu adevărat un lucru pînă ce 
nu avem temeiuri să fim siguri de acel lucru, sin¬ 
gurele admise la rangul de obiecte ale cunoaşterii 
în sens deplin trebuie să fie lucruri care să nu fie 
pur şi simplu reale, ci în mod necesar reale, şi prin 
urmare eterne şi indestructibile. Cunoaşterea pe 
care o avem despre alt tip de lucruri (de exemplu, 
lucrurile pe care le vedem şi le atingem) nu este o 
cunoaştere autentică. 

în căutarea unei cunoaşteri reale Platon şi-a 
dorit acel tip de certitudine care caracterizează 
adevărurile matematice; fiindcă se referea însă la 

lucruri şi nu la adevăruri, acele lucruri trebuiau să 
fie în mod necesar existente. Privit în această 
lumină, nici chiar drumul spre Larissa nu intră, de 
fapt, în această categorie (ar fi putut să se surpe, 
cum se întîmplă uneori în Grecia). 

Şi Platon mai putea cădea în alte capcane 
lingvistice. Greaca nu are termeni diferiţi pentru 
„cuvînt“ şi „nume“. De aceea era foarte uşor ca 
Platon să creadă că un cuvînt cum ar fi „om“ îşi 
dobîndeşte semnificaţia la fel ca un nume propriu, 
„Menon“ bunăoară — prin aceea că există un 
obiect care să poarte acest nume (Ideea de Om). 
Asta a fost numit „Fido“ — teoria Fido a semnifi¬ 
caţiei : concepţie potrivit căreia, pentru ca un cu¬ 
vînt să aibă semnificaţie, trebuie să existe o enti¬ 
tate faţă de care el să se situeze în aceeaşi relaţie 
în care numele „Fido“ se află faţă de cîinele Fido. 

O altă capcană este uşurinţa cu care greaca for¬ 
mează substantive abstracte adăugind articolul 
definit adjectivului neutru. Şi noi mai facem asta 
(influenţaţi de Platon) cînd spunem „Dreptatea şi 
Binele 111 (numele unei cărţi de etică a lui David 
Ross); dar nu este ceva firesc în engleză. Forma a 
devenit foarte utilizată în retorica politică şi nu 
numai, din vremea lui Platon, aşa cum se poate 
vedea citind aproape oricare din discursurile lui 
Tucidide. Acolo unde ar trebui să vorbim despre 
cunoaşterea a ceea ce este dreptatea, sau despre ce 
înseamnă „drept 11 , este uşor să vorbim în greacă, 


1 titlul original al cărţii lui David Ross: „The Right and 
the Good“ ( n. t.). 

datorită factorilor menţionaţi mai înainte, despre 
cunoaşterea Dreptăţii, ştergînd astfel distincţia din¬ 
tre aceste lucruri care pot fi diferite. Şi de aici nu 
mai este decît un pas pînă la a spune, aşa cum 
Platon a fost tentat să spună, că Dreptatea pe care 
o cunoaştem noi este un lucru real şi în mod nece¬ 
sar existent, care are toate însuşirile dreptăţii (căci 
dacă Dreptatea nu este dreptate, ce este ea atunci?). 

Această concepţie, potrivit căreia Ideile însele 
au proprietăţile lucrurilor ale căror Idei sînt, este 
cunoscută de savanţi ca doctrina autopredicaţiei , 
sau, altfel spus, a Ideilor paradigmatice. Noţiunea 
de Idee ca paradigmă sau exemplu ideal al calităţii 
în discuţie apare la Platon deja în Euthyphron (6e), 
şi putem lesne vedea cît de seducătoare este. Fără 
îndoială, tentaţia exercitată de această posibilitate 
a limbii greceşti de a exprima substantive abstracte 
a fost sporită de una şi mai veche — personifi¬ 
carea. Furiile răzbunătoare ale lui Eschil preziceau 
batjocoritor că, dacă ar înceta să-şi facă datoria, 
lumea ar spune: „O, Dreptate! O, tronuri ale Eri- 
niilor!“ Şi desigur, zeiţa Dreptăţii trebuie să fie 
întotdeauna dreaptă, aşa cum statuia Justiţiei cu 
balanţa în mînă, de pe acoperişurile tribunalelor 
londoneze, este întotdeauna dreaptă. 

Platon recunoaşte, potrivit spuselor sale, că auto- 
predicaţia duce la aporie. In Parmenide (132) el 
prezintă faimosul argument „al celui de-al treilea 
om“. Adică, pentru a simplifica puţin: dacă ceva 
este om numai atunci cînd se aseamănă cu Ideea 
de Om, şi dacă lucrurile se aseamănă numai atunci 

cînd au o caracteristică comună, pentru care Ideea 
este exemplul perfect, nu trebuie atunci să existe 
un al treilea om, anume Ideea cu care atît primul 
cît şi al doilea om (Ideea iniţială) să se asemene 
pentru a se putea numi oameni; şi nu vom avea 
nevoie de încă un al patrulea om pentru a expli¬ 
ca asemănarea dintre aceştia trei; şi tot aşa ad 
infinitum ? 

Nu este cîtuşi de puţin clar dacă această critică, 
fie în forma simplificată pe care am înfăţişat-o eu, 
fie în celelalte forme în care apare la Platon şi 
Aristotel, este validă şi inevitabilă. Deci Platon nu 
trebuie poate blamat dacă n-a renunţat, în lumina 
acestui argument, la Teoria Ideilor; dar în acelaşi 
timp este totuşi o greşeală să susţii că pentru ca un 
cuvînt să aibă sens trebuie să existe cu orice preţ 
entităţi la care să se raporteze. Dacă ştim cum să 
folosim un cuvînt în vorbire şi deci în comuni¬ 
carea cu altcineva, înseamnă că are sens; iar a şti 
cum să-l folosim nu înseamnă a şti o fărîmă din- 
tr-un adevăr etern al cărui nume este acel cuvînt, 
ci a şti regulile utilizării sale, şi în special a şti ce 
anume vrea să spună cineva, care foloseşte acel 
cuvînt într-o propoziţie, conform acestor reguli. A 
şti ce înseamnă „cerc“ sau ce este un cerc echiva¬ 
lează cu a şti că ceea ce numim cerc este o anu¬ 
mită figură plană; şi pentru a şti asta, nu trebuie 
să cunoaştem vreo entitate celestă. 

Este greu (pentru mine în orice caz) să nu mă 
gîndesc că şi un alt factor a făcut ca Platon să 
apuce pe această cale greşită. Unii oameni au o 

plasticitate mentală mai vie decît alţii; gîndesc în 
mai mare măsură în imagini. Cei cărora le lipseşte 
această înzestrare găsesc adesea greu de înţeles 
gîndirea celor care o au. E limpede pentru oricine 
a citit figurile de stil şi miturile care îi animă dia¬ 
logurile că PI aton se număra printre cei din urmă. 
Cînd vorbeşte despre „a vedea“ aceste entităţi nu¬ 
mite Idei, el vorbeşte despre ceva foarte apropiat 
de văzul literal al cărui organ este însă „ochiul 
sufletesc", cum e numit în Republica (533d). în 
alte locuri vorbeşte despre „a prinde" Idei. Ne-am 
obişnuit, din cauza folosirii frecvente a unor astfel 
de termeni în filozofie şi în vorbirea curentă (îm¬ 
preună cu termeni tehnici cum ar fi „intuiţie", care 
înseamnă, literal, „a vedea"), să îi considerăm ca 
pe nişte metafore banale şi demodate; cînd Platon 
spune „a privi", se traduce adesea cu „a examina", 
„a reflecta" sau ceva asemănător. Dar aceste ex¬ 
presii nu erau pentru Platon cîtuşi de puţin meta¬ 
forice. Iată un pasaj din Phaidon, care păstrează 
modul de exprimare vizual şi tactil al lui Platon: 
„ ... sufletul, atunci cînd recurge la trup pentru a 
cerceta ceva, prin văz, auz sau oricare alt simţ (...) 
este atunci tîrît de trup către ceea ce nu rămîne 
identic cu sine niciodată şi (...), venind astfel în 
contact cu lucruri nestatornice şi tulburi, este el 
însuşi nestatornic, tulbure şi ameţit ca de beţie. 
...In schimb cînd cercetează lucrurile nemijlocit 
prin sine însuşi sufletul ia calea către lumea unde 
tot ce este este pur, etern, nemuritor, fără schim¬ 
bare. Şi, fiind tot astfel şi natura sa, se duce în 

această lume ori de cîte ori rămîne în de sine în¬ 
suşi, ori de cîte ori îi este cu putinţă, şi atunci rătă¬ 
cirea lui ia sfîrşit şi el rămîne acolo, neschimbat şi 
identic cu sine, căci neschimbătoare şi identice cu 
sine sînt şi cele cu care vine în contact. Gîndire se 
numeşte experienţa aceasta a sufletului 11 (79c,d). 

Reiese cu claritate din astfel de pasaje, care sînt 
foarte frecvente în dialoguri, că Platon credea că 
diferenţa dintre vederea şi simţul tactil obişnuite, 
pe de o parte, şi vederea sufletului şi atingerea 
Ideilor eterne, pe de alta, constă într-o diferenţă a 
obiectelor şi organelor de simţ, nu într-una referi¬ 
toare la tipul relaţiei dintre subiectul cunoscător şi 
obiectul cunoscut. Cunoaşterea sau înţelepciunea 
este un fel de vedere a sufletului — o viziune a 
Eternităţii. 

Dar Platon nu credea că orice vedem sau atin¬ 
gem cu ajutorul minţii duce la cunoaştere; căci a 
crede (în sensul de a avea opinii, de a presupune) 
este de asemenea o activitate mentală de acelaşi 
tip general, iar convingerile şi presupunerile noas¬ 
tre pot fi false. Explicaţia firească a presupunerii 
false este, în acest context, vederea sau atingerea 
cu ajutorul sufletului a unor obiecte false, lucruri 
care „nu sînt 11 . Şi aici sistemul conceptual îl pune 
pe Platon într-o mare încurcătură, din care se pare 
că nu a mai putut ieşi niciodată cu totul. 

Problema apare datorită înţelegerii adevărului şi 
a falsităţii presupunerilor ca proprietăţi ale lucru¬ 
lui despre care e vorba. Platon foloseşte frecvent 
cuvintele pe care noi le traducem cu „adevărat 11 şi 

„fals“ ca şi cum nu ar fi nici o diferenţă între sen¬ 
sul în care vorbim despre o propoziţie adevărată şi 
cel în care e vorba despre un Vermeer autentic (ca 
opus unui Vermeer fals). Obiectul fals al pre¬ 
supunerii „nu este“ ceea ce pretinde că este; iar 
Platon, deoarece iniţial nu a făcut deosebirea între 
„este“ care are sensul lui „există“ (ca în „Imperiul 
Britanic nu mai este") şi „este" care exprimă pre- 
dicaţia (copula, ca în „El este înalt"), e pus în 
încurcătură în privinţa faptului dacă, atunci cînd 
avem presupuneri false, vedem, atingem sau spu¬ 
nem ceea ce „nu este", şi dacă, prin urmare, atunci 
cînd facem acest lucru avem ceva în minte. Dar 
dacă nu avem nimic în minte, cum putem atunci 
să avem presupuneri ? Concluzia pare a fi, în mod 
paradoxal, că nu putem avea presupuneri false. 

Platon a moştenit aceste dificultăţi de la eleaţi, 
cu care se luptă vitejeşte în Theaitetos şi în Sofistul; 
dar începutul acestor dificultăţi se găseşte în Repu¬ 
blica, unde ni se spune despre cunoaştere că se re¬ 
feră la ceea ce este, pe cînd presupunerea se referă 
la ceea ce este şi la ceea ce nu este, iar necunoaş¬ 
terea la ceea ce nu este (477a). Concepţia sa de¬ 
spre cunoaştere şi presupunere ca tipuri de vedere 
mentală asupra obiectelor veritabile sau false i-a 
creat inevitabil aceste greutăţi. Iar specialiştii nu 
cad de acord asupra măsurii în care, în cele din 
urmă, Platon le-a depăşit. 

Nu este clar nici dacă Platon a conceput tot¬ 
deauna presupunerea ca pe un fel de vedere men¬ 
tală; în Republica, „lucrurile la care se referă pre- 

supunerea 11 sînt adesea, chiar dacă nu totdeauna, 
obiecte percepute de simţuri; de aceea, poate, el 
nu distingea cu claritate între a vedea un astfel de 
obiect cu ochii şi a crede că el există. La vremea 
la care a fost scrisă Republica, el deosebea cunoaş¬ 
terea de presupunere făcînd deosebirea între obiec¬ 
tele lor (478a); dar mai devreme, în Menon, Platon 
vorbeşte ca şi cum acelaşi lucru, drumul spre 
Larissa, ar putea fi obiectul atît al cunoaşterii cît 
şi al presupunerii. Diferenţa dintre ele constă în 
mai marea stabilitate a cunoaşterii, asigurată de 
aşa-numita „indicare a temeiului" pentru ceea ce 
cunoaştem (temeiul fiind, se înţelege, Ideea, şi 
indicarea, definirea ei — 97a, vezi pag. 77). Ceea 
ce sugerează o definiţie a cunoaşterii care seamănă 
cu alta care pînă nu de mult era populară, dar şi 
controversată: „cunoaşterea este o presupunere 
adevărată şi întemeiată raţional". Platon eviden¬ 
ţiază mai tîrziu, în Theaitetos, dificultăţile unei ast¬ 
fel de definiţii; dar nu este sigur că ele l-au deter¬ 
minat în cele din urmă să renunţe la ea (201c şi 
urm.). 

Postulînd existenţa Ideilor ca entităţi eterne vizi¬ 
bile cu ajutorul minţii, şi de aceea pe deplin ca¬ 
lificate ca obiecte ale cunoaşterii, Platon a crezut 
că a rezolvat problema „Unului şi Multiplului" 
care a preocupat filozofia încă de pe vremea pri¬ 
milor cosmologi. Chiar dacă adepţii lui Heraclit 
aveau dreptate în privinţa lumii sensibile, deci 
chiar dacă lumea considerată ca atare ar fi o curge¬ 
re universală, inaccesibilă raţiunii — tot am putea 

să o gîndim, dacă am folosi nu simţurile, ci raţiu¬ 
nea. După cum spune în Theaitetos, „...desigur că 
nu în afecte se află cunoaşterea, ci în concluzia 
asupra lor, căci posibilitatea de a prinde existenţa 
şi adevărul se află, pe cît se pare, aici, în timp ce 
acolo nu se poate“ (186d). Acest raţionament ne 
pune în legătură cu Ideile eterne, care au, fiecare 
în parte, o unitate (Ideea unică Om în contrast cu 
mulţimea oamenilor particulari sau cu mulţimea 
diferitelor tipuri de oameni — nu este întotdeauna 
clar la care se referă). Şi luate împreună, ele au de 
asemenea o unitate, prin faptul că toate participă 
la Ideea Binelui (vezi pag. 82). Ideile, prin urmare, 
posedă acea unitate perfectă, eternă şi inalterabilă 
care lipseşte obiectelor simţurilor, şi de aceea 
Parmenide le contestă realitatea. 

Odată ajuns atît de departe, Platon a fost poate 
tentat să caute pecetea cunoaşterii în claritatea şi 
caracterul distinct al obiectelor sale. „Dacă rezul¬ 
tatul vă va da o certitudine 11 , spune el la un mo¬ 
ment dat în Phaidon, „cercetarea voastră se va fi 
încheiat" (107b). Dacă — ar fi putut spune — pu¬ 
tem discerne cu ochiul sufletului, cu claritate vreo 
Idee, nu este asta o probă că ea există şi că avem 
cunoaşterea ei? Dar Platon a rezistat, spre cinstea 
lui, acestei ispite, spre deosebire de Descartes. Nu 
s-a bizuit pe evidenţa în raport cu sine însăşi a 
intuiţiei. Urmîndu-1 pe Socrate, a insistat asupra 
cerinţei de a întemeia cunoaşterea, supunînd-o unei 
examinări riguroase; tocmai în această direcţie ne 
vom îndrepta acum atenţia. 

Definiţia, dialectica si binele 

Aşa cum am văzut, stătea în obiceiul lui Socrate 
să îi întrebe, pe cei care pretindeau că posedă 
cunoaştere, „Ce este...?“, unde spaţiul gol este 
completat de cuvîntul referitor la lucrul despre 
care cei întrebaţi pretind că ar şti ceva (curajul, de 
exemplu, în cazul bravului soldat Laches). în dia¬ 
logurile platoniciene timpurii acest lucru se întîm- 
plă în mod constant. Ceea ce urmează întrebării 
este adesea un răspuns oferit de victimă, care mai 
apoi este supus unei examinări ( elenkhos ); cuvîn¬ 
tul grecesc înseamnă şi „interogare 11 . Acest pro¬ 
cedeu porneşte de la nemulţumirea lui Socrate cu 
răspunsul dat, care e greşit. Asta se datorează de 
cele mai multe ori faptului că cel întrebat a dat 
unul sau mai multe exemple ale lucrului în dis¬ 
cuţie, în loc să spună care este trăsătura lor co¬ 
mună, în virtutea căreia pot fi exemple ale acestui 
lucru. 

Astfel în Menon, unde virtutea este obiectul la 
care se referă întrebarea, Socrate caută „o calitate 
comună care le face să fie virtuţi. Este bine ca cel 
care răspunde să arate ce este virtutea numai după 
ce s-a gîndit la această calitate 11 (72c). Cuvîntul 

tradus prin „calitate 11 este „eidos 11 , care este ter¬ 
menul standard folosit mai tîrziu de Platon pentru 
„Idee“; nu este însă nevoie să ne întrebăm, poate 
Socrate însuşi nu a făcut-o, dacă în acest stadiu 
Platon insistă asupra existenţei reale şi separate a 
Ideilor. Şi nici nu este nevoie să ne întrebăm dacă 
Platon făcea distincţie între greşeala de a oferi 
tipuri de virtuţi în locul unei definiţii a virtuţii şi 
aceea de a da exemple particulare ale virtuţii; in¬ 
terpretarea de mai înainte se potriveşte multor 
pasaje. Cel puţin putem spune că Socrate caută un 
anumit tip de definiţie (după cum am văzut, nu 
merită să ne întrebăm dacă este o definiţie a unui 
cuvînt sau a unui lucru); şi Aristotel îi acordă, în 
mai mare măsură decît lui Platon, meritul de a fi 
făcut acest demers. 

Am spus „merit 11 ; dar de curînd, lui Socrate i 
s-a reproşat tocmai că ar căuta definiţii, fiind chiar 
acuzat de a fi comis prin aceasta o „eroare socrati¬ 
că 11 . Sînt aici două linii de atac care trebuie deo¬ 
sebite. Prima se referă la faptul că cuvintele au o 
multitudine de utilizări cu diferite nuanţe şi că 
este o greşeală să presupunem că va exista întot¬ 
deauna un element comun, anume semnificaţia unui 
cuvînt („joc 11 , de exemplu), indiferent de context. 
Poate fi doar o „asemănare de familie 11 între dife¬ 
ritele lucruri numite joc: gîndiţi-vă, de exemplu, 
la ruletă, la turneul de şah şi la jocul „de-a avio¬ 
nul 11 şi întrebaţi-vă care anume este trăsătura pe 
care o au în comun cu toate celelalte jocuri şi pe 
care alte lucruri decît jocurile nu o au. 

Fără a mai analiza această critică în amănun¬ 
ţime, se poate arăta că nu este una foarte vătămă¬ 
toare pentru demersul principal al lui Socrate. 
Admiţînd că se poate întîmpla să nu găsim nici un 
element comun, e totuşi important să căutăm să 
înţelegem ceea ce spunem, în special în cazul unei 
argumentaţii; căci, dacă nu înţelegem ce anume 
spunem, nu vom şti care paşi ai argumentaţiei suit 
valizi şi care nu. Este posibil ca înţelegerea noas¬ 
tră să nu poată fi cuprinsă în dfefiniţii şablon, cîte 
una pentru fiecare cuvînt, dar nu asta îi interesa pe 
Socrate şi pe Platon. Ei erau obişnuiţi cu fenome¬ 
nul ambiguităţii, şi chiar dacă lucrurile sînt mai 
complicate decît au crezut ei, asta nu diminuează 
importanţa înţelegerii. 

A doua linie de atac ar fi mai ofensivă dacă ar 
putea fi susţinută. „înainte să încercăm să definim 
un cuvînt“, se poate spune, „trebuie, într-un anu¬ 
mit sens, să ştim să-l folosim. Trebuie fie să putem 
da exemple de folosire corectă a cuvîntului, fie să 
putem explica semnificaţia lui în cuvinte. Dacă nu 
putem face nici unul din aceste lucruri, nu putem 
nici măcar începe. Recurgerea la exemple este 
însă o cale de pornire perfect legitimă, şi Socrate 
greşeşte cînd o condamnă. Atunci cînd cuvîntul la 
care se referă întrebarea este din sfera moralei, de¬ 
mersul lui Socrate poate fi foarte primejdios. Ştim 
bunăoară cu toţii să ilustrăm curajul prin exemple, 
mulţi dintre noi însă găsesc că este foarte greu să 
definească cuvîntul. Dacă Socrate ne întreabă ce 
este curajul, şi noi nu-i putem da un răspuns care 

să satisfacă criteriile lui riguroase, putem ajunge 
să credem că nu ştim ce este curajul, sau să ne 
întrebăm dacă actele despre care credeam că sînt 
de curaj sînt de fapt astfel, sau să ne îndoim chiar 
că un astfel de lucru ar exista; ceea ce ar putea fi 
rău pentru caracterul nostru. Prin urmare, Socrate 
corupe într-adevăr tineretul.“ 

în spatele acestei critici se află o teorie a sem¬ 
nificaţiei care ar trebui expusă acum. Varianta ei 
modernă cea mai cunoscută sună astfel: „dacă 
limba este un mijloc de comunicare, trebuie nu 
numai să existe o concordanţă a definiţiilor dar, 
deşi sună ciudat, şi o concordanţă a judecăţilor 11 . 
Dumneavoastră şi cu mine nu putem folosi un 
cuvînt în acelaşi sens cîtă vreme nu există anumite 
utilizări ale lui despre care sîntem amîndoi de acord 
că ar fi corecte; ceea ce implică un acord cel puţin 
asupra cîtorva probleme de conţinut şi nu numai 
verbale. Dacă, de exemplu, nu există lucruri în 
legătură cu care sîntem de acord că sînt porci, nu 
putem să folosim cuvîntul „porc“ în acelaşi fel. 
Asta poate fi adevărat în privinţa anumitor cate¬ 
gorii de cuvinte; că ar fi adevărat în privinţa tutu¬ 
ror cuvintelor nu s-a demonstrat încă. Şi, în par¬ 
ticular, este discutabil mai ales în cazul cuvintelor 
din sfera valorii. Nu este oare cu putinţă ca dum¬ 
neavoastră şi cu mine să fim în total dezacord în 
ceea ce priveşte modul în care trebuie să te porţi, 
astfel încît să nu putem găsi nici o afirmaţie de tipul 
„ar trebui“ cu care să putem fi de acord, şi totuşi 
să folosim cuvîntul „ar trebui 11 în acelaşi sens? 

Dacă nu ne-am referi la acelaşi lucru folosind 
acest cuvînt, încercările de a da glas dezacordu¬ 
rilor noastre vor eşua; căci atunci cînd eu spun: 
„El ar trebui“ şi dumneavoastră spuneţi: „El nu ar 
trebui 11 , înseamnă pur şi simplu că nu ne înţelegem. 

Cu toate acestea nu e necesar să insistăm asupra 
acestui punct pentru a-1 apăra pe Socrate. Pentru 
că ar putea de la bun început să accepte liniştit că 
avem o „presupunere corectă 11 , sau cel puţin un 
consens, bun sau rău, asupra faptului că aceste sau 
acele acţiuni sînt curajoase şi că asta ne permite să 
ne descurcăm destul de bine cu cuvîntul; dar mai 
departe, ar putea nega faptul că presupunerea co¬ 
rectă duce la cunoaştere (nu are certitudinea sau 
permanenţa necesară), spunînd apoi că ceea ce i-ar 
conferi presupunerii o calitate sporită ar putea fi o 
înţelegere mai profundă a ceea ce spunem. Dintr-o 
asemenea perspectivă critică, ceea ce se pune sub 
semnul întrebării este distincţia socratico-platoni- 
ciană dintre cunoaştere şi presupunere corectă. 
Fundamentul atacului este că presupunerea corectă 
(în greceşte: orthe doxâ, originea etimologică a 
cuvîntului „ortodoxie 11 ) e suficientă pentru omul 
drept. 

Dacă atacul ar fi justificat, atunci probabil că ar 
fi trebuit să se renunţe la filozofie, pentru că filo¬ 
zofia a început mai ales prin insistenţa lui Socrate 
şi Platon că presupunerea corectă nu este sufi¬ 
cientă; ea este instabilă şi incertă cîtă vreme nu 
este transformată în cunoaştere sigură prin „indi¬ 
carea temeiului 11 . Asta este ceea ce Socrate caută 

drept răspuns la întrebările de tip „Ce este...?“ 
Dacă am putea înţelege cuvintele folosite în for¬ 
mularea problemelor care ne tulbură, am putea 
apoi să continuăm găsindu-le soluţii întemeiate. 
De fapt asta urmăreşte filozofia, şi cei care susţin 
acest atac se dovedesc ei înşişi anti-filozofi pre¬ 
cum atenienii care l-au condamnat pe Socrate la 
moarte folosind tocmai aceste argumente. Un mare 
filozof modem al matematicii, Gottlob Frege, spu¬ 
nea — şi e un ecou al vorbelor lui Socrate — de¬ 
spre oamenii care susţin că definiţiile sînt inutile 
în matematică: „Lipseşte cu desăvîrşire precondi- 
ţia pentru a învăţa, indiferent ce — vreau să spun, 
cunoaşterea faptului că nu ştim.“ 

Cînd lipseşte această înţelegere profundă, con¬ 
sensul majorităţii este insuficient, ba chiar adesea 
(în special în perioade de incertitudine morală ca 
a lui PI aton sau a noastră) o piedică. Să ne amin¬ 
tim că Euthyphron, într-un dialog care a fost ţinta 
multor atacuri, este în dezacord cu restul familiei 
sale dacă îşi îndeplineşte datoria religioasă recla- 
mîndu-şi tatăl pentru asasinarea unui servitor care 
omorîse un alt servitor. Dacă ar fi fost un caz real, 
fără îndoială s-ar fi produs disensiuni în întreaga 
cetate. în astfel de cazuri nu putem face apel la 
ortodoxie, ci trebuie să judecăm singuri, oricît am 
fi de atraşi de confortul certitudinilor morale. So¬ 
crate şi Platon încearcă să găsească o metodă aici, 
iar importanţa contribuţiei lor la teoria şi practica 
educaţiei morale este, cum vom vedea, imensă. 

Trebuie să ne întrebăm acum ce metodă filo¬ 
zofică propunea Platon pentru a răspunde între¬ 
bării socratice. Aşa cum am văzut, respingea sim¬ 
pla claritate a unui raţionament drept garanţie a 
corectitudinii sale şi nu avea să se sprijine nici pe 
asentimentul general. în schimb, cerea, pentru a 
răspunde acestei întrebări, ceea ce numea el „indi¬ 
carea temeiului 11 . Şi răspunsul ar fi trebuit să aibă 
forma „[ceva] este... 11 , adică să fie un fel de defi¬ 
niţie. Este ceea ce Platon numea „un temei (logos) 
de existenţă 11 a ceva. Fraza a fost adoptată de 
Aristotel şi este strămoşul direct al expresiei mo¬ 
derne „definiţie esenţială 11 . Dar cînd îl citeşti pe 
Platon este important să nu uiţi că aici nu e vorba 
de altceva decît de un răspuns la întrebarea socra¬ 
tică „Ce este... ?“ Platon credea că lucrul despre 
care se punea întrebarea este o entitate etern exis¬ 
tentă, o Idee, şi că definirea este o descriere a aces¬ 
tei entităţi. Nu e sigur că Socrate credea la fel, dar 
e sigur că Aristotel nu credea. Cei care împărtă¬ 
şesc părerea lui Occam potrivit căreia astfel de 
entităţi nu trebuie să fie multiplicate mai mult 
decît e nevoie încearcă să infirme Ideile eterne şi 
de sine stătătoare ale lui Platon, păstrînd însă cît 
mai mult cu putinţă din întreprinderea sa filozo¬ 
fică. Asta l-a motivat probabil pe Aristotel şi este 
într-adevăr remarcabil cît de mult se poate păstra. 

Metoda „examinării 11 a lui Socrate constă în a 
obţine de la victimele sale răspunsuri la întrebări 
şi în a le desfiinţa apoi arătînd că ele sînt în contra¬ 
dicţie cu alte opinii la care victimele nu vor să 


77 



PLATON 


renunţe. Adesea, acestea sînt puncte de vedere 
general acceptate. Un exemplu este prima definiţie 
a „dreptăţii" sau „cinstei", discutată în Republica: 
„să spui adevărul şi să dai îndărăt ceea ce ai pri¬ 
mit" (331c). Această afirmaţie este respinsă deoa¬ 
rece ar avea drept consecinţă că, dacă cineva a îm¬ 
prumutat nişte arme de la un prieten şi acela a 
înnebunit între timp, ar fi drept sau cinstit să le 
dea înapoi. 

Din nefericire există două feluri de a privi 
această argumentaţie, între care nu s-a făcut în 
general nici o deosebire, şi oricum nu de către 
Platon. Vrea el să spună oare că trebuie respinsă 
orice definiţie care contrazice opiniile celui care a 
formulat-o, sau cea care contrazice opinia general 
acceptată? Asta ne-ar sugera obiecţia că opiniile 
pot fi greşite, nu însă şi definiţiile. Cu toate aces¬ 
tea, se consideră în general că Platon propune ast¬ 
fel o metodă de combatere a definiţiilor invocate. 

Ar fi fost pe un teren mai solid dacă spunea că 
trebuie respinsă orice definiţie care se dovedeşte a 
fi în contrasens cu modul de folosire a limbajului 
de către vorbitorii nativi. Atunci argumentaţia ar 
fi continuat: „Oricine ar spune că actul de a da îna¬ 
poi armele nebunului « nu e drept »; această opi¬ 
nie general acceptată nu e desigur auto-contradic- 
torie indiferent dacă e corectă sau nu; deci 
definiţia, care o face să fie contradictorie cu sine, 
trebuie să fie greşită." Dacă interpretăm astfel 
argumentaţia, atunci metoda este valabilă potrivit 
canoanelor obişnuite ale metodei ştiinţifice: a fost 

avansată o ipoteză lingvistică despre sensul unui 
cuvînt şi respinsă arătîndu-se că faptele care ţin de 
limbaj nu se potrivesc cu ea. Am observat deja 
dificultatea de a atribui lui Platon o distincţie clară 
(în măsura în care ea există) între investigaţiile 
lingvistice sau logice asupra semnificaţiei cuvin¬ 
telor şi investigaţiile metafizice asupra lucrurilor 
pe care cuvintele le semnifică. Cu siguranţă, el 
vorbeşte adeseori în al doilea mod şi de aceea a 
fost greu pentru el să deosebească între opiniile 
oamenilor despre natura lucrului numit „dreptate" 
şi abilitatea lor nativă de a folosi corect cuvîntul 
„drept". 

Mai mult, e absolut evident că nu a reuşit, aşa 
cum nu reuşesc încă mulţi filozofi moderni, să 
facă o altă distincţie. E vorba de distincţia între 
opiniile de conţinut referitoare la problemele mo¬ 
ralei sau chiar ale faptelor, pe de o parte, şi între¬ 
bări despre ce anume este dreptatea etc. (nu ne 
interesează acum dacă acestea din urmă sînt con¬ 
siderate întrebări despre limbă sau despre natura 
lucrurilor), pe de altă parte. Modul eronat în care 
Platon pune întrebările, de parcă ar cere o expli¬ 
caţie a existenţei lucrurilor, ne face, poate, să con¬ 
fundăm întrebările de conţinut cu cele care ţin de 
limbă. Pentru a reveni la un exemplu anterior, 
există o întrebare de conţinut referitoare la lut, şi 
anume, din ce se compune acesta de fapt (o între¬ 
bare al cărei răspuns se află punînd lutul într-o 
centrifugă; vor rezulta pămînt şi apă). Mai este o 
întrebare, „Ce este lutul?", care poate fi privită, 

aşa cum am văzut, fie ca o întrebare referitoare la 
Ideea de Lut, fie ca una care se referă la cuvîntul 
„lut“. în nici una dintre aceste interpretări nu este 
vorba de lut în sensul prozaic al lucrului care se 
adună pe cizmele cuiva sau ajunge în centrifugă. 
Dar este uşor să priveşti întrebarea despre Idee ca 
pe una cu mai mult conţinut decît în realitate, ceea 
ce probabil că Platon a şi făcut. 

Mai ales în cazul întrebărilor care vizează mora¬ 
litatea, este foarte uşor (oamenii încă o fac în mod 
constant) să confunzi întrebările despre folosirea 
corectă a cuvintelor cu întrebările de conţinut le¬ 
gate de moralitate. Dacă întrebăm: „Ce este Drep¬ 
tatea ?“, ne putem referi la o definiţie a cuvîntului, 
a conceptului sau a Ideii platoniciene şi, în cazul 
acesta, ar trebui poate să ne mulţumim cu răspun¬ 
sul dat de Platon în Republica IV, „să faci.ce este 
al tău şi să nu te ocupi cu mai multe“ (433a). Pe 
de altă parte, ne putem întreba care anume este 
datoria noastră; iar în acest caz ar trebui să ni se 
spună cum să trăim, adică să ni se ofere normele 
pe care Platon le prezintă în cealaltă parte a 
Republicii. Platon nu a fost poate atît de clar cum 
ar fi trebuit să fie, în privinţa diferenţei dintre cele 
două tipuri de întrebări. Dar cel puţin el pare să fi 
perceput necesitatea ambelor întrebări. 

Metoda examinării socratice este dezvoltată în 
continuare de Platon, care foloseşte cuvîntul „dia- 
lectică“ pentru forma ei elaborată. Se spune une¬ 
ori că metoda lui Platon s-a modificat, dar că el a 
folosit aceeaşi denumire, „dialectică", pentru 

metoda pe care o prefera într-un moment sau altul. 
Este o exagerare ; metoda lui a evoluat într-adevăr, 
dar a păstrat o asemănare vădită cu cea a lui So- 
crate. în Republica el spune: 

„Dialectician — am zis — îl numeşti pe cel care 
percepe raţiunea esenţei fiecărui lucru ? Iar despre 
cel ce nu poate face aceasta, atîta vreme cît nu 
poate da seamă nici sieşi, nici altuia, nu vei afir¬ 
ma că, în acea privinţă, înţelege ceva! 

...La fel şi despre Bine: cel care nu l-ar putea 
distinge cu ajutorul raţiunii, extrăgîndu-i ideea din 
toate celelalte şi care nu ar trece, parcă luptînd, 
prin toate obiecţiile, silindu-se să obiecteze la rîn- 
dul său, conform cu esenţa şi nu cu opinia, cel 
care n-ar trece prin toate acestea fără greş şi cu 
raţiunea, acela nu va putea fi numit de către tine 
cunoscător al Binelui însuşi; (ci, dacă va fi atins 
cumva vreun simulacru al Binelui, vei spune că 
prin opinie şi nu prin ştiinţă a făcut-o)...“ (534b,c) 
Legătura cu metoda examinării socratice este 
evidentă. Şi la fel de evidentă este şi importanţa 
separării a ceea ce defineşti de orice altceva, me¬ 
todă care avea să fie cunoscută mai tîrziu sub 
numele de „diviziune 11 , asupra căreia ni se atrage 
atenţia deja în Euthyphron (12d), şi care este 
atribuită de Xenofon lui Socrate. 

în dialogurile mai tîrzii, metoda este dezvoltată 
în continuare, dar nu într-atîta încît să rupă cu 
sursa socratică, de la care Aristotel, care a prelu¬ 
at-o în bună măsură de la Platon, se inspiră şi el. 
Dezvoltarea constă în primul rînd în prelucrarea 

metodei propuse de Platon pentru a expune într-o 
formă sistematică definiţiile date ca răspunsuri la 
întrebările lui Socrate. Această formă avea să se 
numească mai tîrziu „definitio per genus et diffe- 
rentiam“ ; pentru a spune ce anume este un lucru, 
trebuie mai întîi să numim genul lui, subsumîndu-1 
categoriei de lucruri în care s-a reunit tot ceea ce, 
în mod generic, îi seamănă, apoi genul trebuie 
divizat în specii, observînd ce anume le diferen¬ 
ţiază pe fiecare, inclusiv lucrul în discuţie. Această 
metodă a avut o influenţă covîrşitoare în biologie, 
de la Aristotel la Linne şi mai departe. Exemple 
extrem de elaborate de aplicare a acestei metode 
sînt date de Platon în Sofistul şi în Omul politic. 

înainte de a părăsi subiectul definiţiei trebuie 
să explicăm de ce ocupă Binele un loc atît de im¬ 
portant în schema platoniciană. în Republica el 
numeşte ideea Binelui „cunoaşterea supremă" 
(505a). Motivul este, în esenţă, simplu, dar întru- 
cît nu a fost menţionat explicit în opera care a 
rămas de la Platon, comentatorii nu l-au înţeles 
întotdeauna. Ideea oricărei categorii de lucruri 
(de exemplu, oameni) era gîndită de Platon ca un 
exemplar perfect (adică, în cel mai înalt grad 
bun) sau paradigmă a categoriei. Despre asta este 
vorba şi în doctrina autopredicaţiei despre care 
am mai vorbit. A şti ce anume este Omul nu în¬ 
seamnă a şti ce este un oarecare soi de om de de¬ 
mult, ci mai degrabă ce este un om bun, desăvîrşit. 
în mod asemănător, a şti ce anume este Cercul în¬ 
seamnă a şti ce este un cerc bun, perfect, şi nu 

doar ce este un cerc oarecare pe care un profesor 
neglijent l-ar putea desena pe tablă. 

De aici rezultă că pentru a şti cu adevărat ce 
înseamnă un om sau un cerc, trebuie să ştim ce în¬ 
seamnă un om bun sau un cerc perfect; şi că a 
cunoaşte fiinţa oricărui lucru presupune cunoaş¬ 
terea desăvîrşirii sau perfecţiunii unui lucru bun 
din categoria dată, şi (Platon ar fi adăugat) vice 
versa. Astfel, cunoaşterea Binelui va cuprinde cu¬ 
noaşterea însuşirilor sau perfecţiunilor fiecărei 
categorii de lucruri şi, ca urmare, a naturii lor spe¬ 
cifice. Acest tip de gîndire aduce după sine două 
confuzii. Prima este aceea între „om bun“ în sen¬ 
sul de „exemplar tipic al categoriei om“ şi „om 
bun“ în sensul de „om care posedă însuşirile bune 
pretinse de oameni 11 . Un om tipic nu este în mod 
necesar un om bun din punct de vedere moral. A 
doua confuzie constă în a crede că ceea ce în¬ 
seamnă a fi un om bun sau un cerc bun este deter¬ 
minat de semnificaţia lui „bun 11 (de Ideea Binelui, 
cum ar fi spus Platon ); de fapt, este determinat de 
criteriul binelui din cele două categorii de lucruri. 
Acestea sînt însă, după cum a remarcat Aristotel, 
diferite în ambele cazuri. 

Cu toate acestea, Aristotel merge pe urmele lui 
Platon în găsirea unei legături foarte strînse între 
esenţa categoriei unui lucru şi perfecţiunea acelui 
lucru, ţel spre care tinde întreaga sa dezvoltare (în 
termeni aristotelici, între cauza formală şi cea 
finală). Iar concepţia lui Aristotel potrivit căreia 
putem explica orice prin scopul său, preluată şi de 

Platon, provine de la Anaxagoras care, conform 
unui fragment din Phaidon din care am citat mai 
înainte (97c), a sugerat că Spiritul ordonează lu¬ 
crurile în modul cel mai bun cu putinţă. După cum 
spune Platon, Anaxagoras nu a folosit această idee 
pe care Socrate o considera foarte importantă. 
Întrucît în Phaidon explicaţia în termeni de scop (a 
ceea ce este cel mai bun) este pusă alături de ex¬ 
plicaţia în termenii Ideilor (care fac ca lucrurile să 
fie ceea ce sînt), este firesc ca Platon să spună, aşa 
cum face în Republica, că Binele este cel care face 
cu putinţă întreaga fiinţă, precum şi cunoaşterea ei 
(509b). ’ 

Deoarece a văzut în obiectele cunoaşterii lu¬ 
cruri, şi în cunoaşterea lor un fel de vedere men¬ 
tală, Platon şi-a reprezentat ierarhia Ideilor ca pe 
un fel de lanţ cvasifizic ale cărui ultime verigi sînt 
„legate“ de Binele aflat în vîrf. Privind (sau cu- 
prinzînd) acest lanţ putem vedea (simţi) legăturile. 
Lanţul conţine numai Idei; cu alte cuvinte, nu 
admite nimic din lumea sensibilă (511b, c). Astfel 
a formulat Platon concepţia corectă, dezvoltată 
mai tîrziu de Aristotel, potrivit căreia la cunoaşte¬ 
rea adevărată şi sigură (prin care înţelegea cunoaş¬ 
terea adevărurilor necesare) nu se poate ajunge 
prin observarea naturii; e vorba de o cunoaştere a 
ceea ce putem dovedi, cu ajutorul definiţiilor co¬ 
respunzătoare, ca fiind adevărat. 

Platon se apropie aici de concepţia adevărului 
analitic, frecvent folosită de unii filozofi contem¬ 
porani, dar contestată de alţii. Afirmaţia sa cea 

mai importantă în acest domeniu poate fi înfăţişată 
într-o formă modernă, ca o exprimare a faptului că 
toate adevărurile logicii şi matematicii, şi în ge¬ 
nere adevărurile filozofice, nu se sprijină pe obser¬ 
varea obiectelor şi fenomenelor particulare, ci pe 
definiţiile accesibile gîndirii. Dar, după cum am 
văzut, încercarea de a-1 exprima pe Platon într-o 
formă modernă este de cele mai multe ori pericu¬ 
loasă; el nu vedea aşa problema, întrucît, potrivit 
lui, el nu a gîndit şi nu a vorbit despre propoziţii 
şi despre felul în care sînt ele deduse şi cunoscute, 
ci despre lucruri pe care le cercetează ochiul sufle¬ 
tului. In vreme ce pentru noi o definiţie este un tip 
de propoziţie în mod analitic sau necesar adevăra¬ 
tă, pentru el era o descriere a unui obiect percep¬ 
tibil mental şi etern adevărat. 

Educaţia si viata virtuoasă 

» > > 


Am văzut că efortul lui Platon de a găsi o descri¬ 
ere adecvată a cunoaşterii a fost motivat, cel puţin 
în parte, de convingerea că numai aşa opiniile co¬ 
recte despre felul de a te purta pot fi deosebite de 
cele eronate şi ferite de abateri. Am ajuns acum la 
un punct în care poate fi explicat mai clar în ce fel 
spera el să realizeze aceasta. Dar trebuie mai întîi 
să aruncăm o privire scurtă asupra celor ce se în- 
tîmplă în domeniul educaţiei la Atena. In Menon, 
el pretinde a relata o conversaţie între Socrate şi 
alţi cîţiva, cu puţin timp înainte de procesul celui 
dintîi, care a avut loc cînd Platon avea vreo 28 de 
ani; e un bun prilej de a descrie situaţia, aşa cum 
şi-o reprezenta Platon. Se sugerează că, dacă vir¬ 
tutea ar fi un obiect de studiu, ar trebui să existe 
profesori pentru aceasta şi se pune întrebarea cine 
ar putea fi ei. Socrate pretinde în mod ironic că, 
dacă se caută învăţători de profesie pentru virtute 
sau perfecţiune, ei pot fi găsiţi printre cei cu¬ 
noscuţi drept sofişti (91b). 

Acest cuvînt este pus în relaţie cu „sophâs“, 
tradus de obicei prin „înţelept 11 , dar mai adesea şi 
mai bine folosit ca „deştept 11 . „Sophos“ acoperă 

orice tip de abilitate sau dexteritate, fizică sau 
intelectuală, artistică sau politică, şi este adesea un 
termen de elogiu — mai mult decît echivalentul 
său apropiat „ deinâs “, care poate să însemne „deş- 
tept“ într-un sens neutru sau chiar peiorativ, dar 
care literal înseamnă „teribil" (ca în expresia fran¬ 
ceză ,,enfant terrible“). Pe măsură ce viaţa inte¬ 
lectuală a Greciei înflorea, apărea o categorie de 
oameni care ar putea fi comparaţi, din punct de 
vedere al efectului lor asupra societăţii, cu nişte 
„guru“ intelectuali din zilele noastre. Acestora a 
început să li se aplice cu predilecţie numele de 
„sofişti"; asta înseamnă că ei înşişi erau deştepţi 
şi puteau împărtăşi această deşteptăciune, mai ales 
abilitatea retorică, tinerilor care erau pregătiţi să-i 
răsplătească cu o sumă bunicică. în Protagoras, 
„sofistul" este definit drept cel care „se pricepe să 
te facă vorbitor iscusit" (312d). 

în opinia generală, Socrate era considerat un 
sofist şi trebuia să ispăşească presupusele păcate 
ale întregii categorii; dar se deosebea de ei prin 
faptul că nu pretindea a fi capabil să-i facă pe 
oameni deştepţi sau să împărtăşească orice alt tip 
de perfecţiune, ci doar să vorbească cu ei şi să-i 
ajute eventual să-şi formuleze noţiuni corecte pe 
care ar fi putut ei înşişi să le scoată la iveală; şi, 
de asemenea, prin aceea că nu lua nici un ban. 
Sofiştii aveau o diversitate de doctrine şi, fără în¬ 
doială, au avut o contribuţie semnificativă la gîn- 
direa din această perioadă atît de interesantă din 
punct de vedere intelectual. Dar, într-un anume 

fel, nu este foarte important care erau doctrinele 
lor ; făcîndu-i pe tineri să reflecteze cît de cît la 
probleme pentru care, în opinia celor mai vîrstnici, 
existau deja răspunsuri atît de corecte încît nu mai 
era nevoie de întrebări, se poate bănui că sofiştii 
tulburaseră o întreagă generaţie. Socrate era cel 
mai sofisticat dintre sofişti, aşa că, cel puţin în 
acest sens, din punctul lor de vedere atenienii au 
făcut bine trimiţîndu-1 la moarte. 

In Menon sugestia referitoare la faptul că sofiştii 
'pfot fi socotiţi învăţători ai virtuţii este expeditiv 
respinsă de Anytos, democrat de formaţie tradiţio¬ 
nală (principalul răspunzător de acuzarea lui So¬ 
crate). Chiar unul dintre sofişti, Gorgias, este citat, 
cînd spune că nu-i poate face pe oameni buni, ci 
doar deştepţi. în schimb, Anytos sugerează că orice 
cetăţean respectabil (cum ar fi el, bunăoară) al 
Atenei e o persoană potrivită pentru a-i învăţa pe 
tineri virtutea. Ca urmare, Socrate îi aplică trata¬ 
mentul obişnuit, insistând asupra faptului că astfel 
de oameni respectabili nu par a fi capabili nici 
să-şi educe propriii copii. Acelaşi aspect este abor¬ 
dat în Protagoras (324d). 

Educaţia grecească tradiţională pe care un tînăr 
putea să o primească de la oricare cetăţean respec¬ 
tabil din orice cetate grecească nu era pesemne 
departe de cea prescrisă de Platon, într-o formă 
epurată, în prima parte din Republica. Platon a 
făcut modificări importante: a cenzurat anumite 
pasaje din Homer şi alţi poeţi; iar accentul se pune 
mai mult pe formarea conştientă a caracterului şi 

mai puţin pe cultivarea talentelor, cum ar fi com¬ 
poziţia muzicală sau luptele corp la corp ca scop 
în sine. Dar nu putea exista vreo diferenţă radicală 
faţă de ceea ce băieţii făceau de fapt. Cel mult pu¬ 
teau exista diferenţe de la cetate la cetate: într-una, 
educaţia includea mai multă „muzică" (incluzînd 
arta dramatică şi literatura); într-alta, se punea 
accentul mai mult pe „gimnastică" (discipline 
atletice vizînd pregătirea militară). în Sparta trea¬ 
ba era foarte strict organizată, ca în Republica ; în 
alte cetăţi, mai puţin. Dar este evident că, în Repu¬ 
blica, în educaţia elementară pe care-o propune, 
Platon preia conştient, cu modificări, educaţia 
tradiţională grecească prin „muzică şi gimnastică" 
pe care orice tînăr grec de familie bună se aştepta 
să o primească şi pe care Socrate însuşi o primise 
cînd era tînăr, după cum spune în Criton (50e). 

Această educaţie tradiţională nu se potrivea 
foarte bine cu cea nouă oferită de sofişti. Vechea 
educaţie avea în primul rînd drept scop formarea 
caracterului, cea nouă a intelectului. O persoană 
complet educată în modul tradiţional, ar fi avut în 
cel mai bun caz virtuţile care făcuseră din Atena 
ceea ce era: adică virtuţile preamărite de „Raţio¬ 
namentul drept" din Norii lui Aristofan. Dar nu 
este cazul s-o luăm prea în serios; n-avem decît să 
mai citim o dată Menon, unde vom da peste Te- 
mistocle, care era de fapt un vulpoi şiret cu o 
reputaţie departe de-a fi nepătată, citat ca exemplu 
major de om virtuos (93b). Dar Temistocle era 
plin de succes. El a comandat flota grecească în 

timpul celei mai decisive victorii asupra perşilor, 
astfel că păcatele sale (ca ale lui Nelson) au fost 
iertate. 

Grecul de condiţie bună şi cu educaţie aleasă nu 
era tocmai un model de perfecţiune după standar¬ 
dele creştine. Adesea voia să dea lovitura în poli¬ 
tică şi să facă ceva remarcabil pentru cetate; în cel 
mai rău caz, era ambiţios într-un grad pe care noi 
l-am condamna acum; îşi dorea să ajungă să poată 
cheltui fără măsură cu alţii (Artistotel pune „mag- 
nanimitatea“ în rîndul virtuţilor, înţelegînd prin ea 
resursele şi aptitudinile pentru a trăi pe picior 
mare); voia să-şi pună adversarii la punct şi chiar 
mai rău de-atît; în general dorea să aibă, ceea ce 
în traducere sună atît de palid, „onoare“ ( time); 
dar nu neapărat pentru a ajunge la ceva onorabil. 

Educaţia propusă de sofişti era îndreptată tot 
către ceea ce se numea virtute sau desăvîrşire, dar 
într-un mod foarte diferit. Prin instruirea intelec¬ 
tului şi nu a caracterului, ea urmărea aceleaşi am¬ 
biţii cultivate de educaţia tradiţională, dar cu per¬ 
spective mai mari de succes. De aceea elevilor li 
se preda în primul rînd retorică, prin care se înles¬ 
nea abilitatea de a convinge tribunale sau adunări, 
şi astfel găsirea unui drum politic propriu. Noua 
educaţie miza pe slăbiciunile celei vechi: cea veche 
producea oameni ambiţioşi, dar în mod fundamen¬ 
tal integri; cea nouă alimenta ambiţiile şi oferea 
posibilităţi mai bune de a le realiza, dar acorda mai 
puţină atenţie integrităţii. Cititorii care au îndoieli 
în această privinţă ar trebui să citească în Theages 

ce spera tînărul, care-1 ia pe Socrate drept sofist, 
să obţină de la el (125-6). 

Mai este şi un alt aspect al chestiunii. Educaţia 
intelectuală nu este un lucru rău. Aristotel pune 
problema foarte bine în cursul reflecţiilor sale de 
maturitate, asupra acestui subiect (Etica Nicoma- 
hică 1144a 23 şi urm.). Abilitatea intelectuală, 
deşteptăciunea este neutră din punct de vedere 
moral; totul depinde de caracterul omului. în cazul 
în care caracterul său îl conduce la urmărirea unor 
scopuri bune, abilitatea intelectuală îi va permite 
să le atingă mai uşor; dacă scopurile sînt imorale, 
atunci le va atinge la fel de uşor şi pe acestea. 
Situaţia căreia trebuia să-i facă faţă Platon era cea 
în care un sistem nou de educaţie se confrunta cu 
unul vechi, nu neapărat asemenea unor oponenţi, 
dintre care unul este bun şi celălalt rău, aşa cum îi 
reprezentase Aristofan, ci mai degrabă ca doi fac¬ 
tori care, în împrejurările date, acţionează spre rău 
dar care, dacă ar fi reformaţi conform reprezentă¬ 
rilor lui Platon, ar putea să acţioneze spre bine. în 
Gorgias este descris contrastul între tipul drept şi 
cel nedrept de retor, iar în Sofistul între tipul drept 
şi cel nedrept de sofist. Tipul drept, în ambele 
cazuri, este filozoful care, deoarece cunoaşte Binele 
şi tot ce ţine de el, poate într-adevăr să educe 
oamenii în loc doar de a le stîmi dorinţele şi de a-i 
ademeni. 

Din acest motiv, fundamentul reformei educaţio¬ 
nale a lui Platon este distincţia lui Socrate între cu¬ 
noaştere şi presupunere. Această temă traversează 

întreaga filozofie morală nu doar a lui Platon, ci şi 
a lui Aristotel. In cetatea ideală a lui Platon, 
schema prevede ca formarea caracterului să pre¬ 
ceadă formarea intelectuală. Aceasta se deose¬ 
beşte de practica lui Socrate, aşa cum este descrisă 
de Platon în anumite dialoguri ca, de pildă, Theages 
şi Charmides ; el ne arată un Socrate care poartă cu 
tinerii dialoguri intelectuale foate educative, şi se 
oferă s-o facă regulat. în Gorgias, Platon pune în 
gura unui critic acuzaţia că era obiceiul lui Socrate 
să „pălăvrăgească în compania a trei—patru tine- 
rei“ (485d), şi nu neagă acest lucru (cum ar putea 
s-o facă?); şi deşi Aristofan se înşală descriindu-1 
pe Socrate ca fondator al unei „ şcoli“ în sens in¬ 
stituţional, el are, fără nici o îndoială, dreptate 
cînd afirmă că tinerii erau discipolii săi. 

Teoria dezvoltată ulterior de Platon era diferită 
de practica socratică; mai întîi trebuie implantată, 
printr-o educaţie complet ne-intelectuală, presupu¬ 
nerea corectă care conduce la obiceiuri şi motivaţii 
corecte, şi numai după aceea, la o vîrstă mai avan¬ 
sată, vor fi iniţiaţi fără pericole oamenii în filo¬ 
zofie, în scopul de-a le permite să-şi însuşească 
cunoaşterea Binelui, care determină ce opinii sînt 
corecte. Singurul tip de instrucţie intelectuală pe 
care o primeşte tînărul în Republica sa este mate¬ 
matica, o disciplină sigură din punct de vedere 
moral. Iar filozofia nu este pentru oricine, ci nu¬ 
mai pentru cei dotaţi şi capabili, în sarcina cărora 
poate fi lăsată fără risc conducerea procesului edu¬ 
cativ, şi chiar a întregului stat. Ei trebuie să facă 

asta în lumina cunoaşterii pe care au dobîndit-o, 
astfel încît să se creeze o societate în care să se 
poată duce o viaţă virtuoasă (v. pag. 106). 

Aristotel preia această distincţie între desăvîr- 
şirea caracterului şi cea a intelectului; şi-l citează 
pe Platon care spune că oamenii trebuie educaţi de 
mici ca să le placă şi să le displacă ceea ce trebuie 
să le placă şi să le displacă. Viziunea lui Aristotel, 
o dezvoltare a celei expuse de Platon, era că, dacă 
s-au deprins cu dorinţa justă, ei vor fi în stare să 
îşi dea seama că cutare sau cutare acţiuni sau 
însuşiri sînt bune, fără să ştie de ce sînt astfel; nu 
vor avea „virtutea în sens deplin“, pentru care 
înţelepciunea practică (phrânesis ), o calitate inte¬ 
lectuală, este o condiţie necesară. 

Aristotel corectează punctul de vedere expus de 
Socrate în Menon (88c) într-o singură privinţă: 
calitatea intelectuală este doar o condiţie necesară 
pentru virtutea în sens deplin, şi nu identică cu ea; 
calităţile caracterului sînt de asemenea necesare. 
Dar, în Republica, Platon însuşi afirmă aceasta. 
Cei care deţin cunoaşterea lui „că“, dar nu şi a lui 
„de ce“, se află pe aceeaşi poziţie cu oamenii vir¬ 
tuoşi lipsiţi de cunoaştere din Menon, precum şi cu 
cei din Republica care primiseră educaţia elemen¬ 
tară dar nu învăţaseră filozofie. Le lipseşte „indica¬ 
rea temeiului “, singura care poate asigura cunoaş¬ 
terea Binelui şi, prin urmare, a virtuţii. In statul lui 
Platon, această asigurare trebuie să fie furnizată de 
ceilalţi, cei care au această cunoaştere. 

Observăm apoi că Platon a încorporat în propu¬ 
nerea sa de sistem educaţional elemente îmbună¬ 
tăţite atît din educaţia tradiţională, cît şi din cea 
sofistică. Unui sistem epurat de formare a caracte¬ 
rului îi urmează, la o vîrstă corespunzătoare şi 
pentru elevi cu mintea întreagă, dezvoltarea inte¬ 
lectului. Ambele procese vor fi conduse de oameni 
care, pentru că ştiu ce este virtutea, ştiu ce fac, 
spre deosebire de respectabilul cetăţean atenian şi 
de isteţii sofişti. 



8 

Sufletul divizat 


Există un grup de doctrine, atribuite de obicei lui 
Socrate, şi preluate de Platon, din cauza cărora a 
întîmpinat dificultăţi ce l-au determinat să-şi modi¬ 
fice vederile, în special cele referitoare la suflet. 
Cea mai de seamă dintre aceste doctrine este cea 
privind relaţia dintre Bine şi dorinţă. Nu toate ver¬ 
siunile sînt identice. Aristotel, care împărtăşeşte 
probabil interpretarea lui Platon, o formulează ast¬ 
fel: „Binele este cel spre care tinde totul“. în 
Gorgias, Socrate spune „pe cele bune le vrem“ şi 
adaugă că orice altceva am dori, o facem de dra¬ 
gul binelui (468c). în Philebos (un dialog tîrziu, 
exprimînd cu siguranţă propriile opinii ale lui Pla¬ 
ton) el spune despre Bine: „orice fiinţă care îl cu¬ 
noaşte, îl vînează şi năzuieşte la el, voind să-l 
prindă şi să-l dobîndească“ (20d). Una dintre aces¬ 
te versiuni a devenit o maximă a filozofiei medie¬ 
vale: „Tot ce căutăm, căutăm fiindcă considerăm 
bun“. 

Se poate da doctrinei fie o interpretare logică: 
dacă nu eşti dispus să alegi ceva, nu poţi cu ade¬ 
vărat să crezi că este lucrul cel mai bun (căci a gîn- 
di că e mai bun înseamnă a prefera, iar a prefera 

înseamnă a fi dispus să alegi, celelalte lucruri fiind 
egale); fie una psihologică, în termenii a ceea ce, 
din necesitate naturală, se petrece mereu: toţi aleg 
în mod inevitabil ceea ce cred că-i cel mai bun. 
Platon probabil nu făcea distincţia între aceste 
interpretări, iar eu mă îndoiesc de faptul că, odată 
înlăturate obscurităţile celei de-a doua, ea ar fi 
diferită de prima. 

O doctrină înrudită, pe care Platon de asemenea 
a adoptat-o pînă la sfîrşitul vieţii (se găseşte în 
Legi, 731c şi 860d), sună astfel în traducerea obiş¬ 
nuită: „nimeni nu greşeşte voit“. în traducerea : 
„nimeni nu face înadins greşeli“ adevărul doctri¬ 
nei e de la sine înţeles; dar, din nefericire, versiu¬ 
nea din Legi nu poate fi tradusă în acest fel, de 
vreme ce cuvintele folosite înseamnă: „nimeni nu 
este de bună voie nedrept“. Foarte probabil, So- 
crate a fost atît de frapat de evidenţa unei versiuni 
a doctrinei, încît a considerat că şi versiunea prin¬ 
cipală este la fel de evidentă. 

Tot înrudită este şi doctrina, deja menţionată, 
potrivit căreia virtutea este întru cîtva o îndemî- 
nare sau o abilitate. Am văzut că Aristotel respin¬ 
gea pe bună dreptate opinia exprimată de Socrate 
deja în Menon, că virtutea este totuna cu înţelep¬ 
ciunea. înţelepciunea (pe care Platon o identifica 
cu cunoaşterea şi cu abilitatea, două concepte între 
care nici chiar mai tîrziu, în Omul politic, nu făcea 
distincţie) este, zice Aristotel, doar o condiţie nece¬ 
sară a virtuţii propriu-zise. Aceasta ar putea repre- 

zenta şi concepţia de maturitate a lui Platon, aşa 
cum vom vedea mai încolo. 

De aceste concepţii se leagă doctrina numită de 
savanţi „unitatea virtuţilor 11 care, la drept vorbind, 
susţine că, dacă deţinem orice fel de virtute, le 
deţinem pe toate. Aceasta pare a fi consecinţa pre¬ 
misei că înţelepciunea şi virtutea sînt identice; 
căci, dacă toate virtuţile sînt identice cu înţelepciu¬ 
nea, trebuie să fie identice şi între ele. Dar să nu 
ne grăbim; curajul şi integritatea, de pildă, pot fi 
identice fiecare cu un fel diferit de înţelepciune, 
mai precis, cu înţelepciunea referitoare la zonele 
în care aceste virtuţi sînt practicate; şi, prin ur¬ 
mare, n-ar fi identice una cu alta. Platon expune 
un punct de vedere matur asupra acestei proble¬ 
me în Legi ; virtutea este una, căci ea constituie 
categoria din care toate virtuţile fac parte; dar spe¬ 
ciile ei diferă. Totuşi el subliniază în continuare 
importanţa fundamentală a înţelegerii categoriei 
comune, pentru viaţa virtuoasă, educaţie şi gu¬ 
vernare (964 şi urm.). Şi este probabil că el a con¬ 
tinuat să creadă, ca şi Aristotel, că nu poţi dobîn- 
di virtutea propriu-zisă (nu poţi fi, cum se spune 
în finalul lui Menon, „în privinţa virtuţii, (...) un 
obiect real 11 ) fără această înţelegere. 

Dar se poate dobîndi înţelegere fără virtute? 
Doar dacă, aşa cum ajunge Platon să considere, 
înţelegerea ne scapă oarecum de sub control. în 
Republica (435 şi urm.), el furnizează o soluţie 
bine chibzuită pentru dificultatea pusă în discuţie 
de doctrina socratică conform căreia nimeni nu 

greşeşte voit, o doctrină pe care a apărat-o în 
Protagoras ca parte a grupului de doctrine pe care 
le-am menţionat. Soluţia constă în a concepe spi¬ 
ritul sau sufletul ca divizate în părţi care nu sînt 
socotite asemenea (o doctrină prezentă, de altfel, 
şi-n Phaidros). De exemplu, cînd oamenii sînt 
însetaţi pot totuşi să nu bea, pentru că „în sufletul 
lor se află ceva care-i îndeamnă să bea şi altceva 
care-i opreşte să bea şi care prevalează asupra ce¬ 
luilalt^ El numeşte prima parte dorinţă ( epithymîa ), 
pe cea din urmă raţiune (logos)-, şi adaugă o a 
treia parte, numită spirit, care este sediul furiei 
(thymos) şi aliatul natural al raţiunii împotriva 
dorinţei. Buna ordonare a vieţilor noastre care se 
numeşte virtute depinde de buna educaţie a celor 
două părţi inferioare, astfel încît ele să asculte de 
raţiune, în acelaşi fel în care buna guvernare de¬ 
pinde de felul în care păturile inferioare ascultă de 
conducătorii înţelepţi. 

Modul în care se presupune că această divizare 
a spiritului ar rezolva problemele invocate de doc¬ 
trinele socratice este acesta: putem spune că una 
din părţi deţine cunoaşterea Binelui, fără a avea 
deplin control asupra celorlalte părţi. Platon ne¬ 
gase în Protagoras că acest lucru ar fi posibil 
(352b). „Stăpînirea de sine“ şi opusul ei sînt, con¬ 
form Republicii, termeni improprii: în sens strict 
este absurd să vorbeşti despre cineva ca stăpîn al 
sinelui, pentru că atunci ar fi şi sclav al sinelui, şi 
cu siguranţă n-ar putea fi ambele simultan (430e), 
chiar dacă vorbirea obişnuită, şi chiar Platon însuşi 

mai devreme în Gorgias (49ld), spune astfel. Dar 
este îndreptăţit să vorbim despre o parte ca fiind 
stăpînă sau nu asupra celorlalte părţi. Astfel putem 
spune că oamenii stăpîni pe sine sînt cei a căror 
raţiune le controlează dorinţele. Dar nu toţi oame¬ 
nii sînt stăpîni pe sine în acest sens; iar despre cei 
care nu sînt, este îndreptăţit să spunem că au (prin 
raţiune) conştiinţa Binelui, dar dorinţele primare, 
care caută altceva sub aparenţa înşelătoare a bine¬ 
lui, înfrîng raţiunea, astfel încît se produc mai de¬ 
grabă acţiuni rele decît bune, vicii mai curînd 
decît virtute. 

Platon nu a făcut de la început o astfel de îm¬ 
părţire a spiritului sau sufletului. în Phaidon, su¬ 
fletul este conceput ca fiind „indisolubil şi mereu 
neschimbător 41 (80b); este firesc să considerăm 
asta ca pe o subliniere a unităţii sufletului; iar 
această unitate este într-adevăr folosită ca dovadă 
a nemuririi. Dorinţele primare care ne conduc spre 
săvîrşirea răului sînt în acest dialog atribuite, în 
maniera Sfîntului Pavel, trupului sau „cămii“. 

Dar chiar şi în Phaidon, Platon demonstrează că 
nu este pe deplin satisfăcut cu acest fel de a pune 
problema, şi pe bună dreptate. Pentru că dorinţele 
sînt forme conştiente, iar sufletul sau spiritul se 
presupune că se sprijină pe conştiinţă. O bucată de 
carne n-are dorinţe: gîtlejul meu nu simte vreo 
dorinţă cînd îmi este sete; eu le simt, ca parte a 
experienţei mele conştiente. Cînd a scris Philebos, 
Platon a exprimat acest punct de vedere foarte clar 
(35c); el dovedeşte aceasta pornind de la faptul că 

dorinţa se raportează la ceva fără prezenţă fizică, 
care prin urmare nu poate fi cunoscut prin simţu¬ 
rile trupului, ci doar imaginat prin spirit. Premisa 
acestui argument este formulată deja în Banchetul 
(200), care probabil a fost scris în aceeaşi perioadă 
ca şi Phaidon. 

Prin urmare, dacă Platon urma să adopte soluţia 
„conflictului intern“, el trebuia să împartă sufle¬ 
tul. Dar a făcut-o fără convingere; iar în finalul 
Republicii , atunci cînd insistă asupra nemuririi 
măcar a părţii raţionale a sufletului, pare să spună 
din nou că este indivizibil; dar e greu pentru noi 
să ştim dacă este sau nu, fiindcă, datorită asocierii 
sale cu trupul, impurităţi, mutilări şi excrescenţe 
se prind de el asemenea scoicilor, algelor şi pie¬ 
trelor (611c). Atîta vreme cît ambele moduri de-a 
trasa demarcaţia dintre bine şi rău înăuntrul nos¬ 
tru sînt doar metafore, nu este poate corect din 
partea noastră să-i pretindem lui Platon să decidă 
între ele. 

Dar soluţia de a diviza şinele (care a continuat 
să-i atragă pe psihologi pînă la Freud) conduce la 
dificultăţi şi mai serioase. în primul rînd, ne între¬ 
băm dacă şinele mai păstrează ceva din unitatea 
sa, care să ne permită, conform convingerii noas¬ 
tre de bun-simţ, să-l considerăm drept un singur 
„eu“ care conţine ambele motivaţii aflate în con¬ 
flict. Dacă „nu eul, ci păcatul sălăşluieşte în mine“ 
(Epistola către Romani 7,20), atunci se poate 
spune că mai păcătuiesc? O întrebare şi mai seri¬ 
oasă e cea referitoare la rolul raţiunii (sau al 

conştiinţei, dacă aceasta este diferită). Este func¬ 
ţia sa să cunoască Binele, sau să-l dorească? Platon 
este foarte insistent asupra faptului că fiecare parte 
a sufletului, ca fiecare parte a cetăţii, are funcţiile 
sale proprii; dar aici par să existe două funcţii 
diferite. 

Aristotel era conştient de această dificultate, cu 
care David Hume s-a ocupat îndelung în secolul al 
XVIII-lea. Aristotel a divizat spiritul sau sufletul 
într-un fel oarecum similar lui Platon, însă mai 
complex. Dar el pune de-o parte toate facultăţile 
motivaţionale, iar pe cele cognitive şi în general 
intelectuale de alta. Despre gîndire sau raţiune el 
spune că, prin sine nu pune nimic în mişcare; abia 
cînd se află în căutarea unei finalităţi, şi se im¬ 
plică în această acţiune, este posibil să se mişte 
ceva (Etica Nicomahică 1139b 1). Aristotel s-a lup¬ 
tat cu problema, moştenită de la Platon, despre 
cum pot fi combinate funcţiile cognitive şi moti¬ 
vaţionale astfel încît să producă acţiune. Se apro¬ 
pie foarte mult de poziţia lui Hume care pretindea 
că „raţiunea este perfect pasivă“. Dar, ca şi Pla¬ 
ton, a combătut concluzia la care a ajuns Hume că 
raţiunea „este şi trebuie să fie sclava pasiunii, şi 
niciodată nu poate aspira la o altă funcţie decît 
de-a o sluji şi-a i se supune 11 . 

Dacă Platon ar fi fost consecvent în separarea 
părţii cognitive a spiritului de celelalte, nu i-ar fi 
atribuit nici o funcţie motivaţională. Dar atunci, 
aşa cum a remarcat Hume, acesta ar fi fost com¬ 
plet incapabil să ne îndemne la acţiune, în afară de 

cazul în care s-ar fi aflat în slujba vreunei dorinţe 
care şi-ar avea originea în una din celelalte părţi 
ale spiritului. Rezultatul ar fi fost că, în efortul său 
de-a explica cum putem fi lipsiţi de voinţă, adică 
să urmăm dorinţa în detrimentul raţiunii, Platon ar 
fi exclus posibilitatea că am urma raţiunea în 
detrimentul dorinţei. în Phaidros el compară raţiu¬ 
nea cu un căruţaş care are de condus doi cai, spi¬ 
rit şi dorinţă (246, 253 şi urm.). Chiar şi în această 
comparaţie, caii sînt cei care trag; iar Platon a lă¬ 
sat tot nelămurit ce ar corespunde, în realitate, 
frîielor şi biciului. E posibil ca raţiunea să fie cel 
mult capabilă să arate cailor cum să ajungă acolo 
unde ei vor să ajungă. 

De fapt, nefiind întru totul consecvent, el se 
sustrage unei asemenea concluzii. Cîteodată se 
sustrage făcînd din spirit, dacă este bine condus, 
aliatul raţiunii, cel ce furnizează forţa motivaţio- 
nală pe care raţiunea, în sine, n-o poate furniza. 
Mai frecvent, el atribuie raţiunii înseşi o putere 
motivaţională, susţinînd, ca într-unul din pasajele 
deja citate, că adesea a cunoaşte Binele înseamnă 
automat a fi atras de el, astfel încît aceeaşi facul¬ 
tate a raţiunii satisface atît rolul cognitiv, cît şi pe 
cel motivaţional. în acelaşi fel, în Omul politic, 
trupul regelui este lipsit de putere; el reuşeşte însă 
să guverneze datorită înţelegerii şi puterii sufletu¬ 
lui sau spiritului său (259c). 

Dacă aceasta este o soluţie posibilă depinde de 
măsura în care poate exista ceva de natura Binelui 
lui Platon. Pentru a satisface rolul său dublu de 

obiect al cunoaşterii şi de obiect al dorinţei, ar tre¬ 
bui ca, odată cunoscut, să stîrnească automat do¬ 
rinţa. Dacă nimeni nu-1 doreşte cînd e cunoscut, 
nu poate fi acelaşi lucru cu cel ce-a fost cunoscut. 
Doi oameni nu pot, în mod logic, să cunoască ace¬ 
laşi lucru, unul dorindu-1, celălalt nu. „Trebuie 
neapărat să iubim supremul de cum îl recunoaş- 
tem“ ar deveni atunci un adevăr necesar în mod 
logic sau metafizic — şi asta nu pentru că „su- 
prem“ este o categorie valorică, astfel încît a numi 
ceva „suprem" înseamnă deja a-ţi exprima dragos¬ 
tea faţă de acel lucru. Căci, dacă ar fi astfel, îna¬ 
inte chiar de-a crede despre ceva că este Binele, ar 
trebui să fim atraşi de el; dorinţa, la fel ca şi cu¬ 
noaşterea, ar trebui să fie implicate în „desco¬ 
perirea" lui; iar o astfel de posibilitate e exclusă 
de o separaţie consecventă a raţiunii de motivaţie. 
Binele ar trebui să fie mai degrabă ceva determi¬ 
nat independent de voinţa noastră: propoziţiile 
ce-1 descriu trebuie să fie pur descriptive. Şi totuşi 
voinţa noastră ar trebui să fie angajată automat în 
urmărirea sa, o dată ce a fost descoperit; ca urma¬ 
re, propoziţiile referitoare la el ar trebui să fie în 
egală măsură imperative. 

Dacă putem să-l urmăm pe Platon cînd crede în 
existenţa unui astfel de lucru, depinde de măsura 
în care luăm în serios obiecţiile formulate de cîţi- 
va dintre gînditorii moderni cu privire la posibili¬ 
tatea existenţei, sau chiar a coerenţei noţiunii de 
„prescripţii obiective" — adică a propoziţiilor care 
pot fi, oarecum în acelaşi timp, atît obiectiv stabilite 

drept adevărate, independent de cît de motivat sau 
predispus ar fi cineva, cît şi purtătoare de forţă 
imperativă. Indiferent de ce parte am fi, în disputa 
modernă despre acest subiect, este clar că Platon, 
în doctrina sa despre Bine ca entitate existentă 
etern, care nu e fiinţa dar în acelaşi timp e sursa 
fiinţei, aşa cum spune în Republica (509b), a cre¬ 
zut în ceva care seamănă foarte mult cu ceea ce 
astăzi este numit caracter imperativ obiectiv; dar, 
poate din fericire pentru el, nu a avut la dispoziţie 
cuvinte atît de greoaie pentru a o exprima. 



9 

Statul autoritar 


Date fiind concepţiile lui Platon privind cunoaşte¬ 
rea Binelui şi rolul educaţiei de a face posibilă o 
viaţă virtuoasă, este lesne de înţeles cum au luat 
naştere doctrinele sale politice extrem de autori¬ 
tare. Putem deveni oameni virtuoşi şi duce o viaţă 
virtuoasă printr-unul din cele două mijloace. Ori 
dobîndim opinii corecte despre cel mai bun mod 
de-a trăi, ori dobîndim cunoaştere. Ambele, aşa 
cum spune în Menon (98), vor servi scopului limi¬ 
tat de-a duce o viaţă virtuoasă; dar presupunerea 
corectă nu poate fi niciodată total împărtăşită şi nu 
va fi niciodată suficient de protejată împotriva 
influenţelor corupătoare, decît dacă cineva — fie 
un om ca atare, fie cei care-1 învaţă şi, prin ur¬ 
mare, îl conduc — dobîndeşte nu doar opinii co¬ 
recte, ci şi cunoaştere: cunoaştere a Ideilor, care 
explică de ce lucrurile sînt ceea ce sînt, şi de ase¬ 
menea, datorită dependenţei tuturor Ideilor de Ideea 
Binelui, cum este bine ca ele să fie. Posesorii 
acestei cunoaşteri sînt singurii oameni care pot 
determina ce fel de viaţă este virtuos, şi deci sin¬ 
gurii oameni care pot să se ocupe cu educaţia 
(chiar şi cu educaţia primară care împărtăşeşte 

doar opiniile corecte) şi guvernarea, care sînt con¬ 
diţiile necesare unei vieţi virtuoase. 

Date fiind aceste premise, pare evident că, dacă 
viaţa virtuoasă trebuie trăită într-o societate sau un 
stat anume, instituţiile sale trebuie să fie astfel 
concepute incit să continue această educaţie şi asta 
este posibil numai dacă cei care deţin cunoaşterea 
preiau cu fermitate sarcina de-a conduce aparatul 
guvernării. Oricine respinge opiniile autoritare ale 
lui Platon va trebui să găsească fisuri în acest 
argument; şi cel mai bun fel de-a înţelege puterea 
şi slăbiciunea unei argumentaţii este să-i cauţi 
fisurile. Vom vedea că argumentul este mai puter¬ 
nic decît pare la prima vedere şi că a-1 respinge 
implică respingerea unor puncte de vedere încă 
foarte răspîndite. 

Să privim, pentru început, instituţiile politice pe 
care le recomandă Platon, pentru a urmări apoi ce 
justificări propune pentru adoptarea lor. Republica 
conţine primul său proiect complet de stat ideal, 
deşi discută şi multe alte probleme şi este, în 
această privinţă şi în altele, puţin cam schematic 
şi programatic. Cetăţenii trebuie împărţiţi în două 
clase, iar cea superioară din nou în două, ajungîn- 
du-se astfel în total la trei. Ele corespund celor trei 
„părţi“ în care este împărţit sufletul omului: raţiu¬ 
ne, spirit şi dorinţă; fiecărei clase îi sînt destinaţi 
acei oameni ale căror caracteristici predominante 
corespund uneia din aceste părţi. Este de presupus 
că repartizarea pe clase îi va reveni eredităţii; Pla¬ 
ton ţine să atragă atenţia că, dacă se petrece vreo 


106 



STATUL AUTORITAR 


eroare de repartizare, trebuie recurs la promovare 
sau retrogradare. 

Mica clasă a oamenilor raţionali trebuie să con¬ 
ducă statul cu sprijinul clasei „cu spirit“ sau a 
soldaţilor, din care conducătorii, denumiţi „paz- 
nici“, sînt selectaţi de-a lungul procesului comun de 
educaţie pe care ambele clase îl împart la început. 
Masele din clasa cea mai de jos a celor trei sînt 
excluse de la orice formă de guvernare; rolul lor 
este să se supună şi să acopere necesităţile comu¬ 
nităţii, angajîndu-se în activităţi productive. între 
savanţi persistă disputa referitoare la intenţia lui 
Platon de a le permite să beneficieze de aceeaşi 
educaţie ca cea rezervată gardienilor şi soldaţilor, 
dar din tăcerea pe care-o păstrează asupra acestui 
aspect se poate deduce că nu. 

Primul stadiu în această educaţie, aşa cum am 
văzut, conţine pregătirea în arte şi discipline atle¬ 
tice cu deschidere spre formarea caracterului vir¬ 
tuos şi a opiniilor corecte, implantate cu fermitate. 
Fără asta, educaţia intelectuală, cultivarea raţiunii 
drept calificare pentru a conduce ar fi sortite eşe¬ 
cului. Matematicile, ca preliminarii esenţiale pen¬ 
tru filozofie, sînt predate copiilor, dar fără să li se 
impună. Ei sînt, de asemenea, duşi să asiste la bă¬ 
tălii, călare pentru a fi în siguranţă, astfel încît 
atunci cînd vor trebui să se lupte s-o poată face cu 
vitejie. Către vîrsta de treizeci de ani, cîţiva aleşi, 
care au dovedit personalitate în toate domeniile edu¬ 
caţiei timpurii, sînt consideraţi potriviţi pentru stu¬ 
diul filozofiei timp de cinci ani, după care lucrează 


107 



PLATON 


ca funcţionari în serviciile inferioare civile şi mi¬ 
litare ale statului timp de alţi cincisprezece ani. La 
cincizeci de ani, „supravieţuitorii, cei mai buni 
dintre ei“ sînt „obligaţi să întoarcă ochiul sufletu¬ 
lui” către Ideea Binelui, ca apoi să-şi ia locul pen¬ 
tru restul zilelor în conducerea cetăţii, a cetăţenilor 
şi a lor înşile, folosind Binele drept model. Atunci 
cînd nu sînt ocupaţi cu aceasta, pot să se cufunde 
în plăcerile filozofiei (540). 

Inovaţia care i se pare lui Platon cea mai ieşită 
din comun este că femeile urmează să participe la 
toate acestea, atît la educaţie (inclusiv disciplinele 
atletice), cît şi la responsabilităţile guvernării, în 
condiţii egale cu bărbaţii. Trebuie amintit că grecii 
în vremea lui Platon practicau disciplinele atletice 
goi. Imaginea plajelor californiene ce-ar putea fi 
sugerată astfel se risipeşte repede; aflăm că viaţa 
sexuală a tuturor trebuie să urmeze reguli stricte, 
actul sexual fiind interzis cu excepţia ceremoniilor 
speciale şi atunci doar între parteneri selecţionaţi 
după placul conducătorilor, cu scopuri eugenice. 
Copiii urmau să fie crescuţi în comun, precum 
într-un kibuţ riguros, şi să trateze pe orice adult ca 
pe părinţii săi. 

Viaţa celor două clase superioare este la fel de 
austeră ca în Sparta; Platon insistă aici, ca şi în 
alte locuri, că a conduce este o activitate neplăcută, 
care trebuie asumată nu pentru avantajele perso¬ 
nale, ci pentru binele întregii societăţi. Aceasta a 
fost poate cea mai importantă contribuţie a lui Pla¬ 
ton la teoria politică; opinia mult mai răspîndită 

era aceea că puterea politică este de dorit nu doar 
ca scop în sine, ci şi pentru avantajele materiale pe 
care cel puternic le poate obţine. Platon, dimpo¬ 
trivă, are în vedere conducători care conduc nu din 
plăcere, ci de teama de-a nu fi conduşi de alţii mai 
nepricepuţi decît ei (347c). Nefiind nici doritor de 
plăceri, nici ambiţios, adevăratul filozof, singurul 
calificat pentru a conduce prin cunoaşterea pe 
care-o deţine asupra Binelui, poate lăsa plăcerile 
materiale pe seama claselor de jos. 

Republica furnizează cu zgîrcenie detalii despre 
cum trebuie de fapt guvernat statul ideal. Mai ales 
relaţia dintre conducători şi legi rămîne destul de 
obscură. în Criton, o lucrare timpurie, Socrate 
consideră atitudinea reverenţioasă faţă de lege ca 
pe o datorie pe care şi-o impune, în mod exem¬ 
plar, lui însuşi; deşi condamnat la moarte pe ne¬ 
drept, ar greşi dacă s-ar sustrage legii, fugind în 
exil, pentru că legile l-ar putea atunci acuza de ne¬ 
socotirea unui acord cu ele de care beneficiase şi 
el în trecut (50). Intenţiona oare Platon, în Repu¬ 
blica, să impună conducătorilor săi aceeaşi atitu¬ 
dine de obedienţă implicită faţă de legi? Problema 
este discutată şi lămurită într-un alt dialog ulteri¬ 
or, Omul politic, căruia argumentaţiile lui Aristotel 
îi datorează mult (293 şi urm.). într-un stat ideal 
cu conducători ideali, crede Platon, conducătorii 
nu trebuie să fie prizonieri ai legilor, ci să fie în 
stare să le modifice ad hoc, pentru a se potrivi ca¬ 
zurilor particulare, la fel cum un doctor îşi adap¬ 
tează tratamentul condiţiilor specifice fiecărui 

pacient. Orice încercare de a concepe legi prin 
care conducătorii înşişi ar fi legaţi de mîini şi de 
picioare ar aduce după sine imposibilitatea de a 
adopta măsuri necesare în cazuri particulare şi a 
oricărei inovaţii, oricît de binefăcătoare ar fi. Cu 
condiţia ca cel care conduce să deţină arta de a 
conduce, el trebuie să fie liber să adapteze legile 
la cunoaşterea sa asupra Binelui. 

Doar în imitaţii inferioare ale statului ideal, care 
duc lipsă de conducători cu o astfel de cunoaştere 
(şi ei -sînt, într-adevăr, greu de găsit), se insistă asu¬ 
pra supunerii universale în faţa legilor. Cei care nu 
deţin cunoaşterea Binelui trebuie să fie controlaţi 
de legi. Acest lucru este valabil pentru clasele de 
jos chiar şi în cel mai bun dintre state; pentru ele, 
absoluta obedienţă prescrisă în Criton este foarte 
potrivită. Judecătorii trebuie să fie subordonaţi 
guvernului: „Lord Chief Justice of Liberia / And 
Minister of the Interior 111 al lui Belloc avea o func¬ 
ţie dublă care ar fi putut avea corespondent în 
cetatea lui Platon, unde judecătorul este „păzitorul 
legilor şi servitorul puterii regale 11 (305c). 

La vremea cînd a scris Legile, pesimismul lui 
Platon sporise, fără îndoială datorită experienţei 
din Sicilia şi lipsei de progres, după standardele 
sale, în politica cetăţilor greceşti. Vorbitorul prin¬ 
cipal joacă rolul unui legislator, de tipul celor de 
care era nevoie la întemeierea noilor colonii gre- 


1 „Prim Lord al Justiţiei din Liberia / şi Ministru de 
Interne" (n. f.). 

ceşti cărora, aşa cum am văzut, Academia le-a fur¬ 
nizat şi ea cîţiva recruţi. Prin cuvintele sale, Platon 
furnizează un lung, elaborat şi detaliat set de legi, 
ce trebuie să fi părut extrem de stricte şi rigide 
chiar şi unui reacţionar grec. Ele nu pot fi încăl¬ 
cate, deşi în final pare posibil ca ele să devină 
obiectul unor amendamente făcute de Consiliul 
Nocturn Suprem, în lumina Ideii de Virtute. 

în această cetate de rang secund — aşa cum o 
vede Platon (875) — conducătorii sînt „slujitorii 
legii“ (715d). Dar într-o cetate ideală nu va fi 
astfel. Idealurile din Republica persistă şi într-o 
altă perspectivă; deşi în ambele lucrări se prevede 
o mare inegalitate în distribuirea puterii, distribu¬ 
irea bunurilor materiale rămîne, invers ca în Repu¬ 
blica, moderat egalitară, astfel încît conducătorii 
să nu fie mai săraci decît ceilalţi cetăţeni; şi nu 
depinde de apartenenţa la o categorie de venituri 
dacă cineva devine conducător, ci doar de meritele 
aceluia, aşa cum sînt judecate de conducătorii în 
funcţie. Idealul Filozofului-rege supravieţuieşte 
(711). 

Un liberal modern va găsi instituţiile propuse 
extrem de antipatice. Să ne întrebăm atunci cum 
ar putea încerca el să submineze argumentul lui 
Platon. Ar putea, înainte de toate, să atace aspec¬ 
tele prea pitoreşti ale metafizicii sale. Ar putea să 
înlăture, ca mitologică, opinia că există o lume 
celestă de Idei cu existenţă eternă, pe care ochiul 
sufletului, dacă a primit o educaţie corespunză¬ 
toare, o poate vedea. Pretenţia că doar cei cu o 


111 



PLATON 


astfel de vedere mentală superioară sînt compe¬ 
tenţi să-i conducă pe ceilalţi, prin educaţie şi gu¬ 
vernare fermă, ar putea astfel fi respinsă. Din pă¬ 
cate, lucrurile sînt mai complicate pentru liberalul 
nostru. Putem arăta asta reformulînd argumentul 
autoritar al lui Platon fără mitologie. Pentru a-1 
expune, nu este necesar ca Platon să adopte o 
teorie a cunoaşterii care postulează o vedere-men- 
tală-a-obiectelor-eterne. Dintre cele două carica¬ 
turi ale lui Platon inventate în capitolul 4, Paton 
credea cu siguranţă într-o asemenea teorie, fiind 
adeptul unei politici autoritare. Ceea ce va fi mai 
interesant pentru liberal este să vadă dacă Laton, 
cel cu aparenţă mai modernă, ar urma să aibă ace¬ 
leaşi vederi politice. Laton este un filozof al lim¬ 
bajului. Există concepţii despre limbaj, în special 
despre limbajul evaluativ, care ar putea să aibă 
astfel de implicaţii politice extreme? 

Nu ar fi incorect să-i atribuim lui Laton o con¬ 
cepţie despre limbajul evaluativ, şi în particular 
cel moral, care este încă larg acceptată: anume că 
enunţurile morale şi evaluative exprimă fapte obiec¬ 
tive despre lume, care pot fi cunoscute. Această 
poziţie extrem de respectabilă este cunoscută sub 
denumiri diverse: obiectivism, cognitivism sau 
descriptivism etic — termeni care nu înseamnă 
acelaşi lucru, dar ale căror diferenţe de sens nu ne 
privesc pe noi aici. Laton credea desigur în „obiec¬ 
tivitatea valorilor 11 ; dar ne putea îngădui, dacă 
voiam, să respingem eşafodajul metafizic cu care 
Paton căuta să o susţină, ca fiind mitologic. Este 

destul pentru Laton să susţină că, atunci cînd spun 
că un anume mod de viaţă este bun, pretind că 
exprim un fapt obiectiv. 

O dată ce admitem asta, se naşte întrebarea cum 
ar putea fi astfel de pretenţii evaluate drept adevă¬ 
rate sau false. Cum putem stabili dacă modul de 
viaţă este bun? Diferite categorii de obiectivişti 
dau diferite răspunsuri la această întrebare; dar 
indiferent ce metodă am propune pentru a decide 
asupra acestor probleme evaluative, întrebarea 
următoare va fi dacă oricine este la fel de capabil 
să opereze cu ea, sau dacă unii sînt mai buni decît 
alţii în judecarea problemelor legate de valoare. 
Iar, dacă unii sînt mai buni decît alţii, nu cumva 
ajungem la concluzia autoritară a lui Platon, po¬ 
trivit căreia aceşti oameni superiori trebuie să aibă 
ultimul cuvînt în toate deciziile politice impor¬ 
tante? Dacă ceea ce urmărim este viaţa virtuoasă, 
nu trebuie oare să-i lăsăm să facă ordine în vieţile 
noastre pe cei care ştiu ce înseamnă asta? 

Cînd întrebăm dacă toţi sînt în egală măsură 
capabili să răspundă întrebărilor privind valoarea, 
faptul cel mai important este că oamenii se rapor¬ 
tează diferit la astfel de întrebări. Acest punct a 
fost discutat de şcoala lui Platon şi, dacă Alcibiade 
Major este o operă autentică a lui Platon, aşa cum 
pare a fi, chiar de Platon însuşi. Aceleaşi opinii 
care sînt exprimate acolo sînt, în orice caz, pre¬ 
zente în Theaitetos (170d), Phaidros (263a) şi în 
alte părţi. Argumentul este strîns legat de analogia 
dintre viaţa virtuoasă, arte şi abilităţi. în Alcibiade, 

Platon îl face pe Socrate să insiste că, deşi „cei 
mulţi“ sînt toţi de acord asupra modului de a 
vorbi greceşte (de exemplu, nu se află în dezacord 
în privinţa modului în care se folosesc cuvintele 
„piatră“, „băţ“, „om“ şi „cal“, şi sînt, prin ur¬ 
mare, cu toţii calificaţi să predea folosirea acestor 
cuvinte), atunci cînd vine vorba să evalueze meri¬ 
tele oamenilor sau ale cailor, sau în general să se 
facă judecăţi de valoare, fiecare răspunde altceva 
şi, prin urmare, nu putem spune că sînt cu toţii 
profesori competenţi în astfel de probleme evalu- 
ative. Există, mai degrabă, o clasă aleasă de oa¬ 
meni care ştiu (adică au abilitatea potrivită) şi, 
prin urmare, sînt profesori competenţi. Această 
concluzie este aplicată la întrebările despre ceea 
ce este drept şi nedrept, asupra cărora Alcibiade 
avea pretenţia să-i lămurească pe atenieni în adu¬ 
narea lor (111). 

Odată acceptat faptul că doar unii oameni, şi nu 
toţi, sînt calificaţi să pronunţe judecăţi de valoare, 
argumentul autoritar al lui Platon este în plină 
desfăşurare. Şi se pare că acest argument are doar 
două premise: valorile sînt obiective şi oamenii 
diferă în raportarea la ele. S-ar părea că a doua 
premisă este evident adevărată şi că, prin urmare, 
oricine ar voi să respingă concluzia autoritară ar 
trebui să refuze prima premisă. Asta dacă nu 
adoptăm poziţia pesimistă că nimeni nu cunoaşte 
răspunsurile obiective, deşi ele există. Atunci, n-ar 
mai rămîne nici o speranţă de-a putea acţiona drept 
în politică, în afara intervenţiei divine; dar, în 

pofida faptului că în Menon Platon atribuie mai 
mult în glumă toate realizările de pînă atunci 
călăuzei divine, el spera în ceva mult mai sigur 
decît atît (99c). 

Ne putem închipui diferite moduri prin care un 
liberal ar putea căuta să se sustragă concluziei 
autoritare, încercînd să rămînă obiectivist. Astfel 
de demersuri se bazează pe două distincţii, cea 
dintre mijloace şi scopuri şi cea dintre probleme 
privind substanţa şi probleme privind înţelesul 
cuvintelor. Vom vedea că prima distincţie nu-1 
ajută pe liberal împotriva lui Platon, dacă se păs¬ 
trează obiectivist; dar cea de-a doua ne permite 
să-l liberalizăm pe Laton, dacă nu şi pe Paton, 
într-un mod care poate l-ar fi tentat şi pe Platon, 
dacă ar fi fost lămurit asupra ambelor distincţii 
— ceea ce n-a fost cazul. Dar atunci nu ar mai fi 
fost un obiectivist pursînge. 

Se poate sugera că, dacă distingem între scop 
(viaţa virtuoasă) şi mijloacele politice sau de alt 
fel pentru a-1 atinge, am putea spune că elita în 
stare să cunoască trebuie să fie mai competentă 
decît restul populaţiei în judecarea mijloacelor, dar 
nu a scopurilor. în ultimă instanţă, fiecare judecă 
cel mai bine în ce măsură viaţa sa a fost bună pen¬ 
tru el. Oamenii se pot însă înşela îngrozitor asupra 
combinaţiilor politice, sociale şi economice prin 
care să se ajungă la o viaţă satisfăcătoare pentru ma¬ 
joritatea oamenilor. Dar dacă este aşa, vom putea 
mări la maximum satisfacţia găsind (poate prin 
vot democratic, sau — mai puţin rudimentar — 

prin cercetări sociologice) felurile de viaţă care 
vor satisface cel mai mult diferite categorii de 
oameni. Vom lăsa apoi în seama experţilor grija 
ca vieţi de acest fel să poată fi realizate. 

Unei astfel de sugestii i se pot aduce cel puţin 
două obiecţii. în primul rînd, e improbabil ca, în 
practică, un astfel de procedeu să ducă la o formă 
liberală de guvernare. Oricum, marea majoritate a 
problemelor îndelung discutate în politică ţine de 
mijloace, chiar dacă nu sîntem de acord nici în 
privinţa scopurilor. în al doilea rînd, problemele 
de mijloace şi scopuri sînt în orice caz legate 
unele de altele în politică. Să luăm un exemplu 
simplu: închipuiţi-vă că am căzut cu toţii de acord 
că un scop mult dorit este creşterea nivelului gene¬ 
ral de viaţă (creştere exprimată în forma cea mai 
simplă de bunuri materiale şi măsurabile). Dacă, 
după ce ne-am pus de acord asupra acestui scop, 
am lăsa mijloacele pentru a-1 atinge în mîinile 
experţilor, nu am putea spune că e o societate libe¬ 
rală. Pe de o parte, dacă experţii urmăresc unilate¬ 
ral acest scop, vor ajunge să ia măsuri incompati¬ 
bile cu alte scopuri care sînt la fel de importante 
pentru cetăţeni, cum ar fi libertatea personală; dar 
dacă încearcă să iasă în întîmpinarea unei astfel de 
obiecţii asigurîndu-se în prealabil de acordul lor 
pentru un set mai cuprinzător de scopuri, ataşînd 
fiecăruia o anume greutate sau o prioritate faţă de 
celelalte, impracticabilitatea politică a unei astfel 
de proceduri ar fi dintr-o dată evidentă. S-ar putea 
mai degrabă să reuşească, supunîndu-se ei înşişi 

judecăţii supuşilor lor, la sfîrşitul unei anume peri¬ 
oade stabilite de exersare a funcţiei, solicitîndu-le 
să-i realeagă dacă măsurile luate de ei au dus la 
progresul a ceea ce supuşii cred că este în intere¬ 
sul lor. 

Totuşi, o astfel de măsură ar trebui să fie la fel 
de puţin recomandabilă pentru un liberal obiec- 
tivist ca şi pentru Platon. Pentru că problema pri¬ 
vind scopurile rămîne mai departe stringentă. 
Dacă valorile sînt obiective, aşa cum cred atît 
Paton cît şi Laton, atunci judecăţile asupra scopu¬ 
rilor ce-ar trebui să fie urmărite (adică, despre 
caracterul vieţii virtuoase) vor fi de asemenea 
obiective şi vor trebui, în virtutea argumentaţiei 
anterioare, lăsate pe seama experţilor. Astfel, pri¬ 
ma cale nu este o soluţie pentru liberalul nostru. 

O linie mult mai promiţătoare porneşte de la o 
distincţie pe care Paton ar găsi-o dificilă, dar de 
care Laton ar putea fi convins dacă i-am putea 
vorbi. întrebarea „Ce este Binele?" poate fi inter¬ 
pretată în cel puţin două feluri. Poate fi luată ca 
întrebare privitoare la sensul cuvîntului „bine“, 
sau ca întrebare privitoare la însuşirile definitorii 
care ne îndreptăţesc să numim un lucru de un 
anumit fel (sau de orice fel, aşa cum ar fi crezut 
poate Platon) bun. Platon n-a avut şansa de-a fi 
citit capitolul al şaselea al primei cărţi din Etica 
Nicomahică a lui Aristotel şi, prin urmare, a 
crezut în mod eronat că însuşirile definitorii ale 
lucrurilor bune de toate felurile sînt aceleaşi; dar 
este uşor de văzut că însuşirile care definesc o 

căpşună bună nu sînt aceleaşi cu cele care de¬ 
finesc o motocicletă bună. 

Oricum, să lăsăm această dificultate la o parte 
şi să discutăm separat, aşa cum Platon n-a făcut, 
problema înţelesului cuvîntului „bine“ pe de o 
parte, şi cea a însuşirilor definitorii care ne îndrep¬ 
tăţesc să considerăm lucrurile drept bune, pe de 
alta. Neglijarea acestei distincţii este sursa con¬ 
cepţiei, denumită îndeobşte descriptivism, pe care 
au reprezentat-o pînă nu de mult aproape toţi filo¬ 
zofii moralei: anume că cele două probleme pe 
care eu le consider diferite reprezintă de fapt o 
singură problemă. Nu este aici locul să aduc argu¬ 
mente împotriva acestei concepţii (de pildă, doi 
oameni se pot referi la acelaşi lucru folosind con¬ 
ceptul de „bine“, dar să enumere însuşiri defini¬ 
torii diferite, pentru a stabili, bunăoară, bunătatea 
unor brînzeturi). Voi presupune pur şi simplu, în 
scopul argumentaţiei, că e vorba de două proble¬ 
me diferite, pentru a vedea apoi în ce măsură ne 
ajută asta în rezolvarea problemei în discuţie. 

Dacă întrebarea „Ce înseamnă expresia « viaţă 
bună »?“ este o întrebare diferită de „Ce însuşiri 
definesc o viaţă bună?“, atunci se ivesc posibili¬ 
tăţi interesante. Trebuie să aflăm următorul lucru: 
Cînd Socrate pune întrebarea „Ce este viaţa 
bună?“, la care dintre cele două întrebări vrea să-i 
răspundem? Prima întrebare, privitoare la sensul 
cuvîntului, pare potrivită pentru metoda examinării 
socratice. Diferite definiţii sau explicaţii ale sen¬ 
sului pot fi propuse şi testate prin confruntarea cu 

înţelegerea noastră generală despre folosirea co¬ 
rectă a cuvintelor. Dacă găsim o explicaţie a sen¬ 
sului care satisface acest test, putem atunci utiliza 
această expresie, în deplină cunoştinţă a sensului 
ei şi, ca atare, a implicaţiilor sale logice, într-un 
argument privitor la cealaltă întrebare, cea despre 
însuşirile care definesc o viaţă bună. Am obţine 
atunci o explicaţie de natură filozofică, obţinută 
prin analiza conceptelor, fără să fi făcut vreo pre¬ 
supunere de conţinut asupra a ceea ce constituie o 
viaţă bună. Dacă Platon ar fi spus numai că aceas¬ 
ta este o contribuţie utilă şi necesară din partea 
filozofului, am fi fost poate atunci cu toţii de 
acord cu el. 

Dar mai trebuie să întrebăm: ce influenţă va 
avea analiza filozofică şi conceptuală descrisă pînă 
aici asupra răspunsului la cea de-a doua întrebare, 
„Ce însuşiri definesc o viaţă bună?“ Asta depinde, 
evident, de definiţia sensului lui „bun“ care a re¬ 
zistat testului examinării. Fără să ne lansăm în 
analiza teoriilor rivale din filozofia morală, să în¬ 
cercăm cel puţin să ne imaginăm că definiţia co¬ 
rectă a sensului lui „bine“ şi a altor cuvinte de felul 
acesta ar putea să ne pună în posesia anumitor 
arme logice — anumite reguli de argumentare — 
care ne-ar putea ajuta să dăm un răspuns întrebării 
privitoare la tipurile de viaţă bune. în acest caz, 
programul lui Platon ar fi în parte justificat. Filo¬ 
zoful ar fi adus o importantă contribuţie nu doar 
în problema sensului cuvintelor, ci şi în probleme 
de politică şi morală. 

Din nefericire, Platon nu ne-a lăsat moştenire 
nici o definiţie a sensului lui „bine“; iar definiţiile 
altor concepte morale sau Idei nu sînt suficiente 
pentru a extrage din ele reguli pentru argumentaţia 
morală. Putem doar să speculăm asupra a ceea ce 
ar fi putut spune dacă ar fi dat o explicaţie com¬ 
pletă a conceptelor folosite în argumentaţia mo¬ 
rală. Tot ce putem spune cu suficientă siguranţă 
este că această explicaţie ar fi inclus anumite ele¬ 
mente. în primul rînd ar fi insistat asupra obiec¬ 
tivitătii enunţurilor despre viaţa bună, cel puţin în 
sensul că oameni raţionali şi pe deplin educaţi n-ar 
putea să aibă păreri diferite în ceea ce priveşte 
conţinutul ei. Dar ar fi insistat de asemenea asu¬ 
pra faptului că enunţurile despre viaţa bună sînt 
imperative, în sensul că, acceptînd un anume mod 
de viaţă drept bun, înseamnă să fii motivat pentru 
a-1 şi urma. 

Nu este evident că, atunci cînd „obiectivitatea 11 
este înţeleasă în acest sens mai slab, conceptul de 
prescripţie obiectivă (v. pag. 103) este incoerent; 
dar este probabil incoerent atunci cînd o înţelegem 
în sensul mai obişnuit, în care un enunţ exprimă o 
afirmaţie obiectivă, dacă este un enunţ de natură 
factuală sau descriptivă. Probabil că Platon ar fi 
vorbit de obiectivitate în acest sens mai tare; dar 
chiar şi sensul mai slab ar fi suficient pentru sus¬ 
ţinerea opiniilor sale politice. Căci, dacă există 
prescripţii asupra cărora toţi oamenii raţionali şi 
educaţi cad de acord şi dacă doar o anumită parte 
a populaţiei este raţională şi educată, n-ar trebui 

oare atunci să-i încoronăm pe aceştia filozofi-regi 
şi să le dăm puterea de a-i constrînge şi educa pe 
ceilalţi, spre binele lor, ca să-i facă să urmeze 
aceste prescripţii? 

Concluzia ar putea fi evitată renunţînd la con¬ 
diţia obiectivităţii, dacă nu în întregime, măcar în 
ceea ce priveşte judecăţile făcute de oameni de¬ 
spre ceea ce e spre propriul lor bine. Să presu¬ 
punem că fiecare poate să decidă cel mai bine ce 
anume este bine pentru el, adică ce anume îl sa¬ 
tisface în cea mai mare măsură. Putem atunci evita 
cele mai antiliberale aspecte ale paternalismului 
lui Platon, limitînd sarcinile conducătorilor săi 
raţionali la următoarele: ei ar trebui mai întîi să 
determine ce anume ar duce la concilierea intere¬ 
selor divergente ale tuturor cetăţenilor, asigurîn- 
du-le astfel cea mai mare satisfacţie posibilă; şi 
apoi ar trebui să găsească mijloacele cele mai efi¬ 
ciente pentru a ajunge la acest rezultat. Şi, de ase¬ 
menea, am putea să atribuim cetăţenilor dreptul de 
a-i demite pe conducători prin vot universal, în 
caz că aceştia nu şi-au îndeplinit cu succes rolul, 
şi de a alege alţii. De fapt, împrejurările în care 
Platon a trăit fac improbabil faptul ca el să fi fost 
de acord cu această soluţie democratică; ea este 
însă coerentă cu principalele sale vederi filozofice 
aşa cum le-ar fi interpretat Laton, cu condiţia ca 
afirmaţia potrivit căreia judecăţile de valoare sînt 
obiective să fie interpretată într-un sens mai de¬ 
grabă slab. Filozofiei i-ar rămîne atunci un rol 


121 



PLATON 


esenţial, dar nu i s-ar îngădui să dicteze oamenilor 
ce anume trebuie să considere bun în viaţă. 

Aş mai putea să adaug două observaţii, prima în 
favoarea lui Platon, a doua nu. Întîi, aşa cum au 
stabilit numeroşi autori contemporani, este puţin 
probabil să putem evita domnia vreunei clase con¬ 
ducătoare de un anume fel; cercetarea istorică a 
demonstrat destul de bine „legea de fier a oligar¬ 
hiei “. In orice caz, dacă relativ puţini oameni vor 
avea puterea de guvernare şi-i vor exercita func¬ 
ţiile, chiar şi într-o democraţie, atunci Platon sus¬ 
ţine, cu deplină îndreptăţire, că ar fi cel mai bine 
ca aceşti oameni să primească, înainte de a ajunge 
la putere, o educaţie care să-i abiliteze să o exer¬ 
cite cu înţelepciune. Chiar dacă Paton se înşală 
pretinzînd un studiu aprofundat al adevărurilor şi 
valorilor eterne, Laton este îndreptăţit să pretindă 
ca aceşti oameni să-şi însuşească înţelegerea lim¬ 
bajului pe care-1 utilizează în dezbaterea proble¬ 
melor fundamentale de morală sau de natură eva- 
luativă cu care se confruntă ca politicieni. Pentru 
că, dacă nu înţeleg întrebările care se pun, nu vor 
fi în stare să ofere răspunsuri întemeiate. Dacă 
Laton ar fi susţinut că asta ar fi totul în materie de 
educaţie necesară conducătorilor, ar fi mers prea 
departe, căci în afară de cea filozofică, ei au ne¬ 
voie şi de alte competenţe. Dar, de fapt, nu se 
spune aşa ceva nici chiar în Republica — se spune 
numai că o astfel de înţelegere este o parte extrem 
de importantă a înzestrării unui conducător. 

în al doilea rînd, trebuie să acordăm mai multă 
atenţie, decît o face, poate, Platon, failibilităţii 
umane. Chiar dacă acceptăm că există o abilitate 
a conducerii care, teoretic, l-ar putea înzestra pe 
posesorul ei pentru a lua numai decizii corecte, 
aceasta ar putea fi o abilitate pe care nici un om 
n-ar putea s-o atingă vreodată şi, probabil, o abi¬ 
litate prin exercitarea căreia omul s-ar corupe 
pe sine. Platon este de fapt destul de pesimist în 
această privinţă, aşa cum se poate vedea citind 
Republica printre rînduri şi avînd în vedere pre¬ 
tenţiile mult mai puţin ambiţioase pe care le are de 
la conducătorii săi în Legi. Dar Platon nu a văzut 
ceea ce ar fi trebuit să vadă, şi anume că, în cazul 
în care conducătorii se pot înşela, pretenţia lor 
pentru putere absolută este mai puţin puternică. 
Aşa cum Sir Karl Popper observa pe bună drep¬ 
tate, e poate mai important să ai mijloacele insti¬ 
tuţionale pentru a limita pagubele pe care con¬ 
ducătorii lipsiţi de înţelepciune le pot provoca şi 
pentru a-i putea demite fără violenţă, dacă nu asi¬ 
gură binele cetăţenilor. 



10 

Cea realizat Platon 


Dacă primul dintre filozofii Europei ale cărui ope¬ 
re supravieţuiesc nu se impune cu aceeaşi forţă ca 
primul ei poet, Homer, acest lucru nu spune nimic 
despre geniul lui Platon. Ceea ce a făcut în dome¬ 
niul filozofiei a avut aceeaşi anvergură. Numai că 
ştim ceva mai mult despre ceea ce s-a petrecut 
înaintea lui. Cu toate acestea, Platon, la fel ca 
Homer, ne face impresia (chiar dacă eronată) că ar 
fi apărut din nimic, ne dă senzaţia unui anumit 
primitivism pe care nici chiar stilul său extrem de 
rafinat nu îl ascunde întru totul. El este, mai în¬ 
dreptăţit ca oricine altcineva, să fie numit înteme¬ 
ietorul filozofiei aşa cum o cunoaştem azi. Dar ce 
anume, exact, a întemeiat el? Răspunsul depinde 
de „noi“, cei care întrebăm; va fi diferit la Paton-işti 
şi Laton-işti, şi nici chiar această distincţie grobă 
nu face dreptate complexităţii aspectului operei lui 
Platon, şi nici influenţei sale asupra istoriei ulte¬ 
rioare a filozofiei. 

în privinţa celor doi Platoni pe care i-am deo¬ 
sebit, este greu să credem despre contribuţia lui 
Paton că este la fel de mare ca cea a lui Laton. 
„Filozofia perenă“ este perenă numai pentru că 

este expresia naturală a gîndirii omeneşti despre 
suflet şi valori; aceasta a apărut în multe locuri, de 
multe ori şi sub forme diferite, iar dualismul pla¬ 
tonician suflet-trup, cu credinţa inerentă în nemu¬ 
rirea sufletului, şi accepţia specifică a obiectivităţii 
valorilor nu sînt sensibil diferite de ale oricui alt¬ 
cuiva. Ceea ce este unic la el este evoluţia de la 
aceste speculaţii cvasireligioase, care ar fi putut 
rămîne, cum au rămas la alţii, vagi şi evanescente, 
către o teorie logică şi metafizică mult mai rigu¬ 
roasă, mai precisă, către o filozofie morală şi o 
filozofie a limbajului; teoriile sale nu erau cu totul 
noi, dar, prin discutarea şi criticarea lor, au atras 
după sine achiziţiile durabile ale lui Aristotel în 
aceste domenii şi au influenţat astfel întregul viitor 
ăl filozofiei. 

Să începem cu dezvoltarea dată de Platon temei 
„Unului şi Multiplului 11 . Am văzut cum filozofii 
timpurii ai naturii căutau o explicaţie a uluitoarei 
diversităţi a lucrurilor din lume, o cauză comună 
tuturor, un temei comun. Căutarea a început cu 
întrebarea „Care este originea lucrurilor ?“, care 
s-a transformat în întrebarea „Din ce sînt alcătuite 
toate aceste lucruri ?“; după care s-au separat. Oa¬ 
menii de ştiinţă au continuat de atunci să pună cea 
de-a doua întrebare şi să-i răspundă, într-un mod 
tot mai subtil. Dar în acest timp au apărut proble¬ 
me la care nu se poate răspunde în acest mod şi 
care pretind un cu totul alt tip de investigaţie, pe 
care l-am putea numi fie metafizic, fie logic. Căci 
aporiile lui Parmenide nu pot fi rezolvate fără a 

pune în cu totul alt sens întrebarea „Ce sînt toate 
aceste lucruri?“ Această nouă investigaţie, fie că 
o numim conceptuală, logică sau chiar de filozofie 
a limbajului, constă în a pune întrebări despre sen¬ 
sul cuvintelor pe care le utilizăm ori, ca s-o spu¬ 
nem într-un fel mai apropiat de stilul lui Platon, 
despre naturile (într-un sens cu totul diferit de cel 
fizic) lucrurilor despre care vorbim. Multiplul nu 
poate fi înţeles nici prin căutarea componentelor 
sale fizice, nici prin cercetarea cauzelor eficiente 
ale mişcărilor şi transformărilor lui, ci izolînd şi 
înţelegînd Ideea la care ne referim atunci cînd uti¬ 
lizăm un anumit cuvînt. Aceasta înseamnă a şti în 
sensul cel mai profund ce anume este un lucru de 
un anumit fel. 

Platon a observat în mod corect că cunoaşterea 
conceptuală este deosebită de cea oferită de ştiin¬ 
ţele naturii şi totuşi la fel de importantă. A reuşit 
să identifice cele patru tipuri diferite de explicaţii 
(cele patru moduri de a pune întrebarea „De ce?“ 
şi de a-i răspunde), pe care Aristotel le-a clasificat 
sistematic în doctrina sa a celor „patru cauze“. 
Dintre acestea am menţionat deja trei: 

1. Cauza materială, sau explicaţia constituţiei 
materiale a unui lucru; 

2. Cauza eficientă, sau, într-un sens modern, 
restrîns, cauza care determină un lucru să facă 
ceea ce face; 

3. Cauza formală, sau explicaţia formei sale — 
a ceea ce-1 face să fie un lucru de acel tip; 

şi a mai identificat de asemenea, aşa cum vom ve¬ 
dea imediat: 

4. Cauza finală , sau explicaţia scopului în vede¬ 
rea căruia ceva ajunge să fie aşa cum este. 

Platon a fost mai interesat de cauzele formală şi 
finală decît de celelalte două cauze şi a crezut că 
ambele ar putea fi înţelese dacă se ajunge la 
cunoaşterea Ideii tipului de lucru aflat în discuţie. 
Această asociere a cauzelor formală şi finală 
(avîndu-şi originea în doctrina lui Platon asupra 
Binelui, mai devreme discutată) poate să fi fost o 
greşeală; dar, dacă-i aşa, a fost una cu urmări în¬ 
semnate, preluată de Aristotel şi de numeroşi alţi 
filozofi pînă în zilele noastre. încă mai există 
susţinători ai opiniei potrivit căreia ceea ce este un 
lucru de un anumit tip (esenţa lui) e legat logic de 
ceea ce un lucru de acel tip trebuie să fie (scopul 
lui). 

Deosebirea celor patru tipuri de explicaţii ar fi 
fost deja o realizare îndeajuns de importantă, dar 
Platon a mers mai departe. A văzut că există o 
problemă în legătură cu măsura în care putem 
pretinde că ştim răspunsurile la întrebările for¬ 
mală şi finală de tip „De ce?“ Putem accepta că, 
în teoria sa despre cunoaştere, Platon o consideră 
pe aceasta din urmă în prea mare măsură aseme¬ 
nea unei vederi mentale, iar obiectele cunoaşterii 
asemenea obiectelor vederii obişnuite, primele din¬ 
tre ele deosebindu-se doar prin aceea că sînt văzute 
cu sufletul, nu cu ochii, şi că deţin o perfecţiune 

şi-o durabilitate pe care obiectele vederii obişnuite 
nu o au. Dar cu toate acestea, Teoria Ideilor a lui 
Platon reprezintă modul său de a exprima cîteva 
descoperiri foarte importante. 

Prima dintre acestea este că tipul de cunoaştere 
pe care îl urmărim, atît prin ştiinţele naturii, cît şi 
prin matematică sau logică, este ceva universal. O 
lege cauzală sau o teoremă matematică sau logică 
este valabilă în măsura în care este valabilă pen¬ 
tru toate cazurile similare. Că principiile morale 
trebuie să fie de asemenea universale este una din 
caracteristicile lor a cărei importanţă trebuie să fie 
recunoscută chiar şi de cei care nu-1 urmează pe 
Platon în cognitivismul său — adică nu-şi permit 
ei înşişi să vorbească despre cunoaştere morală. 

O a doua descoperire este că toate aceste disci¬ 
pline, inclusiv teoria morală, pot fi ordonate în sis¬ 
teme, în care conceptele sau enunţurile cu carac¬ 
ter mai general constituie temeiul pentru cele 
particulare. Atît Aristotel, cît şi Platon au expri¬ 
mat acest adevăr în doctrina potrivit căreia, dacă 
vrem să spunem ce anume este un lucru, trebuie 
să spunem cărui gen ( genos ) îi aparţine, iar apoi să 
spunem în ce fel se diferenţiază de celelalte lu¬ 
cruri care aparţin aceluiaşi gen. Acest adevăr este 
sintetizat în metoda dialectică a lui Platon, care se 
referă la „reunire 11 şi „diviziune 11 (v. pag. 82). Nu 
trebuie să uităm că termenul pe care-1 utilizează 
Platon pentru Ideile sale, „eîdos“, este acelaşi, şi 
are un sens foarte apropiat de cuvîntul pe care îl 
traducem prin „specie 11 cînd îl întîlnim în logica 

lui Aristotel. Descrierea ordinii ierarhice a Ideilor 
făcută de Platon în Republica (511) poate să ne 
pară prea direct fizică (este ca şi cum el ar privi 
cu ochiul sufletului un număr de cepe cvasivizi- 
bile înşirate pe o funie); dar acesta era felul său de 
a exprima ideea că o disciplină trebuie să fie ordo¬ 
nată logic, dacă vrem ca enunţurile sale să fie 
legate (metafora este încă folosită) unele de altele. 

In acest mod şi în altele, investigaţiile lui Platon 
asupra întrebărilor socratice de tipul „Ce este... ?“ 
îl conduc foarte departe în domeniul logicii şi al 
metafizicii. Sistematizarea dată de Aristotel logicii 
— mai presus de toate teoria sa asupra silogismu¬ 
lui care a dominat logica multe secole — nu s-ar fi 
putut realiza niciodată fără intuiţiile lui Platon. 

De asemenea, Platon, aşa cum am văzut, evită 
o capcană în care ar fi putut cădea cu uşurinţă prin 
asemuirea cunoaşterii cu o vedere mentală: aceea 
de a crede, aşa cum Descartes se pare că a crezut, 
că limpezimea şi claritatea unei percepţii ar dove¬ 
di corectitudinea ei. în schimb, recunoscînd dife¬ 
renţa dintre cunoaştere şi presupunerea corectă, a 
pretins, ca certificare a cunoaşterii, capacitatea de 
a da şi a susţine un temei sau o explicaţie pentru 
lucrul cunoscut. O astfel de explicaţie a luat în 
mod normal forma unei definiţii (ideală în modul 
tocmai descris). Oricum, importanţa acestei dis¬ 
tincţii depăşeşte teoria specifică a lui Platon asu¬ 
pra definiţiei. Oricînd cineva, în ştiinţă, matema¬ 
tică sau filozofie morală, face o afirmaţie oarecare 
bazîndu-se doar pe intuiţie, în speranţa că i-o vom 

împărtăşi şi vom fi prin urmare de acord cu ea, 
cerinţa socratic-platoniciană ar trebui să-l educe 
spre a „indica un ternei 11 pentru ceea ce-a spus. 
Chiar şi în zilele noastre prea mulţi impostori filozo¬ 
fici evită să se expună unor astfel de examinatori. 

Pînă acum, n-am făcut în acest capitol distincţie 
între ştiinţele naturii şi matematică pe de o parte, 
şi morală şi politică pe de alta. Ceea ce este în 
conformitate cu demersul lui Platon; el crede că 
toate se supun aceloraşi reguli şi metode, chiar 
dacă aplicate acestei lumi imperfecte pierd mult 
din rigoare. Dar cei care astăzi ar dori să facă. o 
distincţie strictă între afirmaţiile de valoare şi cele 
factuale, respectiv între metodele adecvate teoriei 
morale şi cele adecvate ştiinţelor naturii, nu tre¬ 
buie să respingă cu totul nici chiar în această pri¬ 
vinţă părerea lui Platon. Căci unul din cele mai de 
seamă lucruri la Platon este faptul că, deşi n-a ezi¬ 
tat niciodată în obiectivismul său şi a asemuit 
totdeauna cunoaşterea morală cu alte genuri de 
cunoaştere, el a recunoscut destul de devreme, 
urmîndu-1 pe Socrate, calitatea specială a jude¬ 
căţilor de valoare, care le deosebeşte de cele fac¬ 
tuale: caracterul imperativ. Asta se poate vedea 
cel mai bine cînd Platon identifică „a considera că 
ceva este bun“ cu a dori acel lucru, ceea ce în¬ 
seamnă că tendinţa este de a alege lucrul bun. 
Astfel, el recunoaşte, chiar dacă într-o formă mo¬ 
dificată, legătura dintre cunoaştere şi virtute care 
l-a condus pe Socrate la aporie. 

Ideea caracterului imperativ al judecăţilor de 
valoare n-a murit nici ea o dată cu Platon. Ea este 
conţinută de afirmaţia lui Aristotel potrivit căreia 
Binele este ceea ce urmăresc toţi, precum şi de 
doctrina sa cunoscută sub numele „silogismul 
practic“. Concluzia unui raţionament practic, a 
observat el, poate fi o acţiune tocmai pentru că 
una din premisele sale conţine o judecată impera¬ 
tivă de valoare. El subliniază (Etica Nicomahică 
1143a 8) că înţelepciunea practică, călăuza noas¬ 
tră în privinţa evaluărilor şi acţiunilor, este „epi- 
tactică“ (ceea ce înseamnă „imperativă") — un 
cuvînt pe care-1 preia, împreună cu distincţia pe 
care o implică între caracterul imperativ activ şi 
simpla judecată pasivă, din Omul politic al lui 
Platon (260b). Această legătură strînsă dintre jude¬ 
căţi de valoare şi acţiuni devine din nou impor¬ 
tantă în secolul al XVTD-lea, în lucrările lui Hume, 
care a văzut în ea un obstacol pentru fundamen¬ 
tarea raţională a moralităţii, şi în cele ale lui Kant, 
care credea că a depăşit acest obstacol; şi continuă 
să fie importantă şi astăzi. 

Platon a fost de asemenea primul în istorie care 
a încercat să dea o definiţie sistematică a structurii 
sufletului. Definiţia sa este, fără îndoială, simplistă 
în comparaţie cu a lui Aristotel, lăsînd la o parte 
ceea ce ar fi necesar pentru explicarea satisfăcă¬ 
toare a unui fenomen „mental". Şi nu a considerat 
necesar să spună mai precis ce înseamnă de fapt, 
literal, metafora „părţi ale sufletului". Totuşi, el a 
întemeiat o linie de cercetare foarte importantă şi 

fructuoasă, şi are mult mai multe scuze pentru 
împărţirea simplistă a sufletului decît unii gîndi- 
tori moderni, ca Freud de pildă. Deşi este greu să 
iei în serios, drept părţi constituente ale „sufletu- 
lui“, entităţi precum „intelect“ şi „voinţă“ (pentru 
a folosi variante modeme ale termenilor lui Platon), 
distincţiile făcute în legătură cu acestea rămîn 
totuşi necesare. 

Sînt necesare, mai presus de orice, pentru a 
pune în evidenţă importanţa gîndirii disciplinate, 
în vederea obţinerii unui răspuns satisfăcător la 
oricare din întrebările dificile cu care sîntem con¬ 
fruntaţi. Chiar dacă trebuie să recunoaştem meri¬ 
tele predecesorilor lui Platon, îndeosebi ale Sofiş¬ 
tilor, pentru a fi pus în evidenţă latura intelectuală 
a naturii umane, le datorăm lui Platon şi lui So- 
crate mai mult decît oricui altcuiva ideea, devenită 
de-atunci curentă, că omul va avea mai mult suc¬ 
ces în aproape orice îşi propune, dacă învaţă să 
gîndească mai bine. 

Asta ne conduce la ceea ce, sînt convins, Platon 
însuşi considera drept cea mai importantă con¬ 
tribuţie în ceea ce priveşte viaţa practică: teoria sa 
asupra educaţiei. Credea cu convingere că ar putea 
să existe un corpus de cunoştinţe sau accepţii a 
cărui dobîndire şi transmitere mai departe ar face 
posibilă o soluţionare metodică a problemelor po¬ 
litice care au dus Atena şi întreaga Grecie la haos. 
Prin asta a dat lumii o lecţie de mare valoare. Dacă 
am putea înţelege în întregime problemele, ceea ce 
înseamnă, în primul rînd, cuvintele cu care aces- 


132 



CE A REALIZAT PLATON 


tea sînt formulate, iar apoi (ceea ce este şi mai 
greu) să înţelegem contextele şi oamenii care le 
generează, atunci am fi în măsură să le rezolvăm. 
Asta, în orice caz, ne dă mai multe speranţe decît 
a pune problemele pe seama răutăţii umane care 
nu va putea fi vreodată eradicată. Chiar şi cu cei 
răi se poate trata, dacă înţelegem ce anume îi de¬ 
termină să facă ceea ce fac. Socrate nu credea să 
fi dobîndit această înţelegere, şi nici chiar Platon 
nu era atît de optimist; dar a considerat că aceas¬ 
ta este singura cale de-a scoate Grecia din impas, 
întemeind o şcoală, Academia, despre care credea 
că ar putea fi de ajutor în acest sens. 

Planurile sale îndrăzneţe pentru o reformă poli¬ 
tică sînt mai discutabile şi mai provizorii. Dacă 
educarea intelectului, precedată de o formare te¬ 
meinică a voinţei, este necesară pentru a pune 
societatea umană în drepturi, cum se poate obţine 
asta? Aici, Platon a ales calea cea mai scurtă. 
Dacă puterea absolută s-ar afla în mîinile oame¬ 
nilor buni şi înţelepţi, nu am putea atinge acest 
scop? Am văzut cît bun-simţ se poate găsi în 
această sugestie îndrăzneaţă. Nu este în întregime 
lipsită de merite, ci ignoră pur şi simplu dificul¬ 
tatea (practic, imposibilitatea) de a găsi candidaţi 
potriviţi pentru această funcţie, precum şi dificul¬ 
tatea de a împăca puterea absolută, oricît de în¬ 
ţelepţi ar fi posesorii ei, cu atingerea scopurilor pe 
care aproape toţi oamenii (şi cine ar putea spune 
că ei se înşală?) le-ar subsuma condiţiilor unei 
vieţi virtuoase: în primul rînd, libertatea. Cînd 

Platon, sub impresia acestor dificultăţi practice, 
continuă, în Legi, punîndu-i pe conducătorii umani 
şi supuşi greşelii să se supună unui cod rigid de 
legi, nu face decît să înrăutăţească lucrurile. în 
forma lor finală, propunerile lui Platon anticipează 
multe aspecte ale Sfintei Ihehiziţii. 

Cu toate acestea, teoria politică a lui Platon 
constituie pentru liberali o provocare căreia tre¬ 
buie să-i facă faţă şi astfel să dea răspunsuri unor 
întrebări pe care prea mulţi liberali le ignoră. Dacă 
anumite moduri de organizare a societăţii sînt mai 
bune decît altele, în sensul că fac mai mult bine 
oamenilor care trăiesc în societate, chiar potrivit 
aprecierii lor, şi dacă cîţiva politicieni şi alţi oa¬ 
meni îşi dau toată silinţa pentru a nu o lăsa să fie 
astfel organizată sau să se menţină organizată în 
acest mod mai bun, ce-mi mai rămîne de făcut 
decît să caut să obţin puterea de a împiedica inten¬ 
ţiile lor maligne? Dacă cred că ştiu cum ar orga¬ 
niza lucrurile un dictator înţelept, n-ar trebui atunci 
să încerc să devin un dictator înţelept? Platon are 
un răspuns la această întrebare; dar care este 
răspunsul liberalilor? 

Platon nu şi-a văzut planurile politice realizate 
şi poate nici nu se aştepta la aşa ceva. Singura sa 
excursie politică, în Sicilia, a fost un dezastru. Dar 
o schimbare s-a produs în minţile oamenilor ca 
rezultat al gîndirii sale. Moralitatea politică gre¬ 
cească nu s-a îmbunătăţit, e adevărat; nici cea ro¬ 
mană n-a fost mai bună. Dar, chiar dacă practica 
politică a rămas la fel de murdară ca şi pînă 

atunci, trebuie spus cu îndreptăţire că, treptat, prin 
opera lui Platon şi a succesorilor săi, stoicii, creş¬ 
tinii şi alţii, idealul unei căi noi, mai bune a ajuns 
în cele din urmă să prevaleze. 

Retorica politicii actuale nu este încă nimic alt¬ 
ceva decît retorică; dar retorica influenţează oa¬ 
menii (chiar şi pe cei care se folosesc de ea) şi 
face să se petreacă lucruri care altfel nu s-ar pe¬ 
trece. Retorica noastră politică este marcată de 
idealuri care nici nu existau în retorica din vremea 
lui Platon. Asta se poate vedea comparînd aproape 
oricare din discursurile politice de acum, cu aproa¬ 
pe oricare din discursurile politice consemnate din 
secolele al V-lea şi al IV-lea î.Cr. Politicienii nu 
fac întotdeauna ceea ce recomandă în discursurile 
lor; dar cîteodată o fac şi asta a făcut ca lumea să 
evolueze. O parte a acestei evoluţii o datorăm lui 
Platon. în cele din urmă i-a făcut pe mulţi oameni 
să vadă că ambiţia şi reuşita personală sau chiar 
naţională nu sînt cele mai importante lucruri în 
viaţă şi că binele altor oameni este un ţel mai va¬ 
loros. De aceea putem să-l iertăm că a fost tot¬ 
odată părintele patemalismului şi al absolutismu¬ 
lui politic. 



Alte lecturi si trimiteri 

» 


Cititorii care doresc să studieze ce-au spus alţi autori 
despre Platon vor găsi aproape întreaga informaţie 
şi orientare bibliografică de care au nevoie în volu¬ 
mele patru şi cinci din A History of Greek Philosophy 
(1962-78) a lui W. K. C. Guthrie, care în sine este citi- 
bilă şi folositoare deopotrivă, chiar dacă extrem de 
lungă. Ceea ce eu însumi datorez acestei lucrări va fi 
evident. Primele volume, în special cel despre Socrate, 
sînt utile pe tema predecesorilor lui Platon. Cei care 
au gustul cărţilor mai sofisticate filozofic pot să în¬ 
cerce An Examination of Plato's Doctrines (1962) a lui 
I. M. Crombie sau Plato (1973) a lui J. C. B. Gosling, 
din seria „Arguments of the Philosophers". The Pre- 
socratics (1969) a lui J. Barnes, din aceeaşi serie, este 
de asemenea bună. The Open Society and its Enemies 
voi. 1 (1945) a lui Sir Karl Popper ( Societatea deschisă 
şi duşmanii ei, trad. rom. de Dragan Stoianovici, Ed. Hu- 
manitas, 1993), precum şi Plato's Progress (1966) a 
lui Gilbert Ryle sînt două lucrări foarte accesibile dar 
şi foarte controversate, prima referitor la politica lui 
Platon, cea de-a doua referitor la dezvoltarea filozo¬ 
fică. Bune sînt şi numeroase lucrări colective de 
eseuri, printre care New Essays on Plato and Aristotle 
(ed. R. Bambrough, 1965), Studies in Plato's Meta- 
physics (ed. R. E. Allen, 1965) şi Plato (ed. G. Vlastos, 

1971). Platonic Studies (1973) a celui din urmă este de 
asemenea de consultat. 

Toate aceste cărţi sînt scrise în principal de spe¬ 
cialişti. Cititorul obişnuit este sfătuit mai degrabă să-i 
rămînă fidel lui Platon; în acest sens, există un număr 
de ediţii de traduceri separate ale dialogurilor, unele cu 
excelente introduceri, şi o bună antologie completă a 
tuturor dialogurilor (Plato, ed. E. Hamilton şi H. Caims, 
1961). Mai elaborate, dar foarte utile, sînt volumele de 
traduceri cu comentarii din seria Clarendon Plato. Cu 
toate acestea, traducerea corectă din greaca lui Platon 
este adesea dificilă şi cei care-şi bazează interpretările 
pe traduceri, şi nu pe textul grecesc, nu pot pretinde 
credibilitate. 

Toate trimiterile la Platon din această carte se referă 
la paginile din ediţia Stephanus, aşa cum sînt tipărite 
în ediţia standard Oxford Classical Text a lui Platon 
(ed. J. Bumet, 1900-7) şi în aproape toate traducerile, 
în trimiterile care urmează, cifrele din stînga indică 
paginile acestei cărţi. Trimiteri la Aristotel se fac 
indicîndu-se pagina, coloana şi rîndul ediţiei Bekker, 
urmată de asemenea şi de ediţiile cele mai moderne, 
precum şi de traduceri (inclusiv în româneşte, acolo 
unde acestea există). 

Pagina 

10 Tucidide II 35. (trad. rom. de D. M. Pippidi, în 
Proză istorică greacă, Ed. Univers, 1970, pag. 212). 

12 Statul atenian este atribuită în mod greşit lui Xeno- 
fon şi tipărită împreună cu lucrările lui. (trad. de 
Maria Marinescu, Ed. Ştiinţifică, Bucureşti, 1958, 
pag. 65). 

14 Herodot III 38. 

16 Tucidide III 82 (trad. rom., pag. 242). Pentru defi¬ 
niţie persuasivă vezi C. L. Stevenson, Ethics and 
Language (1944), cap. 9. 

25 Aristotel, De Caelo, 299-300. 

27 Heraclit şi Cratylos apar la Platon în Theaitetos 
(179 şi urm.) şi în Cratylos (439 şi urm.) 

31 Aristofan, Norii (trad. rom. de Demostene Botez şi 
Ştefan Bezdechi, în Aristofan, Teatru, ESPLA, 
1956); Xenofon, Amintiri despre Socrate (trad. de 
Grigore Tănăsescu, Ed. Univers, 1987); Aristotel, 
Metafizica 987bl, 1078bl7 (trad. rom. de Ştefan 
Bezdechi, Ed. Academiei, 1965), Etica endemică 
1216b2, Etica Nicomahică 1144bl8 şi urm., 
1145b23 şi urm. (trad. rom. de Stella Petecel, Ed. 
Ştiinţifică şi Enciclopedică, 1988). Pentru influenţa 
morală a lui Socrate vezi discursul lui Lysias 
împotriva lui Aeschines, discipolul său, fragmen¬ 
tul xxxviii în ediţia Bude (editori: Gemet şi Bizos, 
1955). 

41 Despre Reamintire vezi lucrarea mea „Philosophi- 
cal Discoveries“, în Mind 69 (1960), §VIII, re¬ 
tipărită în Plato’s Meno, editori Sesonske/Fleming 
(1965), The Linguistic Turn, editor R. Rorty (1967), 
şi lucrarea mea Essays on Philosophical Method 
(1971). 

43 întrebuinţarea aporiei în filozofie la Lewis Carroll 
este minunat ilustrată de P. L. Heath, The Philo- 
sopher’s Alice (1974). 

51 J. H. Newman, The dream of Gerontius (1868). 

57 Despre acest capitol, vezi M. Furth, „Elements of 
Eleatic Ontology“ din Journal of History of Philo- 
sophy 6 (1968), şi „A Question about Plato’s 

Theory of Ideas“ din propria mea lucrare Essay on 
Philosophical Method (1971) (precum şi The 
Criticai Approach, editor M. Bunge, 1964). 

63 Pentru „Fido“, vezi G. Ryle, în British Philosophy 
in the Mid-Century, editor C. A. Mace (1957). 

72 Ambele linii de atac se referă la Philosophical 
Investigation (1953) a lui L. Wittgenstein, §66 şi 
urm., 242. Pentru prima din ele, vezi J. R. Bam- 
bruogh, „Universals and Family Resemblances“, 
în Aristotelian Society Proceedings 61 (1960/1). 

73 Pentru a doua linie de atac, vezi M. Nussbaum, 
„Aristophanes and Socrates on Learning Practicai 
Wisdom“, în Yale Classical Studies 26 (1980), şi 
P. T. Geach, „Plato's Euthyphro“, în Monist 50 
(1966), retipărit în Logic Matters (1972) de acelaşi 
autor. 

74 Wittgenstein, Philosophical Investigations, §242. 

76 G. Frege, Foundations of Arithmetic, trad. J. L. Austin 
(1959), pag. iii. 

77 Aristotel, e.g. Categorii la2 (trad. rom. de C. Noica, 
Ed. Humanitas, 1994). 

78 Despre cele două interpretări ale argumentaţiei, 
vezi „The Argument from Received Opinion“, în 
lucrarea mea Essays on Philosophical Method, 
pag. 117 şi urm. 

81 Despre Bine, vezi lucrarea mea „Plato and the 
Mathematicians“, op.cit., pag. 94-6, apărută prima 
oară sub titlul de: New Essays on Plato and Aris- 
totle, editor R. Bambrough (1965). 

86 Despre acest capitol, vezi lucrarea mea „Platonism 
in Moral Education: Two Varieties“, în Monist 58 
(1974). 

93 Platon în Aristotel, Etica Nicomahică 1104b 11 
(trad. rom. de Stella Petecel, Ed. Ştiinţifică şi 
Enciclopedică, 1988). 

95 Aristotel , Etica Nicomahică 1094a3, 1172bl4. 

97 Aristotel, ibid. 1144M7-32. 

100 Citatul biblic este din Sf. Pavel, Epistolă către 
romani, cap. vii. 

101 D. Hume, A Treatise of Human Nature (1793), III 
I i; II 3 iii. 

103 Despre „caracter imperativ obiectiv", vezi 
J. L. Mackie, Ethics: Inventing Right and Wrong 
(1977), cap. 1, comentată de mine în Moral 
Thinking (1981), pag. 78-86. 

110 H. Belloc, The Modern Traveller (1898). 

118 Am încercat să pun în lumină distincţia dintre 
semnificaţia termenilor morali şi criteriul aplicării 
lor, în lucrarea mea The Language of Morals 
(1952), cap. 6 şi urm.; vezi, de asemenea, lucrarea 
mea Freedom and Reason (1963), cap. 2. 

123 K. R. Popper, The Open Society and its Enemies, 
voi. 1, cap.7 ( Societatea deschisă şi duşmanii ei, 
trad. rom. de Dragan Stoianovici, Ed. Humanitas, 
1993). 

